Iulaan nukoh rahthah dhookurumai Guest house thakun Green Tax nagan faaskofi\nއިއުލާން ނުކޮށް ރަށްތައް ދޫކުރަން ފާސްކޮފި\nދެ ބިލަށް ވެސް އިދިކޮޅު މެންބަރުން ދެކޮޅުހެއްދެވި\nރަށްތައް ދޫކުރެވޭނީ އުސޫލެއް ހެދުމަށް ފަހު އެއާ އެއްގޮތަށް\nގްރީންޓެކްސް ތިން ޑޮލަރު ނަގާނެ\nރިސޯޓު ހެދުމަށް ނުރަށްތަކާއި، ބިންބިމާއި، ފަޅުތައް އާމުކޮށް އިއުލާން ކުރުމަކައި ނުލާ ދޫކުރުމަށާއި ގެސްޓް ހައުސްތަކުން ގްރީން ޓެކްސް ގޮތުގައި ތިން ޑޮލަރު ނަގަން ސަރުކާރުން ހުށަހަޅައިފަވާ އިސްލާހު މަޖިލީހުން ފާސްކޮށްފި އެވެ. އެ ބިލަށް އެމްޑީޕީގެ މެންބަރުން ހަ އިސްލާހެއް ވެސް ހުށަހެޅި އެވެ. ނަމަވެސް ވޯޓެއް ނަގައި އެއިސްލާހުތައް ފާހެއް ނުވި އެވެ.\nރާއްޖޭގެ ޓޫރިޒަމްއާ ބެހޭ ގާނޫނަށް ސަރުކާރު ފަރާތުން ވިލިމާލޭ ދާއިރާގެ މެންބަރު އަދި ޕީޕީއެމްގެ ޕީޖީ ލީޑަރު އަހުމަދު ނިހާން ހުސެން މަނިކު ހުށަހެޅި މި އިސްލާހު ފާސްކުރުމަށް 45 މެންބަރުން ވޯޓު ދެއްވި އިރު، ނުފެންނަ ކަމަށް ވޯޓު ދެއްވީ 19 މެންބަރުންނެވެ. އެހެން ކަމުން ބިލު ވަނީ ކޮމިޓީ އިން ދިރާސާ ކުރައްވާ ނިންމެވި ގޮތަށް ފާސްވެފަ އެވެ.\nމި އިސްލާހު ފާސްވުމައި ގުޅިގެން ފަތުރުވެރިކަމައި ބެހޭ ކަންކަމަށް ރަށްތަކައި ބިން ނުވަތަ ފަޅުތައް އާމުކޮށް އިއުލާން ނުކޮށްވެސް ދޫކުރުމުގެ ބާރު ޓޫރިޒަމް މިނިސްޓްރީ އަށް ލިބިގެން ދެއެވެ. އަދި އެތަނެއް ދޫކުރެވޭ ފަރާތެއްގައި ހުންނަން ޖެހޭ ހަމައެކަނި ޝަރުތުތަކަކީ އެތަނެއްގައި ހިންގަން ހުށަހަޅައި މަޝްރޫއު ހިންގުމަށް ތިމާވެށީގެ ގޮތުން އެކަށީގެންވާ ތަނަކަށް ވުމާއި މިނިސްޓްރީ އިން ކަނޑައަޅައި އެކުއިޒިޝަން ފީ އެކީ އެއްފަހަރައި ދައްކާފައިވުމެވެ. މީގެ އިތުރުން އެފަރާތަކީ ރަށް، ބިން ނުވަތަ ފަޅުގައި ހިނގަން ހުށަހަޅާފައިވާ މަޝްރޫއު ހިނގުމަށް މާލީ ގޮތުން ގާބިލް މީހަކަށް ވުމެވެ.\nއެ ބިލްގެ ދަށުން ރަށްތައް ދޫކުރެވޭނެ އުސޫލެއް އެކުލަވާލައި އާންމު ކުރަން ޖެހެ އެވެ. އަދި އެ އުސޫލުން ބޭރުން ރަށްތަކެއް ނުދެވޭނެ އެވެ. މީގެ އިތުރަށް ކުއްޔަށް ދޭ ތަންތަނުގެ ފުރިހަމަ ތަފްސީލްތައް އޭސީސީ އާއި އޮޑިޓާ ޖެނެރަލަށް ވެސް ހުށަހަޅަންޖެހެ އެވެ. އަދި ރައީސް އޮފީހުގެ ހުއްދަ ވެސް މިނިސްޓްރީ އިން ހޯދަން ޖެހެ އެވެ.\nމީގެ އިތުރުން ގެސްޓް ހައުސްތަކަށް އަންނަ ޓޫރިސްޓުން އަތުން ހޭދަކުރާ ކޮންމެ ދުވަހަކަށް ތިން ޑޮލަރު ގްރީން ޓެކްސް ގޮތުގައި ނެގުމަށްވެސް މި އިސްލާހުގެ ދަށުން މިއަދު ވަނީ ފާސްވެފަ އެވެ. އަދި ގެޒެޓްގައި ޝާއިއު ކުރުމަށް ފަހު ވެސް ގެސްޓް ހައުސްތަކުން ގްރީން ޓޭކްސް ނަގާނީ އަންނަ އޮކްޓޫބަރު މަހުން ފެށިގެން ކަމަށް އެ އިސްލާހުގައި ބުނެފައި ވެއެވެ.\nމި އިސްލާހަށް ހޫނު ބަހުސްއެއް ކުރިޔަށް ދިޔައިރު އިދިކޮޅު އެމްޑީޕީއާ އަދާލަތު ޕާޓީގެ އިތުރުން ޖުމްހޫރީ ޕާޓީވެސް ބިލާ މެދު ކަންބޮޑުވާ ބައެއް ކަންކަން ފާހަގަކޮށްފައިވެ އެވެ.\nޖުމްހޫރީ ޕާޓީ ފަރާތުން ކާށިދޫ ދާއިރާގެ ފައިސަލް ނަސީމް ވިދާޅުވީ އެމްއެމްޕީއާރްސީ ހިޔާނާތުގެ މައްސަލާގައި ގާނޫން އަސާސީގައި އިން ލޫޕް ހޯލެއް ބޭނުންކޮށްގެން ރަށްތަކައި އެއްވެސް ބިޑު ކުރުމަކައި ނުލާ ދޫކުރުމުގެ ސަބަބުން ހިޔާނާތާ ކޮރޮޕްޝަންގެ ބޮޑެތި އަމަލުތައް ހިނގައިފަވާ ކަމަށެވެ. އަދި މިހާރު ގާނޫނުގެ ތެރެއިން ބިޑަކާ ނުލާ އެކަން ކުރެވޭނަމަ ކޮރޮޕްޝަންގެ އަމަލުތަކަށް އިތުރަށް މަގުފަހި ވެގެންދާނެ ކަމަށް ފައިސަލް ވިދާޅުވި އެވެ.\n"ކުރިން އާމުކޮށް އިއުލާންކޮށްގެން ބިންތައް ދޫކޮށްފައިވާ އިރު މައްސަލަތަކެއް ދިމާ ނުވޭ. ނަމަވެސް ފަހުން ކޮރޮޕްޝަންގެ އަމަލު ހިނގައިގެން ރަށްތައް އެންގުމަކައި ނުލާ ދޫ ކުރުމުން ވަނީ ބޮޑެތި ކޮރޮޕްޝަންއަށް މަގުފަހި ވެފަ. އެއީ ކުޑަކުޑަކަމެއް ނޫން. އެހެންވީމައި އެފަދަ ކަމެއް ހިނގާފައި އޮއްވައި އަނެއްކާވެސް މިފަދަ ފިޔަވަޅެއް ކައްޗައް އަޅައިލުމަކީ ކުރިޔަށް އޮތް ތާ ގިނަ ކަންތައްތަކެއް ހިނގައި އަނެއްކާވެސް ބަޔަކު ބޮލުގައި ކަންތައްތައް އެޅިގެންދާނެ ކަމެއް،" ފައިސަލް ވިދާޅުވި އެވެ.\nމީގެ އިތުރުން ގެސްޓް ހައުސްތަކުން ގްރީން ޓެކްސް ނެގުމުގެ މައްސަލާގައި އެމްޑީޕީ ފަރާތުން ޕާލިމެންޓަރީ ގްރޫޕް ލީޑަރު އަދި ހިންނަވަރު ދާއިރާގެ މެންބަރު އިބްރާޙިމް މުހައްމަދު ސޯލިހު (އިބޫ) ވިދާޅުވީ ގެސްޓް ހައުސްތަކުން މިހާރު ސަރުކާރަށް ދައްކަން ޖެހޭ ޓެކްސްތަކުގެ އިތުރުން އިތުރު ޓެކްސްއެއް ތައާރަފް ކުރުމުން އެވިޔަފާރިއަށް ހީނަރުކަމެއް އައިސް ގެސްޓް ހައުސް ވިޔަފާރިތައް ހުއްޓުމަކަށް އައުމުގެ ބިރު އެބައޮތް ކަމަށެވެ. އަދި އެހެން ވެއްޖެ ނަމަ އެ ގެސްޓް ހައުސްތަކުން މިހާރު ސަރުކާރަށް ލިބެމުން އަންނަ ފައިސާތައް ވެސް ނުލިބި ބޮޑެތި ގެއްލުން ވުމުގެ ފުރުސަތު އޮތް ކަމަށް އިބޫ ވިދާޅުވި އެވެ.\nއެއަށް ރައްދު ދެއްވަމުން ޕީޕީއެމް އިން ބުނަމުން އައީ މިއީ ގާނޫނުގައި އޮތް ލޫޕް ހޯލެއް ބަންދުކޮށް ރަށްތައް ދޫކުރުމުގައި ވެސް ކުރިން ނެތް އުސޫލުތައް ކަނޑައަޅައި ހަރުދަނާ ކުރަން އެޅި ފިޔަވަޅެއް ކަމަށެވެ. އަދި ގެސްޓް ހައުސްތަކުން ގްރީން ޓެކްސް ނެނގުމަށް ސަރުކާރުން ނިންމީ، އެކަން ކުރެވޭތޯ ބަލާފައި ކަމަށެވެ. އެއީ ގައުމު ކުރިއެރުވުމަށް ސަރުކާރުން ބޭނުންވާ ފައިސާ ހޯދުމަށް ކުރާ ކަމެއް ކަމަށް ވެސް އެ ޕާޓީގެ މެންބަރުން ގެންދެވީ ވިދާޅުވަމުންނެވެ.\nޓޫރިޒަމްއާ ބެހޭ ގާނޫނަށް ގެނައި މި އިސްލާހު މިއަދު ފާސްކޮށްފައިވާ އިރު ޕީޕީއެމްގެ ރައީސް އަދި ކުރީގެ ރައިސުލްޖުމްހޫރިއްޔާ މައުމޫން އަބްދުލް ގައްޔޫމް ވަނީ ބިޑަކައި ނުލާ ރައްތައް ދޫ ކުރުމައި ދެކޮޅު ހައްދަވައިފަ އެވެ. އަދި މައުމޫންގެ އެ ނިންމުމަށް މިނިސްޓަރު އުމަރު ނަސީރުވެސް ތާއީދު ނުކުރައްވާ ކަމަށް ވަނީ ވިދާޅުވެފަ އެވެ.\nޕީޖީކަމުން ވަކިވުމަށްފަހު ވަކީލުކަން ނުކުރެވޭ ގޮތް ހަދައިފި


ނޫސް ބަޔާން | Adhaalath Party\nHome / ނޫސް ބަޔާން\nޢަދާލަތު ޕާޓީގެ ދާއިރާ ރައީސުންގެ އިންތިޚާބަށް ކުރިމަތިލުމަށް ހުޅުވާލުން\n3 ނޮވެމްބަރު 2017\nޢަދާލަތު ޕާޓީގެ ދުސްތޫރުގެ 28 ވަނަ މާއްދާގެ ދަށުން، ތިރީގައި ބަޔާންކޮށްފައިވާ 12 ދާއިރާގެ، ދާއިރާ ރައީސުން އިންތިޚާބުކުރުމަށްޓަކައި،2ޑިސެމްބަރ 2017 ވާ ހޮނިހިރު ދުވަހު އެ ދާއިރާތަކުގެ އިންތިޚާބު ބާއްވާގޮތަށް ހަމަޖައްސާފީމެވެ. […]\nމަޝްމަރާ މަޖިލިސްގެ މަޤާމުތަކަށް ކުރިމަތިލުމަށް ހުޅުވާލުން\nޢަދާލަތު ޕާޓީގެ މަޝްވަރާ މަޖިލިހުގެ6މަޤާމެއް ހުސްވެފައިވާތީ މިމަޤާމްތަކަށް ކުރިމަތިލުމުގެ ފުރުސަތު ޢަދާލަތު ޕާޓީގެ މެމްބަރުންނަށް ޢާންމުކޮށް ހުޅުވާލަމެވެ. ވީމާ މި މަޤާމުތަކަށް ކުރިމަތި ލައްވަން ބޭނުންފުޅުވާ ފަރާތްތަކުން، މަޤާމަށް ކުރިމަތިލެއްވުމަށް އެދޭ […]\nނޫސް ބަޔާން: ޢަދާލަތު ޕާޓީގެ ނާއިބް ރައީސް އަލްއުސްތާޛު ޢަލީ ޒާހިރު ވަގުތުން މިނިވަންކުރުމަށް ގޮވާލުން!\n21 ޖުލައި 2017\nނަންބަރު: AP/PR/2017/17 ނޫސް ބަޔާން ޢަދާލަތު ޕާޓީގެ ނާއިބް ރައީސް އަލްއުސްތާޛު ޢަލީ ޒާހިރު ވަގުތުން މިނިވަންކުރުމަށް ގޮވާލުން! ޤާނޫނުތަކާއި ޤަވާޢިދުތަކުގެ ބޭރުން އެއްވެސް ޙުއްޖަތެއްނެތި، ފުލުހުންގެ ބެލުމުގެދަށަށް ގެންގޮސްފައިވާ ޢަދާލަތު ޕާޓީގެ ނާއިބް […]\nނަންބަރު: AP/PR/2017/16 PRESS RELEASE Joint Coalition Statement Opposition Parties Condemn Unlawful Arrest of MP Faris Maumoon Malé, Maldives – 18 July 2017 – The joint […]\nނަންބަރު: AP/PR/2017/15 PRESS RELEASE Joint Coalition Statement President Yameen Steps Up Intimidation of Opposition Leaders Malé, Maldives – 18 July 2017 – President Yameen has […]\nނޫސް ބަޔާން: ދިވެހި ސަރުކާރުން ޤަތަރުގެ ދައުލަތާ ގުޅުން ކަނޑާލި މައްސަލަ ކުށްވެރިކުރުން.\n5 ޖުލައި 2017\nނަންބަރު: AP/PR/2017/09 ނޫސް ބަޔާން ދިވެހި ސަރުކާރުން ޤަތަރުގެ ދައުލަތާ ގުޅުން ކަނޑާލި މައްސަލަ ކުށްވެރިކުރުން. ދިވެހި ސަރުކާރުން، ދިވެހި މުސްލިމު ރައްޔިތުންގެ ނަމުގައި ޤަތަރުގެ ދައުލަތާއި ދެމެދު ޤާއިމްވެފައިވާ ޚާރިޖީ ގުޅުން ކަނޑާލުމަކީ […]\nPRESS RELEASE: Joint Coalition Statement Opposition Parties Take Control of Maldives Parliament: 45 MPs Sign Letter Calling for Speaker’s Impeachment\n3 ޖުލައި 2017\nނަންބަރު: AP/PR/2017/14 PRESS RELEASE Joint Coalition Statement Opposition Parties Take Control of Maldives Parliament: 45 MPs Sign Letter Calling for Speaker’s Impeachment Malé, Maldives – […]\nނޫސް ބަޔާން: ރައްޔިތުންގެ މަޖިލިހުގެ ރައީސް ޢަބްދުﷲ މަސީޙްގެ މައްޗަށް އިތުބާރުނެތްކަމުގެ މައްސަލަ 45 މެންބަރުން ސޮއިކުރައްވައި ހުށަހަޅުއްވައިފި\nނަންބަރު: AP/PR/2017/14 ނޫސް ބަޔާން ރައްޔިތުންގެ މަޖިލިހުގެ ރައީސް ޢަބްދުﷲ މަސީޙްގެ މައްޗަށް އިތުބާރުނެތްކަމުގެ މައްސަލަ 45 މެންބަރުން ސޮއިކުރައްވައި ހުށަހަޅުއްވައިފި ޢަދާލަތު ޕާޓީ (އޭ.ޕީ.)ގެ ރައީސް އިމްރާން ޢަބްދުﷲ އާއި ޕްރޮގްރެސިވް ޕާޓީ […]\nPRESS RELEASE:Calling to End the Torment Inflicted on Sheikh Imran Abdulla During His Unjust Incarceration\nނަންބަރު: AP/PR/2017/13 PRESS RELEASE Calling to End the Torment Inflicted on Sheikh Imran Abdulla During His Unjust Incarceration Malé, Maldives –2July 2017 – […]\nނޫސް ބަޔާން : ޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ އާއި މެދު ޖަލުގައި ޢަމަލުކުރަމުންގެންދާ އިހާނެތި ގޮތްތައް ހުއްޓާލުމަށް ގޮވާލުން!\nނަންބަރު: AP/PR/2017/12 ނޫސް ބަޔާން ޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ އާއި މެދު ޖަލުގައި ޢަމަލުކުރަމުންގެންދާ އިހާނެތި ގޮތްތައް ހުއްޓާލުމަށް ގޮވާލުން! ޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ މަހެއްހާދުވަހު […]


ހިޔާލު + ރިޕޯޓް + ވިޔަފާރި + މަސްވެރިކަން + ފަތުރުވެރިކަން + ޒުވާނުން\nމަސްވެރިކަމުގެ ގާނޫނުގެ ތެރެއިން 'ސްޕިއާ ފިޝިން' ހުއްދަކުރުމުގެ ބާރު މަޖްލިސް މެންބަރުން އަތުގަ އެބައޮތް\nމިހާރުވެސް މި މަސްވެރިކަން ކުރާ އެތައް ހާސް ޒުވާނުނެއް އެބަތިބި\nރައްކާތެރިކަން ކަށަވަރުކުރުމަށް ގާނޫނީ އޮނިގަނޑެއް މުހިންމު\n4 August 27th, 2019 - 9:00 AM\n"ސްޕިއަރފިޝިންގ" ނުވަތަ މަސް ހިފާ ބަޑި ޖަހައިގެން މަސް ހިފުމަކީ ދިވެހިރާއްޖޭގައި ހުއްދަކުރަން ޖެހޭ މަސްވެރިކަމެއް ނުވަތަ އެކަން ކުރާނެ ގާނޫނީ އޮނިގަނޑެއް އޮންނަން ޖެހޭނެ ކަމަށް މިއަދު ޤަބޫލުކުރަން ޖެހެއެވެ.\nސަބަބަކީ އެތައް ޒުވާނުންނެއް މިއަދު "ސިއްރުން" މިކަން ކުރަމުން އަންނައިރު، އެކަން ބަލަހައްޓާނެ ހަރުދަނާ ގާނޫނީ ނިޒާމެއް ނެތުމަކީ ހިތާމަވެރިކަމެކެވެ.\nރައްކާތެރިކަމުގެ ގޮތުން ވެސް އަޅަންޖެހޭ ފިޔަވަޅުތައް އެޅުމަށް ބާރު އެޅޭނީ ގާނޫނުގެ ތެރެއަށް މިކަން ގެނެސްގެނެވެ.\n"މިހާރުވެސް ކުރާ މަސްވެރިކަމުގެ ތެރޭގަ އެންމެ ތިމާވެއްޓާ ރައްޓެހީ ބަޑިން ކުރާ މަސްވެރިކަން. މަނާ ޒާތެއްގެ މަހެއް ނުހިފާނެ. ކާން ބޭނުންވާ މަހަށް ސީދާ އަމާޒުކޮށްގެން ކުރާ މަސްވެރިކަމެއް މިއީ. ނަގާ ކޮންމެ މަހަކީ ކާނެމަހެއް،" ސްޕިއާ ފިޝިން މަސްވެރިއަކު ބުންޏެވެ.\nދިވެހި ރާއްޖެ، މިއަދު ފަތުރުވެރިކަމަށް ހުޅުވާލެވިފައިވާ މިންވަރަކީ ފަތުރުވެރިކަމާއި ގުޅުން ހުރި މިފަދަ ކުޅިވަރުތައް ރާއްޖޭގެ ފަތުރުވެރިކަމަށް ގެނެސް ފަތުރުވެރިކަން ފުޅާ ކުރުމަށް ކޮންމެހެންވެސް މުހިންމު ކަންކަމެވެ. މިފަދަ ކަންކަން ތައާރަފް ކުރުމުގެ ބަދަލުގައި ޤާނުނީ ގޮތުން މިކަންކަން މަނާ ކުރުމަށް ބަޔަކު ބުރަވަނީ ކޮން ސަބަބުތަކާއި ހުރެތޯ ސުވާލު އުފެދެއެވެ.\nތިމާވެއްޓާއި ގުޅުންހުރި މަައްސަލަތަކަށް ހާއްސަ ސަމާލުކަމެއްދީ ތިމާވެއްޓާއި ގުޅުން ހުރި ކަންކަން ދިރުވައި އާލާ ކުރުމަކީ މިއަދުގެ ސަރުކާރުން އަބަދުވެސް ވަރަށްބޮޑު އަހައްމިޔަތުކަން ދެމުން އަންނަ ކަމެއް ކަމުގައި ބެލެވެއެވެ. އޭގެ ތެރޭގައި ފަރުތަކާއި މަސްމަހާމެހި ހިމާޔަތްކޮށް ރައްކާތެރިކުރުމަކީ ސަރުކާރުގެ ވަރަށްބޮޑު އަސާސެކެވެ.\nހަރުދަނާ ޤާނޫނަކާއެކު ސްޕިއަރ ފިޝިން ހުއްދަކުރުން މަޖްލިސް މެންބަރުންގެ އަތްމަތީގަ:\n"މަސްވެރިކަމުގެ ގާނޫނު" މިހާރު ކޮމެޓީ މަރުހަލާގައި އޮތްއިރު ބިލުގައި މަނާ ކޮށްފައިވަނީ ބަޑި ޖަހައިގެން ނުވަތަ "ސްޕިއަރ ފިޝިން" މަނާ ކުރުން ކަމަށް ފިޝަރީޒް މިނިސްޓްރީން ބުނެއެވެ.\n"ދޫކުރާ ދަގަނޑު" ކަމަށް ގާނޫނުގައި ބުނެފައިވަނީ، މަސް މެރުމަށް ނުވަތަ މަހަކަށް ހަމަލާ ދިނުމަށް ރަބަރު، ސާޅަނގަ، ވައި، ނުވަތަ ކެމިކަލެއް ބޭނުންކުރާ ކޮޅު ތޫނުކޮށްފައިވާ އާލާތްތަކެވެ. އެއީ ބާރު ދުވެއްޔެއްގައި ފޮނުވާލުމަށް ބޭނުންކުރާ އާލާތްތައްކަމަށް ބިލުގައި ބުނެފައިވެއެވެ.\n"މަސް ހިފާ ބަޑިއަކީ ހަތިޔާރެއްކަމަށް ދިވެހިރާއްޖޭގަ ސިފަކުރާއިރު، މަސް ކަނޑާ ވަޅި ހަތިޔާރަކަށް ނުވާނެތޯ؟ މިއީ ވެސް އުފެދޭ ސުވާލެކެވެ. ކޮންމެ ވަސީލަތެއްގެ ވެސް ނަހަމަ ބޭނުން ހިފުމުގެ ފުރުސަތު އޮންނާނެ،"\nމިހާރުވެސް އެތައް ޒުވާނުންނެއް ސްޕިއާ ފިޝިންގަ އުޅޭއިރު، ކޮންމެ މީހަކީ ރެޖިސްޓާރ ކުރެވިގެން އެކަން ކުރާ މީހެއް ކަމަށްވާނަމަ އެކަން މޮނިޓާކޮށް ބަލަހައްޓައި، ރައްޔިތުންގެވެސް ސަލާމަތާ ރައްކާތެރިކަން ޔަގީންކުރަން މާފަސޭހަވާނެއެވެ.\nސަރުކާރުން ބޭނުންވާނަމަ "ސްޕިއަރފިޝިންގ" ގެ މައިގަނޑު މަނާ އެއްޗެއް ކަމުގައި ކަނޑައަޅާ "ބަޑި" ބެލެހެއްޓޭނޭ ހަރުދަނާ ޤަވާއިދުތައް އެކުލަވާލައި އޭގެ ދަފްތަރެއްވެސް ހެދިދާނެ ކަމަށާއި، އަދި މިކަންކަން ކުރަން ބޭނުންވާނެ ހުރިހާ މައުލޫމާތާއި އެއްބާރުލުންވެސް ސަރުކާރަށް ދޭން ތައްޔާރަށް ތިބި ކަމަށް ރާއްޖޭގައި އުފެދިފައިވާ "ސްޕިއަރފިޝިންގ" ކޮމިއުނިޓީން ބުނެއެވެ.\nމިކަންކުރާނެ ގޮތުގެ ހުރިހާ މައުލޫމާތްތައް މިހާރުވެސް އެބަހުރި ކަމަށާއި، ދުނިޔޭގެ ފެންވަރުގައި މިކަންކުރަމުން އަންނަ ގޮތް ސަރުކާރުންވެސް ބަލައި މިކަން މަނާކުރުމަށް މަސައްކަތް ކުރުން ހުއްޓާލައި މިކަން ދިވެހިރާއްޖޭގައި ދިރުވަން މަސައްކަތް ކުރުން ބުއްދިވެރިކަމަށްވެސް "ސްޕިއަރފިޝިންގ" ކޮމިއުނިޓީން ބުނެއެވެ.\nމަސްހިފާ ބަޑި ހަތިޔާރުގެ ގޮތުގައި ކަނޑައަޅާ ނަމަ ހަތިޔާރުގެ ތެރޭގައި ރާއްޖެއަށް އެތެރެކުރަން މަނާ ކިތަންމެ އެއްޗެއް ޓޫރިޒަމްގެ ބޭނުންމަށް މިހާރުވެސް ހުއްދަ ކުރެވިފައި އެބަހުއްޓެވެ.\nފަރުތަކާއި، އެފަރުތަކާއި ގުޅުންހރި ފަޅުތަކާއި، ކަނޑުތައް ރައްކާތެރިކޮށް އެތަންތަނުގެ ބޭނުން ނަހަމަގޮތުގައި ހިފައި އެތަންތަނަށް ގެއްލުންދޭ ކަންކަން ސަރުކާރުން އަބަދުވެސް މަނާކޮށް އެފަދަކަން ކަން ކުރާ ފަރާތްތަކާއި މެދު ޤާނޫނީ ގޮތުން ހަރުކަށި އަދަބު ދެއެވެ. ފަރުތަކާއި އެފަރުތަކުގެ ދިރުންތަކާއި، ކަނޑުތަކަށް ރައްކާތެރި މަސްވެރިކަން ރާއްޖެއަށް މިހާރު މިވަނީ ވަރަށް ބޮޑަށް ބޭނުންވެފައެވެ. ކަންވާރުގެ އެހީގައި ކުރާ ފަރުމަސްވެރިކަމަކީ، އެމަސްވެރިކަމުގެ ސަބަބުން ފަރުތަކަށް ނުހަނު ބޮޑެތި ގެއްލުންވާ ކަމެއް ކަމަށް ދިވެހި ޑައިވަރުން އަބަދުވެސް ބުނެއެވެ. އަދި މަސްވެރިކަމުގައި ފަރުތަކަށް ރައްކާތެރި ބާވަތުގެ މަސްވެރިކަން ރާއްޖެއަށް ބޭނުންވާ ކަމަށްވެސް ޑައިވަރުން ބުނެއެވެ.\nރާއްޖޭގައި މަސް ހިފާ ބަޑީ ގެންގުޅުމަކީ މަނާ ކަމެކެވެ. މިކަން މަނާކުރަނީ މަސްހިފާ ބަޑި އަކީ ހަތިޔާރެއްގެ ގޮތުގައި ކަނޑައަޅައިގެން ހަތިޔާރު ގެންގުޅުން މަނާ ކުރާ ޤާނޫނުގެ ދަށުންބާ؟ މިއީ އުފެދޭ ސުވާލެކެވެ.\nއެތަށް ޒުވާނުންނެއް ސްޕިއާރ ފިޝިންގަަ:\nހަތިޔާރުގެ ގޮތުގައި މަސް ހިފަން ގެންގުޅޭ ބަޑި މަނާ ކުރެވިފައިވާއިރު މިކަން ރާއްޖޭގައި ކުރާ މީހުންގެ އަދަދު، ހާއްސަކޮށް ޒުވާނުން އިތުރުވަމުން އަންނަނީ ވަރަށް މަތީ އަދަދަކަށެވެ. އެގޮތުން ރާއްޖޭގެ އެކި ހިސާބުތަކުގައި މިބާވަތުގެ މަސްވެރިކަން ކުރާ ފަރާތްތައް 10،000 އަށްވުރެ މަދު ނުވާނެ ކަމަށް މިމަސްވެރިކަން ކުރާ ބައެއް ފަރާތްތަކުން ބުނެއެވެ.\n"ސްޕިއަރފިޝިންގ" ނުވަތަ ބަޑި ޖަހައިގެން މަސްހިފުމަކީ ރާއްޖޭގައި ފަހަކަށް އައިސް ޒުވާނުންގެ މަގުބޫލުކަން ހޯދަމުން އަންނަ މަސްވެރިކަމުގެ ބާވަތެކެވެ. ދިވެހިރާއްޖޭގައި ދިގު ތާރީހެއްވެސް އޮތް މިމަސްވެރިކަމަކީ އަގުބޮޑު އަދި ފަތުރުވެރިން ގަޔާވާ ތިމާވެއްޓާއިވެސް އެންމެ ރަހުމަތްތެރި މަސްވެރިކަމުގެ ބާވަތް ކަމަށް ބެލެވެއެވެ.\nރާއްޖޭގެ ފަތުރުވެރިކަމުގެ ހަޔާތް ފެށިފައިވަނީ "ސްޕިއަރފިޝިންގ" ގެ ތެރެއިން ކަމަށް ބުނެވިދާނެއެވެ. މިހާރު ދިވެހި ޒުވާޏުންގެ ތެރޭގައި މަޝްހޫރި "ބިގް ގޭމް ފިޝިންގ" އާއި އެނޫންވެސް ބާތްތަކުގެ މަސްވެރިކަމަށްވުރެ "ސްޕެއަރފިޝިންގ" ތިމާވެއްޓާއި ރައްޓެހިވަނީ މިމަސްވެރިކަމަކީ ފަރުތަކަށް ރައްކާތެރި މަސްތަކަށްވެސް އެންމެ ރައްކާތެރި މަސްވެރިކަމަށްވުމެވެ. މިމަސްވެރިކަމުގައި ފަރުތަކަށް ގެއްލުންދޭ އެއްވެސް ކަމެއް ނުހިމެނޭ އިރު، މިކަމަކީ ހާއްސަ ތަމްރީން ތަކެއް ލިބިގެން މިކަމަށް ބޭނުންކުރާ އާލާތްތައް ބޭނުންކުރާނެ ރަނގަޅު މައުލޫމާތު ލިބިގެން ނޫނީ ނުކުރާ މަސްވެރިކަމަކަށް ވުމެވެ.\nދިވެހިރާއްޖޭގައި "ސްޕިއަރފިޝިންގ" މަނާ ކުރުމަށް ބަޔަކު މަސައްކަތް ކުރަނީ މިބާވަތުގެ މަސްވެރިކަން ދުނިޔޭގެ ފެންވަރުގައި ކުރަމުން އަންނަ ގޮތް ނޭނގޭތީ ކަމަށް ބެލެވިދާނެއެވެ. މިމަސްވެރިކަމަށް ބޭނުންކުރާ "މަސްހިފާ ބަޑި" އަކީ ހަތިޔާރެއް ކަމަށް ކަނޑައަޅާ ނަމަ އެއީ ވަރަށް ނާތަހުޒީބު ޢަމަލެއް ކަމަށް ބުނެވިދާނެއެވެ. ޒުވާނުންނަށް މިފަދަ ފުރުޞަތްތައް ފަހި ކުރުމުގެ ބަދަލުގައި މިކަން ޤާނޫނީ ގޮތުން މަނާ ކުރަން ބޭނުންވަނީ ކޮން ސަބަބަކާ ހުރެ ކަމެއް ނުވިސްނެއެވެ.\nދިވެހި ރާއްޖޭގައި އުފެދިފައިވާ "ސްޕިއަރފިޝިންގ" ކޮމިއުނިޓީ އަކީ ބޮޑު ކޮމިއުނިޓީއެކެވެ. އެފަރާތްތަކުން ގެންދަނީ މިމަސްވެރިކަން ރާއްޖެއަށް ހުއްދަކޮށް މިމަސްވެރިކަން ރާއްޖޭގައި ފުޅާ ކުރުމަށް ސަރުކާރާއި އެކު މަސައްކަތް ކުރާނެ ކަމަށް ބުނަމުންނެވެ. މިކަން ހުއްދަ ކުރެވިޖެ ނަމަ މިއީ އަލަށް ތައާރަފް ކުރެވޭ ރަނގަޅު މާކެޓެއް އޮތް ވިޔަފާރި އަކަށްވެސް ވެގެން ދާނެއެވެ.\nފަތުރުވެރިކަމުގެ ނަފާ ވެއްދުމަށްް ހުޅުވޭނެ އިތުރު ދޮރެއް:\nރާއްޖޭގައި މިމަސްވެރިކަން ހުއްދަ ކުރެވިއްޖެ ނަމަ، މިއީ ފަތުރުވެރިކަމަށް ހުޅުވެގިންދާނެ ވަރަށް ރަނގަޅު މާކެޓަކަށް ވެގެންދާނެ ކަމަށާއި، ބައިނަލް އަޤުވާމީ "ސްޕިއަރފިޝިންގ" މުބާރާތްތައް ރާއްޖޭގައި ބޭއްވިގެން ދާނެ ކަމަށްވެސް އެފަރާތްތަކުން ބުނެއެވެ. އަދި ދުނިޔޭގެ ފެންވަރުގެ މުބާރާތްތަކުގައި ދިވެހި ޒުވާނުންނަށް ބައިވެރިވުމުގެ ފުރުޞަތު ހުޅުވިގެން ދާނެއެވެ. އަދި މިއީ ފަތުރުވެރިކަމަށް ވަންނަ އާމްދަނީ ބޮޑު ތަނުން އިތުރުވެގެންދާނެ ކަމެއް ކަމަށްވެސް އެފަރާތްތަކުން ބުނެއެވެ.\nމުޅި ދުނިޔޭގައި "ސްޕިއަރފިޝިންގ" އަކީ މަޝްހޫރު އަދި ކާމިޔާބު ކަމާއި އެކު ކުރަމުން އަންނަ މަސްވެރި ކަމެކެވެ. "ފްރީ ޑައިވް" ގައި ކުރާ މިމަސްވެރިކަން ރާއްޖޭގެ ޒުވާނުންގެ މަޤުބޫލުކަން ހޯދާފައިވާ އިރު އެފަރާތްތަކުން ގެންދަނީ މިމަސްވެރިކަން ރާއްޖޭގައި ހުއްދަކުރުމަށް ކުރަންޖެހޭ އެންމެހާ ކަންކަން ކަމާއިބެހޭ ފަރާތްތަކާއި އެކު ކުރުމަށް ތައްޔާރަށް ތިބި ކަމަށް ބުނަމުންނެވެ. ޔޫތު މިނިސްޓްރީންވެސް މިކަން ދިރުވުމަށް މަސައްކަތްތަކެއް ކުރައްވާނެ ކަމަށް ޒުވާނުން އުއްމީދުކުރެއެވެ.\n"މިބާވަތުގެ މަސްވެރިކަމަކީ ފަރުތަކާއި އެންމެ ރައްޓެހި މަސްވެރިކަން. ކަންވާރު ބޭނުންކޮށްގެން ކުރާ މަސްވެރިކަމުގެ ސަބަބުން އެތައް ފަރެއް ހަލާކުވޭ. ދަގނަޑު ޖަހައިގެން ކުރާ މަސްވެރިކަމުން ފަރަކަށް ގެއްލުމެއް ނުވާނެ. އަހަންނަށް ރަނގަޅީ ފަރު ހެދުނު ވަރަކަށް. އޭރުން މަސްތައް އެތަންތަނުގައި އާލާވާނީވެސް. އަހަރެމެން ދުވަހަކުވެސް ކުދި މަހަށް، އަދިހިމާޔަތް ކޮށްފައި ހުންނަ މަހަކަށް ބަޑި ނުޖަހަން. އެކަމަކު ކަންވާރުގައި ބާނާ އިރު މަނާ މަހެއްކަން އެނގޭނީވެސް ބާނާ ފަހުން. އެތައް މަހެއް ކޮންމެ ދުވަހަކު މިގޮތަށް އެބަމަރުވޭ. އެހެންވީމަ މަނާ ކުރަންވީ ކޮން ބާވަތެއްގެ މަސްވެރިކަމެއްކަން ނޭނގުނު." ބަޑި ޖަހައިގެން މަސް ހިފާ މީހަކު ކިޔައި ދިނެވެ.\n"ސްޕިއަރފިޝިންގ" މަސްވެރިކަން ކުރާ ފަރާތްތަކުން ބުނާ ގޮތުގައި މިމަސްވެރިކަމަކީ ވަރަށް ގަޔާވެގެން އަގުބޮޑެތި ވަޞީލަތްތައް ބޭނުންކޮށްގެން ކުރާ މަސްވެރިކަމެއް ކަމުން އެއްވެސް މީހަކު އެމީހަކު ގެންގުޅޭ އެއްވެސް އެޗެއް ނުގަވާއިދުން ބޭނުންކުރަން މަސައްކަތް ނުކުރާނެ ކަމަށެވެ. މާނައަކީ ހަތިޔާރެއްގެ ގޮތުގައި މީހަކަށް އަނިޔާއެއް ދިނުމަށް ބޭނުން ނުކުރާނެއެވެ.\nދިވެހި ފަތުރުވެރިކަން ހުއްޓިފައިވަނީ ރާއްޖޭގެ ރަށްތަކުގެ ދޮންވެލި ތުނޑިތަކާއި ހިސާބަށް ކަމަށް ޤަބޫލުކުރާ ވިސްނުން ދޫކޮށްލަން ވެއްޖެއެވެ. ރާއްޖޭގެ ފަތުރުވެރިކަމުގެ ވިޔަފާރި މިއަށްވުރެ ބޮޑަށް ފުޅާވާން ޖެހެއެވެ. ރާއްޖެއަށް އަންނަ ފަތުރުވެރިންނަށް ބައިނަލް އަޤުވާމީ މަސްވެރިކަމުގެ ސިނާއަތުގައި ކުރަމުން އަންނަ "ސްޕިއަރފިޝިންގ" ގެ ދޮރު ހުޅުވެން ވެއްޖެއެވެ. ތިމާވެއްޓާއި ރައްޓެހި މި މިސްވެރިކަމުން ފަތުރުވެރިކަމުގެ ސިނާއަތަށް ހުރި ފުރުޞަތުތަކަށް ދީލާލަން ނުވޭތޯއެވެ.؟ "ސްޕިއަރފިޝިންގ" އަކީ މުޅި ދުނިޔޭގައިވެސް މަޝްހޫރު އަގުބޮޑު މަސްވެރިކަމެކެވެ. މިކަމަށް ދިވެހި ޒުވާނުން ތިބީ ކެތްމަދުވެފައެވެ. ޒުވާނުން ޝައުގުވެރިވާ މިފަދަ ކަންކަމަށް ކަމާބެހޭ ވުޒާރާތަކުން އިސްނަގައި ފުރުޞަތު ތަނަވަސްކޮށްދީ، ޒުވާނުންނަށް ކުރިޔަށް ދިއުމުގެ ހިތްވަރު ދޭން ނުވޭތޯއެވެ؟. ޒުވާނުން ޝައުގުވެރިވާ ކަންކަން މަނާކުރުމުގެ ބަދަލުގައި އެފަދަ ކަންކަން ކުރެވޭނެ ގޮތްތައް ތަނަވަސް ކޮށްދިނުމަކީ ތަހުޒީބު ޤައުމުތަކުގައި ކަންކުރާ އުސޫލެއް ނޫންހެއްޔެވެ؟ ޒުވާނުން ކުރިއެރުވަމަކީ ޤައުމެއްގެ ކުރިމަގަށް މުހިންމު ކަމަކަށް ދިވެހިރާއްޖެއަށް ނުވަނީހެއްޔެވެ.؟ ޒުވާނުން ކުރިއަރަންވާނީ އޮފީސްތަކުގެ މޭޒުކައިރީގައި އެކަނި ކަމަށް ގަބޫލު ކުރެވޭނަމަ އެއީ ޤައުމެއްގެ ހަޔާތުގަ ކުރިޔަށް އެޅޭ ފިޔަވަޅަކަށް ވުރެ ބޮޑަށް ފަހަތަށް އެޅޭ ފިޔަވަޅަކަށް ނުވާނެ ހެއްޔެވެ؟\nތިޔަކަން ކުރަން މިހާރުވެސް މާލަސްވެއްޖެ…… ތިކަމަށް ހުއްދަ ނުދޭންވީސަބަބެއް ހަމަނުވިސްނުނު؟؟؟؟\nވަރައް ރަނގަޅައް މައުލޫމާތު ހޯދައިގެން ލިޔެފައިވާ އާޓިކަލް އެއް….ވަރައް ފުރި ހަމަ\nމިހާރުވެސް ކެތް މަދުވެފައި! ސްޕެއަރ ފިށިން ހުއްދަ ނަމަ މިރާއްޖޭގައި ޒުވާނުން\nކުރާނެ ކަމެއް ނޭއަންގިފައި ނުތިބީސް! ބުނަން މިއުޅޭ ވާހަކައަކީ ވަށައިގެން ކަނޑު\nއޮންނަ މި ކުޑަ ރާއްޖޭގައި (ސްޕެއަރ ފިށިން) ކަހަލަ މޫދު ކުޅިވަރުތައް ނޫން އެހެން ކުޅިވަރުތަކެއް ކުޅެން މާ އަޢުލާކަން ބޮޑުހޭ ؟\nސްޕިއަރ ފިށިން ފޯ ޓުއޮރިޒމް އަކީ ތާއީދު ކުރެވޭނެ ކަމެއް ނޫން. ކޮމާށަލީ މަސް ކިރާ ވިއްކާ މީހުން ވަރަ ގިނަ ވެއްޖެ. ސްޕިއަރ ފިށިން އިސް ސަސްޓެއިނަބަލް އޮންލީ އިފް ވީ ޑޫ އިޓް ރައިޓް ވޭ.


Galleries – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ Galleries – Page4– މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nގެލެރީތައް 167 ޕޯސްޓް\nއަހަރު ޚިޔާރުކުރައްވާ ހުރިހާ 2022 2020 2019 2018 2017 2016 2015 2014\nހއ. ހޯރަފުށީގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން\n17 ޖުލައި 2018 ޙިއްސާކުރެއްވުމަށް\nހދ. ނޮޅިވަރަމުގެ ނަރުދަމާ ނިޒާމު އިފްތިތާޙްކުރުން\nނިލަންދޫ ސްކޫލުގެ ދަރިވަރުންނަށް އަމާޒުކޮށްގެން ބޭއްވުނު އެނަރޖީ އެފިޝަންސީ ...\n11 ޖުލައި 2018 ޙިއްސާކުރެއްވުމަށް\nމ. މުލަކުގެ ނަރުދަމާ ނިޒާމުގެ ޚިދުމަތް އިފްތިތާޙްކުރުން\n10 ޖުލައި 2018 ޙިއްސާކުރެއްވުމަށް\nމ. ދިއްގަރުގެ ނަރުދަމާ ނިޒާމުގެ ޚިދުމަތް ރައީސުލްޖުމްހޫރިއްޔާ ...\nސ. ފޭދޫގެ ފެންހިންދުމުގެ ނިޒާމު ޤާއިމުކުރުމަށް ބަޔަކާ ޙަވާލުކޮށްފި\n4 ޖުލައި 2018 ޙިއްސާކުރެއްވުމަށް\nށ. މިލަންދޫގެ ނަރުދަމާ ނިޒާމު އިފްތިތާޙްކުރުން\n3 ޖުލައި 2018 ޙިއްސާކުރެއްވުމަށް\n3 ޖުލައި 2018\nށ. ބިލެތްފަހީގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިންމުން\n2 ޖުލައި 2018 ޙިއްސާކުރެއްވުމަށް\n2 ޖުލައި 2018\nކ.ގުރައިދޫގެ ފެނުގެ ނިޒާމު އިފްތިތާޙްކުރުން\n26 ޖޫން 2018 ޙިއްސާކުރެއްވުމަށް\nކ. މާފުށީގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިންމުން\n25 ޖޫން 2018 ޙިއްސާކުރެއްވުމަށް\n25 ޖޫން 2018\nPage4of 17«...23456...10...»\n07 ވަނަ މޮންސޫން ފޯރަމް\n12 ޖޫން 2022\nހަކަތަރި ސާމާނު އަގުހެޔޮކޮށް އާންމުންނަށް ހޯދޭނެ މަގު ފަހިކުރުމަށްޓަކައި ތައްޔާރުކޮށްފައިވާ ފައިނޭންސިންގ ސްކީމުގެ އެއްބަސްވުމުގައި މިނިސްޓްރީއާއި މޯލްޑިވްސް އިސްލާމިކް ބޭންކުން ސޮއިކުރުން\n25 މެއި 2022\nސިންގަލް-ޔޫސް ޕްލާސްޓިކުގެ ބާވަތްތައް ދިވެހިރާއްޖޭގައި އުފެއްދުމާއި ބާޒާރަށް ނެރުން މަނާކުރުމާގެޅޭ\n23 މެއި 2022\nއެސްޓީއޯއިން ހަކަތަރި ލޭބަލް ޖެހި އުފެއްދުންތައް ވިއްކަން ފެށުން\n20 މެއި 2022\nޔުނައިޓެޑް ނޭޝަންސް ފްރޭމްވާރކް ކޮންވެންޝަން އޮން ކްލައިމެޓް ޗޭންޖް (ޔޫއެންއެފްސީސީސީ) ގެ އެގްޒެކެޓިވް ސެކްރެޓަރީ ޕެޓްރީޝިއާ އެސްޕިނޯސާ އާއި މިނިސްޓަރ އޮފް އެންވަޔަރަމެންޓް ކްލައިމެޓް ޗޭންޖް އެންޑް ޓެކްނޮލޮޖީ އާމިނަތު ޝައުނާ ވަނީ ބައިލޭޓަރަލް ބައްދަލުވުމަކަށް އިށީނދެވަޑައިގެންފައެވެ.\n16 މެއި 2022


SunOnline: Seoul ge mayor gelligen hoadhamun dhanikoh avahaaravefai ovvaa fenijje\nސޯލްގެ މޭޔަރު ގެއްލިގެން ހޯދަމުން ދަނިކޮށް އަވަހާރަވެފައި އޮއްވާ ފެނިއްޖެ\nރުގިއްޔާ މުހައްމަދު މޫސާ 10 Jul 2020, 13:02\nސޯލްގެ މޭޔަރު ޕާކް ވޮން ސޫން -- ފޮޓޯ: ރޮއިޓާސް\nސޯލް (ޖުލައި 10): ދެކުނު ކޮރެއާގެ ވެރިރަށް ސޯލްގެ މޭޔަރު ޕާކް ވޮން ސޫން ގެއްލިގެން ހޯދަމުން ދަނިކޮށް އޭނާ އަވަހާރަވެފައި އޮއްވާ ފެނިއްޖެ އެވެ.\nއުމުރުން 64 އަހަރުގެ ޕާކް ހޯދަން ފެށީ އޭނާ ގެއްލިފައިވާކަން އޭނާގެ ދަރިފުޅު އިއްޔެ ހަވީރު ފުލުހުންނަށް އެންގުމުންނެވެ. އަދި ޕާކްގެ ފޯން ސިގްނަލް އެންމެ ފަހުން ލިބުނު ސަރަހައްދަކީ ސޯލްގެ އުތުރުގައި އޮންނަ ފަރުބަދަމަތީ ސަރަހައްދެއް ކަމުން، އެ ސަރަހައްދު ހޯދުމުގައި 600 ފުލުހުންނާއި ފަޔާ ފައިޓަރުން ބައިވެރިވި އިރު، ޑްރޯން އާއި ކުއްތާ ވެސް ބޭނުން ކުރި އެވެ.\nޕާކްގެ ހަށިގަނޑު ފެނުނީ އޭނާ ހޯދަން ފެށިތާ ހަތް ގަޑި އިރު ފަހުންނެވެ. އަދި އޭނާގެ ހަށިގަނޑު އޮތް ތަނާ ކައިރިން އޭނާ އެދުވަހު ގެންދިޔަ ތަކެތިވެސް ފެނުނު ކަމަށާއި އެއީ ޖިނާއީ މައްސަލައެއް ކަމަށް ނުބެލެވޭ ކަމަށް ފުލުހުން ވަނީ ބުނެފަ އެވެ. ނަމަވެސް ޕާކް މަރުވި ގޮތެއް ފުލުހުން ހާމައެއް ނުކުރެ އެވެ.\nސޯލް މެޓްރޯޕޮލިޓަން ޕޮލިސް އޭޖެންސީގެ ކްރައިމް ޑިޕާޓްމެންޓްގެ އޮފިޝަލެއް ކަމަށްވާ ޗޮއި އިކް ސޫ ވިދާޅުވި ގޮތުގައި މިދިޔަ ބުދަ ދުވަހު ޕާކްއާ ދެކޮޅަށް ފުލުހުންނަށް ވަނީ މައްސަލައެއް ހުށަހަޅާފަ އެވެ. ބައެއް ރިޕޯޓުތަކުގައިވާ ގޮތުން އެއީ ޕާކް އަންހެން މުވައްޒަފަކަށް ޖިންސީ ފުރައްސާރަ ކުރި ކަމަށް ބުނާ މައްސަލައެކެވެ.\nމީގެ އިތުރުން ޕާކް ލިޔުއްވި ކަމަށް ބުނާ ނޯޓެއް ވަނީ އާއްމުވެފައި އެވެ. އެ ނޯޓުގައި އޭނާ ވަނީ އެންމެން އޭނާއަށް މާފުކޮށް ދިނުމަށް އެދިފަ އެެވެ. އަދި އޭނާގެ ހަޔާތުގައި އޭނާއާ އެއްކޮށް ތިބި އެންމެންނަށް ޝުކުރު އަދާކޮށްފަ އެވެ.\nޕާކް ވަނީ ފުރަތަމަ ޕްރޮސެކިއުޓަރެއްގެ ގޮތުގައި މަސައްކަތް ކުރެއްވުމަށް ފަހު، ޑިމޮކްރަސީ އާއި އިންސާނީ ހައްގުތަކަށް މަސައްކަތް ކުރާ އެންޖީއޯއެއް ކަމަށްވާ ޕީޕަލްސް ސޮލިޑާރިޓީ ފޯ ޕާޓިސިޕޭޓަރީ ޑިމޮކްރެޓައިޒޭޝަންގެ ސެކްރެޓަރީ ޖެނެރަލްގެ ގޮތުގައި ގިނަ އަހަރުތަކެއް ހޭދަ ކުރެއްވި އެވެ.\nއަދި 2011 ވަނަ އަހަރު އޭނާ މޭޔަރު ކަމުގެ އިންތިހާބު ކާމިޔާބު ކުރެއްވީ މިނިވަން ކެންޑިޑޭޓެއްގެ ގޮތުގަ އެވެ. ނަމަވެސް ޖެހިގެން އައި އަހަރު އޭނާ ޑިމޮކްރެޓިކް ޔުނައިޓެޑް ޕާޓީއާ ގުޅިވަޑައިގަތެވެ. އަދި އޭގެ ފަހުން އޭނާ ވަނީ 2014 އާއި 2018އިގަވެސް މޭޔަރު ކަމަށް އިންތިހާބުވެފަ އެވެ.\nދެކުނު ކޮރެއާގެ ދެވަނައަށް އެންމެ ބާރުގަދަ މަގާމު ކަމަށް ބެލެވޭ ސޯލްގެ މޭޔަރު ކަމުގައި ހުންނެވި ޕާކް އަކީ 2022 ވަނަ އަހަރުގެ ރިޔާސީ އިންތިހާބުގައި ޑިމޮކްރެޓިކް ޕާޓީގެ ކެންޑިޑޭޓަކަށް ބައެއް މީހުންގެ ތާއިދު އޮތް ފަރާތެއް ކަމަށް ރިޕޯޓުތަކުގައިވެ އެވެ.


Thulhadhoo dhaairaa ge gondi baathil kuran supreme court ah dhaan...\nރާއްޖެ - ތުޅާދޫ ދާއިރާގެ ގޮނޑި\nތުޅާދޫ ދާއިރާގެ ގޮނޑި ބާތިލް ކުރަން ސުޕްރީމް ކޯޓަށް ދާން އުޅޭ ކަން ހާމަވާ އޯޑިއޯއެއް ލީކްވެއްޖެ\nގޮނޑި ބާތިލްކުރުމަށް ސުޕްރީމް ކޯޓަށް މައްސަލަ ހުށަހަޅަން ނިންމާފައިވަނީ އާދިއްތަ ދުވަހުގެ ހެނދުނު ކަމަށް އޯޑިއޯގައި ބުނޭ\nކ. މާލެ 14 އޭޕުރިލް 2019 | އާދީއްތަ 07:39 45,821\nތުޅާދޫ ދާއިރާގެ ގޮނޑި ކާމިޔާބު ކުރެއްވި ގާނޫނީ ވަކީލް ހިސާން ހުސައިން ކުރީގެ ރައީސް އަދި މައްޗަންގޮޅި މެދު ދާއިރާގެ ގޮނޑި ކާމިޔާބު ކުރެއްވި އެމްޑީޕީގެ ރައީސް މުހައްމަދު ނަޝީދާއެކު - ޓްވިޓަރ\nބ. ތުޅާދޫ ދާއިރާގެ ގޮނޑި ބާތިލް ކުރަން ސުޕްރީމް ކޯޓަށް ދާނެ ކަމަށް ބުނާ އޯޑިއޯއެއް ލީކްވެއްޖެއެވެ.\nއެ އޯޑިއޯ އިން އިނގޭ ގޮތުގައި އެ ދާއިރާގެ ގޮނޑި ބާތިލްކުރުމަށް ސުޕްރީމް ކޯޓަށް މައްސަލަ ހުށަހަޅަން ނިންމާފައި ވަނީ އާދިއްތަ ދުވަހުގެ ހެނދުނެވެ.\nލީކްވެފައިވާ އޯޑިއޯގައި ވާހަކަ ދައްކާފައިވަނީ ދެ މީހެކެވެ.. އޭގެ ތެރެއިން އެކަކަކީ ވަކީލެއް ކަން އެނގެއެވެ.\nމި އޯޑިއޯގައި ވަކީލާ ވާހަކަ ދެއްކި މީހާ ބުނާ ގޮތުން އޭނާ އަތުގައި ޕީޕީއެމުން ދިން ސިޓީ އާއި އިލެކްޝަންސް ކޮމިޝަނުން ޕީޕީއެމްއަށް ދިން ސިޓީގެ ޖަވާބު އެބައޮތެވެ. އަދި އިލެކްޝަނުން ދިން ސިޓީގެ ޖަވާބުގައި ބުނާ ގޮތުން އެ މައްސަލަ އިތުރަށް ބަލަން ބޭނުންވާ ނަމަ ސުޕްރީމް ކޯޓަށް ދިއުމަށް އަންގާފައިވާ ކަމަށް އެމީހާ ބުނެއެވެ. އެމީހާގެ އެ ވާހަކަތަކަށް ރައްދުދީ ވަކީލު ބުނެފައިވަނީ އެ މައްސަލަ އަދި ސުޕްރީމް ކޯޓަށް ހުށަހެޅިޔަސް މައްސަލަ ނިމޭނެ ގޮތް ނޭނގޭ ކަމަށެވެ.\nވަކީލުގެ އެވާހަކަތަކާ ގުޅިގެން އެމީހާ ބުނެފައި ވަނީ "އެއީ ގެރެންޓީ އެއްޗެއް" ކަމަށާއި އެ ވާހަކަ އިތުރަށް ދައްކަން ބޭނުންނުވާ ކަމަށެވެ. އަދި އެކަހަލަ ބޭކާރު ކަމެއް ނުކުރާނެ ކަމަށް ވެސް އެމީހާ ބުނެފައިވެއެވެ.\nވަކީލު މާ ގިނަ އަޑުއެހެންތަކަށް ދާން ނުޖެހޭނެކަން ފާހަގަކޮށް އެމީހާ ބުނެފައިވަނީ ސުޕްރީމް ކޯޓުން އަމުރެއް ނެރޭނެ ކަމަށެވެ. އަދި އެ މައްސަލާގައި މާބޮޑު ވަކާލާތު ކުރުންތަކެއް ނޯންނާނެ ކަމަށް ވެސް އެމީހާ އޯޑިއޯގައި ވަކީލު ކައިރީގައި ބުނެފައިވެއެވެ.\nއިލްކްޝަންސް ކޮމިޝަންގެ ދާއިމީ ނަތީޖާތައް ދައްކާ ގޮތުން ރައްޔިތުން މަޖިލީހުގެ ތުޅާދޫ ދާއިރާގެ ގޮނޑި ކާމިޔާބު ކުރައްވާފައިވަނީ ގާނޫނީ ވަކީލް ހިސާން ހުސައިނެވެ. އިންތިހާބުގައި ހިސާންއަށް 1521 ވޯޓް ލިބިފައިވާއިރު މި ދާއިރާއަށް ޕީޕީއެމްގެ ޓިކެޓްގައި ވާދަކުރި ކެންޑިޑޭޓް މުހައްމަދު އަތީފަށް ލިބިފައިވަނީ އެންމެ 796 ވޯޓެވެ.


ރައްޔިތުންގެ މަޖިލީހުގެ ދިއްގަރު ދާއިރާގެ މެެމްބަރު އެންޓި-ކޮރަޕްޝަން ކޮމިޝަނަށް ހާޒިރުކުރުން އެމްޑީޕީން ކުށްވެރިކުރަން – Maldivian Democratic Party\nރައްޔިތުންގެ މަޖިލީހުގެ ދިއްގަރު ދާއިރާގެ މެެމްބަރު އެންޓި-ކޮރަޕްޝަން ކޮމިޝަނަށް ހާޒިރުކުރުން އެމްޑީޕީން ކުށްވެރިކުރަން\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަޙްމަދު ފާރިސް މައުމޫން ކުއްލިގޮތަކަށް އަންގާރަ ދުވަހު އެންޓި ކޮރަޕްޝަން ކޮމިޝަނަށް ހާޒިރުވެވަޑައިގަތުމަށް އަންގާފައިވާތީ އެކަން ދިވެހި ރައްޔިތުންގެ ޑިމޮކްރަޓިކް ޕާޓީން ހަރު އަޑުން ކުއްވެރިކުރަމެވެ.\nމިޕާޓީން ދެކޭ ގޮތުގައި ޢަޙްމަދު ފާރިސް މައުމޫން އޭސީސީއަށް ހާޒިރުކުރުވަނީީ، ރައްޔިތުންގެ މަޖިލީހުގެ ރައީސްގެ މައްޗަށް އިތުބާރު ނެތްކަމުގެ ވޯޓު ނެގުމާ ގުޅޭ މަސައްކަތްތައް އަޙްމަދު ފާރިސް މައުމޫން ކުރައްވަމުން ގެންދަވާތީ، އަޙްމަދު ފާރިސް މައުމޫނަށް ބިރުދައްކައި އެމަސައްކަތް ހުއްޓުވުމަށެވެ. މިއީ މިނިވަން މުވައްސަސާތަކުގެ މުސްތަޤިއްލުކަން ގެއްލި ސިޔާސީވެފައިވާ ކަމުގެ ހެއްކެެކެވެ.\nރައީސް ޢަބްދުﷲ ޔާމީނާއި ސަރުކާރުގެ ބާރުވެރިކަމަށް އަސަރުކުރާ ކޮންމެ ހިނދެއްގައިވެސް ސިޔާސީ ފަރާތްތަކާއި، ނޫސްވެރިން އަދި ސޯޝަލް މީޑިޔާގައި ޙަރަކާތްތެރިވާ ފަރާތްތަކަށް އެކިގޮތްގޮތުން ބިރުދައްކައި ފިއްތުންތައް މުވައްސަސާތައް މެދުވެރިކޮށް ކުރިމަތި ކުރުވުމަކީ ރާވައިިގެން ހިންގާ ދަށުދަރަޖައިގެ ޢަމަލެކެވެ.\nމިނިވަން މުވައްސަސާތަކާއި، ފުލުހުންނާއި އަދި މިނޫންވެސް އެފަދަ މުއައްސަސާތަކަކީ ސިޔާސީ ނުފޫޒުން އެއްކިބާވެފައިވާ މުސްތަޤިއްލު މުއައްސަސާތަކެކެވެ. އެ މުއައްސަސާތަކުގެ މަސައްކަތަކީ، ރައްޔިތުންގެ ޙައްޤުގައި ކުރާ އިޚްލާޞްތެރި މަސައްކަތަކަށް ވާން ޖެހެއެވެ. އެ މުވައްސަސާތަކަކީ ދިވެހި ވެރިކަމުގެ ސާފުކަން ދަމަހައްޓައިދޭ ދަައުލަތުގެ އެންމެ މުހިއްމު ވަޞީލަތްތަކެވެ. އެހެންކަމުން ވަގުތީ އުފަލެއްގެ ދަހިވެތިކަމުގައި ނުޖެހި ނަޒާހަތްތެރިކަމާއެކު މިފަދަ މުވައްސަސާތައް ހިންގުމަކީ މިއަދު ދިވެހި ރައްޔިތުންނަށް ނުހަނު ބޭނުންވެފައިވާ ކަމެއްކަމުގައިވާތީ އެންޓި ކޮރަޕްޝަން ކޮމިޝަނުންވެެސް ސިޔާސީ ނުފޫޒުން އެއްކިބާވެތިބެ، ރައްޔިތުންގެ އިތުބާރު އެކޮމިޝަނަށް ލިބޭނެ ގޮތަށް އަަމަލު ކުރުމަށް އިލްތިމާސްކުރަމެވެ.\nސިޔާސީ ކަންކަން ހަލަބޮލިވެ ރާއްޖޭގެ ޙާލަތު އެތައް ގުނައަކުން ދަށްވެފައިވާތީ، މި ދަނޑިވަޅުގައި ޤާނޫނުއަސާސީ އާއި ދިވެހި ރައްޔިތުންގެ ދިފާއުގައި ނިކުންނަވާ ޙައްޤު މަގުގައި މަސައްކަތް ކުރައްވާ ހުރިހާ ފަރާތްތަކަށް އެމްޑީޕީން ހިއްވަރުދީ މަރުޙަބާ ކިޔަމެވެ. އަދި ދިވެހިރާއްޖެ އިސްލާހްކުރުމަށް އެދޭ ހުރިހާ ފަރާތްތަކަކާއެކު މަސައްކަތްކޮށް ރައްޔިތުން އެދޭ ފަދަ ވެރިކަމުގެ ނިޒާމެއް ޤާއިމުކުރުމުގެ މަސައްކަތުގައި އެމްޑީޕީން ދެމިތިބޭނެ ކަމުގައި ޔަޤީންކަން އަރުވަމެވެ.\nތާރީޚް: 14 މާޗް 2017


ކޮވިޑަށް މިއަދު ޕޮޒިޓިވްވީ 116 މީހަކު، ބަލިން ރަނގަޅުވީ 31 މީހެއް – Haftha\nThu, 1 October, 2020, 10:11 pm\nސާމްޕަލް ނެގުމަށް ފްރަންޓްލައިންގައި މަސައްކަތްކުރާ ބައެއް އޮފިޝަލުން --- ފޮޓޯ: މިހާރު\nރާއްޖެއިން އިތުރު 116 މީހަކު ކޮވިޑް-19 އަށް ޕޮޒިޓިވްވެ، ޕޮޒިޓިވްވި މީހުންގެ ޖުމްލަ 5157 އަށް އަރައިފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ އިއްޔެ ހަވީރު 6:00 އިން މިއަދު ހަވީރު 6:00 އަށް ޕޮޒިޓިވްވި މީހުންގެ ތެރޭގައި ހިމެނެނީ 77 ދިވެއްސަކާއި ބަންގުލަދޭޝްގެ 27 މީހަކާއި ސްރީލަންކާގެ ހަ މީހެއްގެ އިތުރުން އިންޑިއާގެ ފަސް މީހެއް އަދި ނޭޕާލް މީހެއް ކަމަށެވެ.\nމި ކޭސްތަކުގެ ތެރެއިން ފަސް ކޭސް ފެނިފައިވަނީ އަތޮޅު ތެރެއިންނެވެ. މިއަދު ފެނުނު ކޭސްތަކާއެކު މިވަގުތު ކޮވިޑް ޖެހިގެން ފަރުވާ ހޯދަމުން އަންނަ މީހުންގެ އަދަދު ވަނީ 2303 އަށް އަރައިފަ އެވެ.\nރާއްޖެއިން ކޮވިޑް ބައްޔަށް ފަރުވާ ހޯދަމުން އަންނަ މީހުންގެ ތެރެއިން ރޭގެ 6:00 އިން މިރޭގެ 6:00 އަށް ބަލިން ފަސޭހަވެފައިވަނީ 31 މީހެކެވެ. އެއާއެކު މިހާތަނަށް ބަލިން ފަސޭހަވި މީހުންގެ އަދަދު ހުރީ 2835 އަށް އަރައިފަ އެވެ.\nއެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު އައިސޮލޭޝަން ފެސިލިޓީތަކުގައި 1452 މީހަކު އެބަ ތިއްބެވެ. ކޮވިޑް ޖެހިގެން ހޮސްޕިޓަލުގައި އެޑްމިޓްކޮށްފައި ތިބީ 145 މީހެކެވެ.


Jaluthakuge Audit Commissionge Masahkaithah Avahah Niman Edhihje\nޝެއިހް އިމްރާން، ޖަލުތަކުގެ އޮޑިޓް ކޮމިޝަނުގެ މެމްބަރުންނާ ބައްދަލު ކުރައްވަނީ.-- ފޮޓޯ: ހޯމް މިނިސްޓްރީ\nޖަލުތަކުގެ އޮޑިޓް ކޮމިޝަނުގެ މަސައްކަތްތައް އަވަހަށް ނިންމަން ހޯމް މިިނިސްޓަރު އެދިއްޖެ\nޖަލުތަކުގެ ހާލަތު ދެނެގަތުމަށް ރައީސް އިބްރާހިމް މުހައްމަދު ސޯލިހު އުފައްދަވާފައިވާ، ޖަލުތަކުގެ އޮޑިޓް ހެދުމާއިގުޅޭ ކޮމިޝަނުގެ މަސައްކަތްތައް އަވަހަށް ނިންމެވުމަށް ހޯމް މިނިސްޓަރު ޝެއިހް އިމްރާން އަބްދުﷲ މިއަދު އެދިވަޑައިގެންފި އެވެ.\nހޯމް މިނިސްޓަރު އެކަމަށް އެދިވަޑައިގެންނެވީ އެ ކޮމިޝަނުގެ މެމްބަރުންނާ ބައްދަލު ކުރައްވަ އެވެ. އެ ބައްދަލުވުމުގައި ޝެއިހް އިމްރާން ވިދާޅުވީ، އެ ކޮމިޝަނުގެ މަސައްކަތަކީ މުޅި މުޖުތަމައުގެ މަސްލަހަތާ ގުޅުންހުރި ކަމެއް ކަމަށެވެ.\nއެހެންކަމުން އެ މަސައްކަތް ވަރަށްބޮޑަށް ފަރުވާތެރި ކަމާއެކު އަވަހަށް ނިންމަން ޖެހޭ ކަމަށް މިނިސްޓަރު ވިދާޅުވި އެވެ. އަދި އެ ކޮމިޝަނުގައި ހިމެނެނީ، ފަންނީ ގޮތުން ގާބިލު، ތަޖުރިބާކާރު ބޭފުޅުން ކަމަށާއި އެ ބޭފުޅުންނާ މެދު ފުރިހަމަ އިތުބާރާއި ޔަގީންކަން އޮތް ކަމަށް ސެއިހް އިމްރާން ވިދާޅުވި އެވެ.\nޖަލުތަކުގެ އޯޑިޓެއް ހެދުމަކީ ސަރުކާރުގެ 100 ދުވަހުގެ ލަނޑުދަނޑިތަކުގެ ތެރޭގައި ހިމެނޭ ކަމެކެވެ. އެ އޯޑިޓް ހެދުމުގެ މައިގަނޑު ބޭނުމަކީ، ޖަލުތަކުގެ މިހާރުގެ ހާލަތު ބަލައި އިސްލާހު ކުރަން ހުރި ކަންކަން ފާހަގަކޮށް ރިޕޯޓެއް އެކުލަވާލުމެވެ. އަދި އެ ރިޕޯޓަށް ރިއާޔަތްކޮށް ޖަލުތަކުގެ ކަންކަން އިސްލާހުކޮށް ގައިދީންގެ ހައްގުތައް ކަށަވަރު ކުރުމާއި، ގައިދީންގެ އިންސާނީ ހައްގުތައް ލިބިދެވޭކަން ކަށަވަރު ކޮށްދިނުމެވެ.\nރައީސް އިބްރާހިމް މުހައްމަދު ސޯލިހު ރޭ އެކުލަވާލި އެ ކޮމިޝަނުގައި ތިއްބަވަނީ ހަތް މެމްބަރުންނެވެ. އެ މެމްބަރުންނަކީ؛ ޝައިހް އަހްމަދު އަބްދުލް ކަރީމް (ކޮމިޝަނުގެ ރައީސް) އާއި ޑރ. ޢަބްދުﷲ އިސްނީން ހިލްމީ އާއި ޝަހިންދާ އިސްމާއިލް އާއި އަހްމަދު މުހައްމަދުފުޅުގެ އިތުރުން އަލްއުސްތާޒާ ޒުލައިހާ ދާއޫދު އަދި އަލްއުސްތާޒާ ޝާދިޔާ އާދަމް އާއި އައިމިނަތު ނާހީން އަހްމަދެވެ.\nޖަލު ޕޮލިސް ހޯމް މިނިސްޓްރީ ޝެއިހް އިމްރާން


ކޮންމެ ދުވަހަކު އެނގި އިތުރަށް ޔަޤީންވަމުން މިދަނީ ދީނުގެ ދިފާޢުގައި ކުރާ މަސައްކަތް އިތުރުކޮށް ވަރުގަދަކުރަން ޖެހޭކަން: ޑރ. އިޔާޟް\n"މަސައްކަތެއް ނުކޮށް އަތް އުރާލައޮގެން ތިއްބައި ކާމިޔާބެއް ނުވާނެއެވެ. ކާމިޔާބު ލިބޭނީ ގަދައަޅައި މަސައްކަތްކޮށްގެންނެވެ. ވީމާ އަޅުގަނޑުމެންނަށް ކޮންމެ ދުވަހަކު އެނގި އިތުރަށް ޔަޤީންވަމުން މިދަނީ އަޅުގަނޑުމެންގެ ލޮބުވެތި ވަޠަނުގެ ދީނުގެ ދިފާޢުގައި ކުރާ މަސައްކަތް އިތުރުކޮށް ވަރުގަދަކުރަން ޖެހޭކަމެވެ."—ޑރ. މުޙައްމަދު އިޔާޟް ޢަބްދުއްލަޠީފް\nޑރ. އިޔާޟް މިފަދަ ބަސްފުޅެއް ވިދާޅުވަނީ ރާއްޖެއިން އިސްލާމް ދީން ފުހެލަން މަސައްކަތްކުރާ އެމްޑީއެންގެ ރިޕޯޓަކީ ރާއްޖޭގެ ހާލަތު ބަޔާންކުރަން ނެރުނު ރިޕޯޓެއް ކަމާއި އެކަންކުރި މީހުންގެ ނިޔަތް އިސްލާމް ދީނާއިމެދު ވަރަށް ސާފު ކަމަށް ރައީސް ނަޝީދު ވިދާޅުވެފައިވަނިކޮށެވެ.\nއިސްލާމް ދީނަށް ފުރައްސާރަކުރަން، ގޮން ޖަހަން އިސްލާމް ދީނަށާއި ރަސޫލް (ޞޢވ) އަށް ފުރައްސާރަކުރަން އެ ބަޔާނުގައި ލިޔެ ޝާއިޢުކޮށްފައިވާ ލިޔުންތައް ރައީސް ނަޝީދު ގުޅުއްވީ ރިޕޯޓް ނެރުނު ކުދިން ކިޔެވި ޔުނިވަރސިޓީތަކުން ތަރުޖަމާކުރަން ދަސްކޮށްދިން ގޮތާއިއެވެ.


"ފަންނު އެކްސްޕޯ 2019" ގެ އެވޯޑިންގ އާއި އޯޕެނިންގ ސެރެމޯނީގެ ކޭޓަރިންގ ހިދުމަތް ފޯރުކޮށްދޭނެ ފަރާތެއް ހޯދުމާއި ބެހޭ\nމިނިސްޓްރީ އޮފް އިކޮނޮމިކް ޑިވެލޮޕްމަންޑުން (އެމް.އީ.ޑީ) މިއަހަރު ބާއްވާ ދިވެހި އުފެއްދުންތެރިކަމުގެ ޤައުމީ މަޢުރަޒު "ފަންނު އެކްސްޕޯ 2019" ބޭއްވުމަށް ހަމަޖެހިފައިވަނީ ނޮވެންބަރު މަހުގެ 22 އިން 28 ގެ ނިޔަލަށް ދަރުބާރުގޭގައި އެވެ. މި މައުރަޒު ބާއްވާ ސަރަހައްދުގެ ކޮންސެޕްޓް ޑިޒައިނާއި ވެނިއު އޮގަނައިޒިންގ ވަނީ އެމް.އީ.ޑީ އާއި ބިޒްނަސް ސެންޓަރ ކޯޕަރޭޝަން (ބީ.ސީ.ސީ) އާއި ދެމެދު ވެވުނު އެމް.އޯ.ޔޫ އެއްގެ ދަށުން ބީ.ސީ.ސީއާއި ހަވާލުކުރެވިފައިއެވެ. މި މަޢުރަޒުގެ މަޤްސަދަކީ ދިވެހި އުފެއްދުންތައް އިތުރުކޮށް، އެފަދަ އުފެއްދުންތަކަށް ރަނގަޅު މާކެޓެއް ހޯދައިދީ، ފަތުރުވެރިންނަށާއި އާއްމުންނަށް އެއްތަނަކުން ދިވެހި އުފެއްދުންތައް ފެނިގެންދާނެ މާހައުލެއް ޤާއިމުކޮށްދިނުމެވެ. މިއީ މިގޮތުން ދިވެހިރާއްޖޭގައި ބޭއްވޭ މިފަދަ އެންމެ ބޮޑު މައުރަޒުކަންވެސް މަޢުލޫމާތައްޓަކައި ދަންނަވާލަމެވެ.\nމިގޮތުން "ފަންނު އެކްސްޕޯ 2019" ގެ އެވޯޑިންގ އާއި އޯޕެނިންގ ސެރެމޯނީގެ ކޭޓަރިންގ ހިދުމަތް ފޯރުކޮށްދޭނެ ފަރާތެއް ހޯދަން ބޭނުންވެއެވެ. މި މަސައްކަތާއި ބެހޭ މަޢުލޫމާތު ދިނުމުގެ ސެޝަން އޮންނާނީ 28 އޮކްޓޫބަރު 2019 ވާ ހޯމަ ދުވަހުގެ މެންދުރު 02:00 ގައި ބީ.ސީ.ސީ މީޓިންގ ރޫމްގައިއެވެ. އަދި ބީލަން ހުޅުވުން އޮންނާނީ4ނޮވެންބަރު 2019 ވާ ހޯމަ ދުވަހުގެ މެންދުރު 02:00 ގައި ބީ.ސީ.ސީ މީޓިންގ ރޫމްގައިއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. މައުލޫމާތު ދިނުމުގެ ސެޝަނަށް ވަޑައިނުގަންނަވާ ފަރާތްތަކުގެ ބީލަން ބަލައިނުގަނެވޭނެ ވާހަކަވެސް މައުލޫމާތައްޓަކައި ދަންނަވާލަމެވެ.\nސުންގަޑި: 03 ނޮވެންބަރު 2019 1500


Miadhu Haveeru Enginelee Ulhandhu dhuhvun manaa gadiah badhalu genesfi\nމާލޭގެ މަގެއް-- ފޮޓޯ: ދުވަސް\n27 ޖުލައި 20190ކޮމެންޓް\nމިއަދު ހަވީރު އިންޖީނުލީ އުޅަނދު ދުއްވުން މަނާ ގަޑިއަށް ބަދަލު ގެނެސްފި\nރާއްޖޭގެ 54 ވަނަ މިނިވަން ދުވަސް ފާހަގަކުރުމުގެ ގޮތުން މިއަދު މާލޭގައި ހިންގާ ހަރަކާތްތަކާއި ގުޅިގެން މާލޭގައި އިންޖީނުލީ އެއްގަމު އުޅަނދު ދުއްވުން މަނާ ގަޑިއަށް ބަދަލުތަކެއް ގެނެސްފި އެވެ.\nޓްރާންސްޕޯޓް އޮތޯރިޓީން މިއަދު ނެރުނު ބަޔާނެއްގައި ބުނީ، އިންޖީނުލީ އެއްގަމު އުޅަނދު ދުއްވުން މަނާކޮށްފައި ވަނީ ހަވީރު 16:00 އިން 18:00 އަށް ކަމަށެވެ. އެކަމަކު ކުރިން ނިންމާފައި އޮތީ 15:30 އިން 18:30 އަށް އުޅަނދު ފަހަރު ދުއްވުން މަނާކުރާ ގޮތަށެވެ.\nޓްރާންސްޕޯޓް އޮތޯރިޓީން ބުނި ގޮތުގައި އެ ވަގުތުތަކުގައި ސަލާމަތީ ބާރުތަކުން ބޭނުންކުރާ އިންޖީނުލީ އެއްގަމު އުޅަނދު ފަހަރާއި އެމްބިއުލެންސް އަދި ހާއްސަ އެހީއަށް ބޭނުންވާ މީހުން ދުއްވުމަށް ހާއްސަ ކުރެވިފައިވާ އުޅަނދުތަކާއި ޕަބްލިކް ޓްރާންސްޕޯޓުގެ ގޮތުގައި ދެމުން ގެންދާ ބަހުގެ ހިދުމަތް ވެސް ފޯރުކޮށްދޭނެ އެވެ.\nހުއްދަ ދެވިފައިވާ އުޅަނދުތައް ފިޔަވައި އިތުރު އިންޖީނުލީ އުޅަނދެއް ދުއްވުމަކީ މަނާ ކަމެކެވެ. އެގޮތުން އެންގުމާއި ހިލާފުވާ ފަރާތްތަކަށް ދަތުރުފަތުރުގެ ގާނޫނުގެ ދަށުން ފިޔަވަޅު އަޅާނެ ކަމަށް ވެސް އިއުލާނުގައި ބުނެ އެވެ.\nޓްރާންސްޕޯޓް އޮތޯރިޓީ މާލޭ ސިޓީ ކައުންސިލް މަގުތައް


Hishan Akee Jinsee Goanaage Thuhumathu Kurevey Meehehkkan Gender Ah Ingey - High court - Vaguthu\nހިޝާންއަކީ ޖިންސީ ގޯނާގެ ތުހުމަތު ކުރެވޭ މީހެއްކަން ޖެންޑާ އަށް އެނގޭ - ހައިކޯޓު\n1 މަސް ކުރިން ( ފެބުރުއަރީ 4, 2020 )\nދަރުމަވެރިޔާގެ ގޮތުގައި ގިނަބަޔަކު ފާހަގަކުރަމުން އަންނަ އަހްމަދު ހިޝާނަކީ ޖިންސީ ގޯނާގެ ސީރިއަސް ތުހުމަތުތަކެއް ކުރެވޭ މީހެއްކަން ފުލުހުންގެ އިންޓެލިޖެންސުން ޖެންޑާ މިނިސްޓްރީ އަށް މާކުރިން ވެސް އެންގިކަން ހާމަވެއްޖެއެވެ.\nއެކަން ހާމަވެފައި ވަނީ ހާމަވީ މިއަދު ހައި ކޯޓުގައި އޮތް ޝަރީއަތުގެ އަޑުއެހުމެއްގައެވެ.\nމިއަދު ހައިކޯޓުގައި އޮތް އަޑުއެހުމަކީ ނަފްސާނީ ނުކުޅެދުންތެރިކަމެއް ހުންނަ ކުއްޖެއްގެ ގާނޫނީ ބެލެނިވެރިކަން ހޯދަން ހިޝާން ފެމިލީ ކޯޓަށް ހުށަހެޅުމުން އެކަން އެގޮތަށް ކޮށްދެވެން ނެތް ކަމަށް ކުރި ހުކުމް ހިޝާންގެ ފަރާތުން ހައި ކޯޓުގައި އިސްތިއުނާފު ކުރުމުން ބޭއްވި އަޑުއެހުމެކެވެ.\nއެ މައްސަލާގެ އަޑުއެހުމުގައި ފަނޑިޔާރު ނިޔާޒް ވިދާޅުވީ، ހިޝާނަށް ބެލެނިވެރިކަން ނުދޭން ފެމިލީ ކޯޓުން ހުކުމް ކުރީ ހިޝާންއާ މެދު ސީރިއަސް ތުހުމަތުތަކެއް ކުރެވޭ ކަމަށް ފުލުހުން އިންޓެލިޖެންސުން ދިން މައުލޫމާތާ އެކު ޖެންޑާ މިނިސްޓްރީން އެކުލަވައިލި ރިޕޯޓަކަށް ރިއާޔަތްކޮށްފައި ކަމަށެވެ.\nނިޔާޒް ފާހަގަކޮށްފައިވާގޮތުގައި، ބެލެނިވެރިކަން ހޯދަން އެދުނު ކުއްޖާ 2018 ވަނަ އަހަރުން ފެށިގެން އުޅެނީ ހިޝާންއާ އެކީގައި ކަމަށެވެ.\nސިކުނޑީގެ އުނިކަމެއް ހުންނަ ނަމަ އުމުރުން 18 އަހަރު ވިޔަސް އަމަލުކުރަން ޖެހޭނީ ކުޑަކުއްޖަކާ މެދު އަމަލުކުރާ އުސޫލުންކަމަށްވާއިރު، ފަނޑިޔާރު ނިޔާޒު ވަނީ އެ ހިޝާންގެ ބެލުމުގެ ދަށުގައި ހުރި އެކުއްޖާއާ މެދުވެސް އަމަލު ކުރަންޖެހޭނީ އެ އުސޫލުންކަން ފާހަަކުރައްވާފައެވެ.\nއަދި ނިޒާން ވަނީ ހިޝާން މައްޗަށް އެފަދަ ކަންތައްތަކެއް ތުހުމަތު ކުރެވޭއިރު ޖެންޑާ މިނިސްޓްރީން އެކަމާ އަޅާނުލީ ކީއްވެތޯ ފަނޑިޔާރު ވަނީ، ޖެންޑާ މިނިސްޓްރީން ކޯޓަށް ހާޒިރުވި ލީގަލް އޮފިސަރާއި ސުވާލު ކުރައްވާފައެވެ.\nއަދި މީގެ އިތުރުން ފަނޑިޔާރު ނިޔާޒް ވަނީ، ހިޝާނަށް ގައުމީ އިނާމުތަކާއި ނުކުޅެދުންތެރިކަން ހުންނަ ފަރާތްތަކުގެ އެމްބެސެޑަރުކަން ދިންއިރުވެސް، ޖެންޑާގައި ބެހޭ ގޮތުން މި ހުރިހާ މައުލޫމާތެއް ހުއްޓައެވެ.\nމީސް މީޑީއާގައި ހިޝާންގެ މައްޗަށް ކުޑަކުދިންނަށް ޖިންސީ ގޯނާކުރާ ކަމަށް ތުހުމަތުތަކެއް ދަނީ ކުރަމުންނެވެ.\nފެބުރުއަރީ 4, 2020 16:13\nމިހާރު ދެން ކުއްޖެއްގައިގައި ލޯބިން ފިރުމާލިއަސް ޖިންސީ ގޯނާއަށް ވާ ހިސާބަށް ހިނގައްޖެ ކަންނޭނގޭ. މިބުނީ އޭނަ އެކަހަލަ ކަމެއް ނުކުރެއެކޭ އެއް ނޫން. ކުރިއްޔާ އެކަން ސާބިތު ކުރަން ވެއްޖެނޫންތޯ؟ ފުލުހުންގެ އިނޓެލް އަކީ ރާއްޖޭގަ ވަރަށް ފާޑެއްގެ އެއްޗެއް. ނުރުހޭ މީހާ އާއި ދެކޮޅަށް އެތަށް މިލިއަން އިންޓެލްއެއް އެމީހުން އެއްކުރާނެ.\nފެބުރުއަރީ 4, 2020 16:16\nއެހެންވެ ދޯ އަވަހަށް ފިލަން އުޅުނީ ރާއްޖެ ދޫކޮށް. ހިތައް އަރާ މިނޫން މީހެއް ނޫޅެނީ ބާއޭ މިޤައުމުގަ ޖިންސީ ގޯނާ ކުރާ މީހުންނާ ދީނަށް ފުރައްސާރަ ކުރާ މީހުންނާ މީހުން މަރާ މީހުންނާއި ވަގުންނާއި ހަމައިގަ ތިބެން ނުޖެހޭ މީހުންނާއި ފްރައިޑޭ އެނޖޯއީ ކުރާ މީހުން\nފެބުރުއަރީ 4, 2020 17:54\nރުހުމުގައި ޒިނޭ ކުރިޔަސް މައްސަލައެއް ނެތް ދޯ؟\nފެބުރުއަރީ 4, 2020 16:24\nކުޑަ ކުދިން ރޭޕް ކުރަނިއްޔޭ ކިޔާފަ ދެމަފިރިން ޖަލަށްލީމާ ހަގީގީ ކުޑަކުދިން ރޭޕް ކުރާ މީހުން ﷲ ފަޟީހަތް ކުރައްވަވާގޮތް ނިކަން ދެކިބަލަ...އަސްތަޣްފިރުއްﷲ\nފެބުރުއަރީ 4, 2020 16:50\nމައްސަލަ ބާތިލްކުރުމަށްފަހު ފަނޑިޔާރުން ޖެހޭތަ މައްސަލައާއިގުޅޭ ވާހަކަ ދައްކަން އެއީ އަމިއްލަޔަށް މާ ކަންކަން އެނގޭކަމަށް ދެއްކުމަށްހިންގި ނާ ތަހުޒީބު ޢަމަލެއްކަމަށް ފެންނަނީ ތިޔަ ފަނޑިޔާރަކީ ވަރަށް ކަންކަން އެނގިގަނެގެން އުޅުއްވާ ބޭކަލެއް އޭނަ އަށް ހީވާ ކަހަލަ އެނޫން އެހެން މީހުނަށް އެއްވެސްކަމެއްނޭނގެނީއޭ ވަރަށް ބޮޑުވާން ބޭނުންވާ ފަނޑިޔާރެއްކަމަށް ފާހަގަކުރެވޭ ފަޑިޔާރެއް ތީ އެހެން މައްސަލަ ތަކުގަވެސް އިސް ފަނޑިޔާރަށްވުރެ ނުފޫޒު ގަދަކޮށް ސުވާލުކޮށް ހަދާކަން ފާހަގަ ކުރެވޭ\nފެބުރުއަރީ 4, 2020 17:00\nލާދީނީ ސަރުކާރު ބަރަހަނާވީމަ އެންމެ ފަހުން ހިޝާން ހައްޔަރު ކުރުމަށް ވަރަށް މޮޅު އުކުޅެއް ދިހެދީ ސާބަހޭ ހާރާން ސަރުކާރަށް ކޮންމެހެން ވެސް ޚިމާޔަތަށް އެދޭ މީހެއް ވިއްޔާ ހައްޔަރު ކުރެވޭތޯ ބަލާތި މަގޭ ފުރައިޑޭ\nފެބުރުއަރީ 4, 2020 17:16\nޢިންސާނުންނަކީ އިންސާނުންނަށްވީތީ ކުށްކުރެއެވެ އާދަމްގެ ފާނުވެސް ކުށް ކުރެއްވިއެވެ އެންމެ ހެޔޮލަފާ މީހަކީ ކުށައް ފަހު ހިތުގެ އަޑިން ﷲ އަށް ބިރުވެތިވެ ތައުބާ ވާ މީހާ އެވެ ޙަރާމް އިޒް ޙަރާމް. ޙަލާލް އިޒް ޙަލާލް މިދިވެހިންގެ ތެރޭ އެތަކެއް ކުއްވެރިންނެއް ވަރަށް ޝަރަފާ އެކު ދިރިއުޅެއެވެ ޝަރަފްވެރި ކަމުގެ ބޮޑުކަމުން އެބައެއްގެ އަސްލު ސޫރަ ނުފެންނަނީއެވެ ހަސަދަ ފިލުވުމަށް ނޫނީ އެފަދަ މީހަކު ހޯދާކަށްވެސް ދިވެހިން ބޭނުމެއްނުވެއެވެ ގުދޯ ގުދޯ ނުގޮވާ އަމިއްލަ ނަފްސު އިސްލާހު ކުރާށެވެ ބަނގުރަލާ ހިލޭ އަންހެނުންނާ ނުލާ ދިރިއުޅެން ދަސްކުރާށެވެ މައިންގެ މަސައްކަތަކީ މުރުއްވަތްތެރި ގަޓްހުރި ދީންވެރި ހެޔޮލަފާ ފިރިހެންދަރިއެއް ބިނާކުރުމެވެ


Hayyaru Kohfai Thibi Iran Meehun Dhookohlan America In Ehbas Vehje - Vaguthu\nއެމެރިކާގައި ހައްޔަރުކޮށްފައި ތިބި އީރާނަށް ނިސްބަތްވާ މީހުން އަނބުރާ ޤައުމަށް ފޮނުވާލުމަށް އެމެރިކާއިން އެއްބަސްވެއްޖެ އެވެ.\nއެމެރިކާއިން މިގޮތަށް އެއްބަސް ވެފައިވަނީ، ޝަރުތަކާއި ނުލައި ގައިދީން ބަދަލު ކުރުމަށް ތައްޔާރަށް އޮތްކަމަށް އީރާނުން ބުނުމާއި ގުޅިގެންނެވެ.\nމިކަމާއި ގުޅިގެން އެމެރިކާގެ ހޯމްލޭންޑް ސެކިއުރިޓީ ޑިޕަރޓްމަންޓްގެ އެކްޓިންގ ސެކްރެޓަރީ ނޫސްތަކުގައި ބުނެފައި ވަނީ، އެމެރިކާގައި ހައްޔަރުކޮށްފައި ތިބި އީރާން 11 މީހަކު އަނބުރާ ޤައުމަށް ޑީޕޯޓް ކޮށްލުމަށް ނިންމާފައިވާ ކަމަށެވެ. ނަމަވެސް އެމީހުން ޤައުމަށް ގެންދިއުމުގެ ހުރިހާ ކަމެއް ހަމަޖައްސަން ޖެހޭނީ އީރާނުން ކަމަށް އޭނާ ވަނީ ބުނެފައެވެ.\nއެމެރިކާގައި ހައްޔަރުކޮށްފައި ތިބި އީރާނުގެ 11 މީހަކު ދޫކޮށްލަން އެއްބަސް ވެފައިވީނަމަވެސް، އެޤައުމުގައި ހައްޔަރުކޮށްފައި ތިބީ އީރާނުގެ ކިތަށް މީހުން ކަމެއް ނޭނގެއެވެ. އަދި 11 މީހުން އަނބުރާ ފޮނުވާލަން އެމެރިކާ އިން އެއްބަސްވާއިރު، އީރާނުން ދޫކޮށްލަނީ އެމެރިކާގެ ކިތައް މީހުން ކަމެއްވެސް އަދި އީރާނުގެ އިދާރާއަކުން ހާމައެއް ނުކުރެއެވެ.\nއެމެރިކާއިން ޝަރުތުކޮށްފައި ވަނީ، ގައިދީން ބަދަލު ކުރަން އެދޭނަމަ ޗާޓަރު ފްލައިޓެއް ފޮނުވަން ޖެހޭނީ ވެސް އީރާނުން ކަމަށެވެ. މި ފްލައިޓުގައި އީރާނުގައި ތިބި އެމެރިކާގެ ގައިދީން ފޮނުވަން ޖެހޭނެ ކަމަށް އެމެރިކާއިން ވަނީ ބުނެފައެވެ.\nކޯޅުންބޮޑު އެމެރިކާ އާއި އީރާނުން ގައިދީން ބަދަލު ކުރުމަށް ނިންމާފައި މިވަނީ، މި ދެޤައުމަށްވެސް ކޮވިޑް-19 ގެ ނުރައްކާ ކުރިމަތިވެފައިވާ ދަނޑިވަޅެއްގައެވެ.\nމެއި 12, 2020 22:54\nތި އެމަރިކާ އަށް އިތުބާރު ކުރާނެ ކަމެއް ނެތް..އެންމެ ފުރަތަމަ އީރާނުގެ 11މީހުން ފޮނުވާ.. ދެން އެމަރިކާ ގެ 11.... ހަބަރު ލިބިފައިވާ ގޮތުގައި އެމަރިކާތި އެއްބަސްވުމަށް ތާއީދު ކުރީ ސީ އައި އޭ ގެ އިންޓަލިޖެންސް އޮޕަރޭޝަން އޮފިސަރުން ތި 11ގައި ހިމެނޭތީ


" Mi Hunnany Trump Jalah Laathan Balan Keiy Madhuvefai " - Vaguthu\nއެމެރިކާގެ ރައީސް ޑޮނަލްޑް ޓްރަމްޕް ޖަލަށް ލާ ދުވަސް ދެކެން ކެތް މަދުވެފައި ހުރި ކަމަށް ޓްރަމްޕަށް ވަރަށް ފާޅުކަންބޮޑު ގޮތެއްގައި ފާޑު ކިޔަމުން އަންނަ ހޮލީވުޑްގެ އެކްޓަރ އަދި ޕްރޮޑިއުސާ ރޮބާޓް ޑެ ނިރޯ ބުނެފިއެވެ.\nޓްރަމްޕުގެ ސިޔާސަތުތަކަށް އެ ގައުމުގެ ގިނަ ބަޔަކު ފާޑުކިޔަމުން އަންނައިރު، ރޮބާޓް ވަނީ މިދިޔަ އަހަރު އޮތް ޓޯނީ އެވޯޑްސް ހަފްލާގައި ވާހަކަ ދައްކަމުން ޓްރަމްޕް އާއި ދިމާލަށް ހަޑިހުތުރު ބަސްތައްވެސް ބޭނުންކޮށްފައެވެ. މިހެން ކަންތައް ކޮށްފައި ވަނީ ހަމައެކަނި ރޮބާޓް އެއް ނޫނެވެ. އެ ގައުމުގެ ގިނަ ރައްޔިތުން ޓްރަމްޕަށް މިހާރު ނަފްރަތު ކުރެއެވެ.\n"ދިމާވެގެން މި އުޅޭ މައްސަލަ އަކީ ޓްރަމްޕް އަށް ހީވަނީ އޭނާ އަކީ ގޭންގުސްޓާރެކޭ. އެކަމަކު އޭނާ އެއީ ގޭންގުސްޓާރެއްވެސް ނޫން. އެމީހުންގެ މެދުގައިވެސް ވަކި އުސޫލުތަކެއް ހުރޭ. ޓްރަމްޕް މިއީ އެއަށް ވުރެންވެސް ދަށް ފަންތީގެ މީހެއް" ރޮބާޓް ބުނެފައިވެއެވެ.\nދާދި ފަހުން ޔޫކްރޭނުގެ ރައީސް އަށް ޓްރަމްޕް ވަނީ މަގާމުގެ ނުފޫޒް ބޭނުންކޮށްގެން އޭނާގެ އަމިއްލަ މަސައްކަތްތަކެއް ކުރަން ޕްރެޝަރު ކޮށްފައެވެ. މިކަން ފާހަގަކޮށް ރޮބާޓް ބުނެފައި ވަނީ ޓްރަމްޕް މި ދުނިޔެ ދޫކުރާތަން ބަލަން އަދި ބޭނުން ނުވާ ކަމަށާއި، ބޭނުންވަނީ އޭނާގެ ކުށްތަކަށް ހައްގު އަދަބު ލިބިގަންނަން ޓްރަމްޕް ޖަލަށް ލާ މަންޒަރު ދެކެން ކަމަށެވެ. އަދި އެ މަންޒަރު ބަލަން ކެތްމަދުވެފައި ހުރި ކަމަށްވެސް ރޮބާޓު ވަނީ ބުނެފައެވެ.


ރައްޔިތުން އެދޭ ހުވަފެންތައް ހަގީގަތަކަށް ހެދުމަށް، މަޖިލިސް 19 ގައި އަދާލަތު ޕާޓީގެ ހިއްސާ އޮތުން މުހިއްމު: ޝެއިޚް އިމްރާން\nޝަބްނަމް ރަޝީދު 11 މާރޗް 2019\nރައްޔިތުން އެދޭ ހުވަފެންތައް ހަގީގަތަކަށް ހެދުމަށް، މަޖިލިސް 19 ގައި އަދާލަތު ޕާޓީގެ ހިއްސާ އޮތުން ވަރަށް މުހިއްމު ކަމަށް ހޯމް މިނިސްޓަރ ޝެއިޚް އިމްރާން އަބްދުﷲ ވިދާޅުވެއްޖެއެވެ.\nޝެއިޚް އިމްރާން މިއަދު ކުރެއްވި ޓްވީޓެއްގައި މިއަދު ވިދާޅުވީ ހަރުދަނާ އުސޫލެއްގެ ދަށުން ޕެންޝަން ފައިސާއިން ފަރުޟު ޙައްޖު ވެވޭނެ މަގުފަހިކުރުމަކީ އަދާލަތު ޕާޓީއިން ހުށަހެޅި މެނިފެސްޓޯގެ ސަތިރީން ސިޔާސަތުގައި ހިމެނޭ ވައުދެއް ކަމަށެވެ.\nHarudhanaa usoolehge dhashun, Pension faisaain farulu hajj veveyne magufahikurumakee AP in hushelhi menifesto ge #sathirees siyaasathu gai himeney vaudheh. Rayyithun edhey mifadha ithuru huvafenthah haqeeqathakah hedhumah #Majilis19 gai AP ge ekasheegenvaa hissaaothun v muhimmu. pic.twitter.com/MWZiwHCRpC\n— Imran Abdulla (@ShimranAb) March 11, 2019\n"ހަރުދަނާ އުސޫލެއްގެ ދަށުން ޕެންޝަން ފައިސާއިން ފަރުޟު ޙައްޖު ވެވޭނެ މަގުފަހިކުރުމަކީ އަދާލަތު ޕާޓީއިން ހުށަހެޅި މެނިފެސްޓޯގެ #ސަތިރީން ސިޔާސަތުގައި ހިމެނޭ ވައުދެއް. ރައްޔިތުން އެދޭ މިފަދަ އިތުރު ހުވަފެންތައް ހަގީގަތަކަށް ހެދުމަށް # މަޖިލިސް 19ގައި އަދާލަތު ޕާޓީގެ އެކަށީގެންވާ ހިއްސާއޮތުން ވަރަށް މުހިއްމު." ޝެއިޚް އިމްރާން ވިދާޅުވިއެވެ.\nއަރުޝީފަށް ނެގީ 11/03/2019 11:05\nއެންމެފަހުން އަޕްޑޭޓްކުރީ 11/03/2019 11:05\nމުޙައްމަދު އަރީޙް 50 މިނެޓު ކުރިން


Villingili ga bodu dhandeh elhumuge masakkaiy eba kurey\nޔޫތް އެންޑް ސްޕޯޓްސް، ކޮމިއުނިޓީ އެމްޕަވާމެންޓް މިނިސްޓަރު އަހްމަދު މަހުލޫފް--\nގއ. ވިލިނގިލީގައި ބޮޑު ދަނޑެއް އެޅުމުގެ މަސައްކަތް ކުރިޔަށް އެބަދޭ: މަހުލޫފް\n07 ޖެނުއަރީ 2021 - 16:06:21\nގއ. ވިލިގިލީގައި ދަނީ ފީފާ ސްޓޭންޑަޑްގެ ފުޓްބޯޅަ ދަނޑެއް އެޅުމުގެ މަސައްކަތް ކުރިޔަށް ކަމަށް ޔޫތް މިނިސްޓަރު އަހްމަދު މަހުލޫފް ވިދާޅުވެއްޖެއެވެ.\nވިލިނގިލީގެ ފުޓްސަލް ދަނޑުގައި މިދިޔަ ހޯމަ ދުވަހު ރޯ ކޮށްލުމާ ގުޅިގެން މިނިސްޓަރު މަހުލޫފް ކުރެއްވި ޓުވީޓެއްގައި ވިދާޅުވެފައިވަނީ އަލުން ޓާފް ދަނޑު އާކުރުމުގެ މަސައްކަތް ޔޫތް މިނިސްޓްރީން ނުކުރާނެ ކަމަށެވެ. އެއީ ވިލިނގިލީގައި ފީފާ ސްޓޭންޑަޑްގެ ފުޓްބޯޅަ ދަނޑެއް އެޅުމުގެ މަސައްކަތް ކުރިޔަށް ދާތީ ކަމަށެވެ.\nއެ ދަނޑުގެ މަސައްކަތް ލަސްވެގެން އުޅެނީ ކޮވިޑްގެ ހާލަތާ ގުޅިގެން ސަބް ބޭސް ރަނގަޅުކުރަން ޖެހުމުން ކަމަށާއި ވިލިނގިލީގައި ބޮޑު ދަނޑު އެޅުމުގެ މަސައްކަތް ދަނީ ކުރިޔަށް ކަމަށް މަހުލޫފް ވަނީ ވިދާޅުވެފައެވެ.\nބޮޑު ދަނޑު އަޅަން ނިންމާފައި ވާތީ ފުޓްސަލް ދަނޑު ޓާފަށް ބަދަލު ނުކުރާނެކަން ކައުންސިލަށް ވާނީ އަންގާފައި ކަަމަށާއި އެއީ އެހެން ރަށްރަށަށް ފުރުސަތު ދިނުމަށް ކަމަށް ވެސް މިނިސްޓަރު މަހުލޫފް ވަނީ ވިދާޅުވެފައެވެ.\nގއ. ވިލިނގިލީގެ ފުޓްސަލް ދަނޑު\nވިލިނގިލީގައި މިހާރު ހަދަމުންދާ ފުޓްބޯޅަ ދަނޑަކީ ފީފާ ސްޓޭންޑަޑްގެ ފުޓްބޯޅަ ދަނޑެއް ކަމަށާއި އެއީ ލ. ގަން އަދި ރ. އަލިފުށީގައި ވެސް ތަރައްގީ ކުރި ވަރުގެ ދަނޑެއް ކަމަށް ޔޫތް މިނިސްޓްރީއިން ބުނެއެވެ.\nވިލިނގިލީގެ ޓާފް ދަނޑު މަރާމާތު ނުކުރާނެ ކަމަށް ޔޫތް މިނިސްޓަރީއިން ބުނުމާ ގުޅިގެން އެ ރަށުގެ ޒުވާނުން ވަނީ ވިލިނގިލީ ކައުންސިލް އިދާރާގެ ކުރިމަތީގައި ނުރުހުން ފާޅުކުރުމުގެ ގޮތުން ފުޓްބޯޅަ ކުޅެފައެވެ.\nވިލިނގިލީ ކައުންސިލް ކުރިމަތީގައި ފުޓުބޯޅަ ކުޅެނީ\nޓާފް ދަނޑުގައި ރޯކޮށްލި މައްސަލަ އަދިވެސް ފުލުހުން ދަނީ ތަހުގީގު ކުރަމުންނެވެ.\nޔޫތް މިނިސްޓްރީގެ ދާއިރާޔޫތު މިނިސްޓްރީމަހުލޫފް


Variahfahu mamma ah ufaaverikan libunuthan fenunu: Sara\nވަރިއަށްފަހު މަންމައަށް އުފާވެރިކަން ލިބުނުތަން ފެނުނު: ސާރާ\nސާރާ އޭނާގެ މައިންބަފައިންނާއެކު ކޮއްކޮއާއެކު\nމަންމަ، އަމްރިތާ ސިންގް އާއި ބައްޕަ ސައިފް އަލީ ހާންގެ ކައިވެނި ރޫޅާލިއިރު ސާރާ އަލީ ހާނަށް އެންމެ ނުވަ އަހަރެވެ. ނަމަވެސް އޭރުގެ ހަނދާންތައް ސާރާގެ ހިތުގައި މިހާރުވެސް ވަރަށް ރަނގަޅަށް ހަރުލާފައި އެބަހުއްޓެވެ.\nދާދިފަހުން ސާރާ ދިން އިންޓަވިއުއެއްގައި މައިންބަފައިންގެ ވަރިއާ ބެހޭ ގޮތުން ވާހަކަ ދައްކާފައި ވެއެވެ. ސާރާ ބުނި ގޮތުގައި މައިންބަފައިން ކައިވެނި ކޮށްގެން އުޅުނު ދުވަސްތަކުގައި މަންމަ އުފާވެފައި ހުއްޓާ އޭނާ ދުވަހަކު ވެސް ނުދެކެ އެވެ. ނަމަވެސް ވަރިއާއެކު ކުއްލިއަކަށް މަންމަގެ މޫނަށް ހިތުންވުން ވެރިވިތަން ފެނުނު ކަމަށް ސާރާ ބުންޏެވެ.\n"އަހަންނަކަށް ހިއެއް ނުވޭ ވަރީގެ ކުރީގެ 10 ވަރަކަށް އަހަރު މަންމަގެ މޫނަށް އެންމެ ފަހަރަކު ވެސް އުފާވެރިކަމުގެ ހިނިތުންވުމެއް ވެރިވީހެނެއް. ނަމަވެސް ވަރި އާއެކު މަންމަގެ މޫނުން ހިނިތުންވުން ފެނުނު،" ސާރާ ބުންޏެވެ.\nސާރާ ބުނި ގޮތުގައި އޭނާގެ އުމުރުގެ އެހެން ކުދިންނަށް ވުރެ އަވަހަށް އޭނާގެ ވިސްނުމާއި ފިކުރު ފައްކާވެ ހަރު މީހަކަށް ވެއްޖެ އެވެ. މަންމަ އާއި ބައްޕަ އެއް ގެއެއްގައި އެކުގައި އުޅެމުން ދިޔައިރު ވެސް އެމީހުންގެ ދިރިއުޅުން އުފާވެރި ނޫން ކަމަށް އުމުރުން އެންމެ ނުވަ އަހަރުގައި ވެސް އޭނާއަށް އިހްސާސްވީ އެހެންވެ ކަމަށް ސާރާ ދެކެ އެވެ.\n"ދެ މީހުން ދެ ގެއެއްގައި ދިރިއުޅެން ފެށުމާއެކު ދެ މީހުން ވެސް ފެނުނީ މާ ހަމަޖެހި އުފާވެފައި ތިއްބާ. ހަގީގަތުގައި ވެސް މަންމައަށް އެގޮތަށް އުފާވާނެ ދުވަސްތަކެއް ލިބުން ހައްގު. އެހެންވެ އެ މީހުންގެ ވަރީގެ ސަބަބުން އަހަރެންގެ އެއްވެސް ހިތްހަމަނުޖެހުމެއް ނެތީ. އެ މީހުން އެމީހުންގެ އަމިއްލަ ގޭގޭގައި ވަކިން އުފަލުގައި އުޅެންޏާ އަހަރެން ވަކި ކީއްވެ އުފާ ނުވާންވީ،" ސާރާ ބުންޏެވެ.\nއަމްރިތާ ވަރިކުރުމަށް ފަހު އިޓަލީގެ މޮޑެލްއަކާ ރައްޓެހިވެގެން ވެސް ސައިފް ގިނަ ދުވަސް ތަކަކު އުޅުނެވެ. އަދި ފަހުން ކަރީނާ ކަޕޫރާ ރައްޓެހިވެ ކައިވެނި ކުރީ އެވެ. ނަމަވެސް ސައިފް ކައިރިން ވަރިވުމަށް ފަހު އަމްރިތާ ކައިވެންޏެއް ނުކުރެ އެވެ. ސާރާ އާއި އޭނާގެ ކޮއްކޮ އިބްރާހިމް ތަރުބިއްޔަތު ކުރުމުގައި އަމްރިތާގެ ހުރިހާ ވަގުތެއް އެ ކުދިންނަށް ވަގުފު ކުރީ އެވެ.


12 memberun ge gondi gehley, Anti Defection bill faaskohfi\n12 މެންބަރުންގެ ގޮނޑި ގެއްލޭ، އެންޓި ޑިފެކްޝަން ބިލު ފާސްކޮށްފި\nގޮނޑި ގެއްލިފައިވާ ކަމަށް އީސީ އިން ބުނެފައިވާ އިދިކޮޅު ބައެއް މެންބަރުން\nގޮނޑިއާމެދު ބޮޑު ބަހުސެއް ކުރެވޭ ރައްޔިތުންގެ މަޖިލީހުގެ 12 މެންބަރުންގެ ގޮނޑި ގެއްލޭ ގޮތަށް އެންޓި ޑިފެކްޝަން ބިލް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nސަރުކާރު ފަރާތުން ޕީޕީއެމްގެ ޕީޖީ ގްރޫޕް ލީޑަރު އަދި ވިލިމާލޭ ދާއިރާގެ މެންބަރު ހުށަހެޅި މި ބިލު ފާސްވީ ވޯޓުގައި ބައިވެރިވެވަޑައި ގަތް މެންބަރުންގެ ތެރެއިން 36 މެންބަރުންގެ އިއްތިފާގުންނެވެ. ނަމަވެސް މަޖިލީހުގައި 39 މެންބަރުން ތިއްބެވެ.\nނަމަވެސް އެ ބިލު ދިރާސާ ކުރުމަށް މިނިވަން މުއައްސަސާކުގެ ކޮމިޓީއަށް އިއްޔެ ފޮނުވުމުން ވަނީ އެންޓި ޑިފެކްޝަން ބިލުގެ ތިން ވަނަ މާއްދާގެ ފުރަތަމަ ބަޔަކަށް އިތުރު ކުރެވިފައި ވަނީ ރެޓްރޯސްޕެކްޓިވް އުސޫލު 13 ޖުލައި އިން ފެށޭ ގޮތަށް ހެދުމަށް ފާސްކޮށްފަ އެވެ. ޖުލައި މަހުގެ 13 ވަނަ ދުވަހަކީ ފްލޯ ކްރޮސް ކޮށްފިނަމަ ގޮނޑި ގެއްލޭނެ ކަމަށް ސުޕްރީމް ކޯޓުން ހުކުމްކުރި ދުވަހެވެ. -- އެހެންވެ ބިލު ފާސްވެ ގާނޫނަކަށް ވާ ހިސާބުން ގޮނޑި ގެއްލޭނެ އެވެ. --\nގޮނޑިއާމެދު ބަހުސް ބޮޑުވެފައިވާ މެންބަރުންނަކީ، މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާނާއި ދަނގެތީ ދާއިރާގެ މެންބަރު އިލްހާމް އަހްމަދާއި ތިނަދޫ އުތުރު ދާއިރާގެ މެންބަރު އަބްދުﷲ އަހްމަދާއި، ވިލިނގިލި ދާއިރާގެ މެންބަރު ސައުދު ހުސައިން އާއި ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހީމްއައި މަޑުއްވަރީ ދާއިރާގެ މެންބަރު މުހައްމަދު އަމީތުގެ އިތުރުން ދިއްދޫ ދާއިރާގެ މެންބަރު އަބްދުއްލަތީފް މުހައްމަދާއި ތިނަދޫ އުތުރު ދާއިރާގެ މެމްބަރު ސައުދުﷲ ހިލްމީ އާއި ހަނިމާދޫ ދާއިރާގެ މެންބަރު ހުސެއިން ޝަހުދީ އަދި އިހަވަންދޫ ދާއިރާގެ މެންބަރު މުހައްމަދު އަބްދުﷲ (މުހަންމާ) އާއި ތިމަރަފުށީ ދާއިރާގެ މުހައްމަދު މުސްތަފާ އަދި ފުވައްމުލަކު އުތުރު ދާއިރާގެ މެމްބަރު އަލީ ޝާހު އެވެ.\nޖުލައި 13 ވަނަ ދުވަހު ސުޕްރީމް ކޯޓުން ނެރުނު ހުކުމަށް ރިޔާއަތްކޮށް 12 މެންބަރެއްގެ ގޮނޑި އިލެކްޝަން ކޮމިޝަނުން ގެއްލުވާލި އެވެ. ނަމަވެސް ގޮނޑީގެ މައްސަލާގައި އެއްވެސް މެންބަރެއްގެ ގޮނޑި ނުގެއްލޭ ކަމަށް ފަސް ފަނޑިޔާރުންގެ އިއްތިފާގުން އެކެއް ފެބުރުއަރީގައި ނިންމެވި އެވެ. ނަމަވެސް އެ އަމުރާމެދު ހިތްހަމަ ނުޖެހިގެން އޭޖީ ވަނީ ދުސްތޫރީ މައްސަލައެއް ވައްދާފަ އެވެ. އެ މައްސަލާގައި ގޮތެއް ނިންމެންދެން މެންބަރުން މަޖިލީހަށް ނުވައްދަން ވަގުތީ އަމުރެއް އޭގެ ފަހުން ވަނީ ނެރެފަ އެވެ. އެ އަމުރު ނެރުއްވީ ތިން ފަނޑިޔާރުންނެވެ.\nކުޑަ ކުއްޖެއް ބޮލަށް ސިމެންތި ބަސްތާއެއް ވެއްޓި ސީރިއަސް ހާލަތުގައި


މި އޮތޯރިޓީގައި ބޭނުންކުރާ ޒެރޮކްސް ބްރޭންޑުގެ ބައެއް ޕްރިންޓަރުތަކަށް އެއް އަހަރު ދުވަހަށް ބޭނުންވާ ޓޯނަރ/ކާޓްރީޖްގެ ސްޓޮކް މި އިޢުލާނާއެކު އެޓޭޗްކޮށްފައިވާ މަޢުލޫމާތު ޝީޓުގައިވާ ތަފްސީލާ އެއްގޮތަށް މި އޮތޯރިޓީން އެއް އަހަރު ދުވަހަށް ބަހައިލައިގެން އޮޑަރުކުރުމުން އެތަކެތި މި އޮތޯރިޓީއަށް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މި ތަކެތި ސަޕްލައިކުރުމަށް ޝައުޤުވެރިވެވަޑައިގަންނަވާ ފަރާތްތަކުން ތިރީގައި މި ދަންނަވާ ތާރީޚުގައި މި އޮތޯރިޓީގެ ދެވަނަ ފަންގިފިލާއަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ.\nއަންދާސީހިސާބު ތައްޔާރު ކުރައްވަން ވާނީ މި އިޢުލާނާ އެކު އެޓޭޗްކޮށްފައިވާ މަޢުލޫމާތު ޝީޓަށް ސަމާލުކަން ދެއްވައިގެންނެވެ. މަޢުލޫމާތު ޝީޓުގައި ބަޔާންކޮށްފައިވާ ކަންތައްތައް ފުރިހަމަ ނުވާ އަންދާސީހިސާބުތައް ބަލައިނުގަނެވޭނެއެވެ.\nޓެލެފޯން ނަންބަރު : 3339513 , 3019611 އަށް ގުޅުންވުން އެދެމެވެ.\nސުންގަޑި: 20 ޖަނަވަރީ 2021 1600\n- Iulaan 02 - Information Sheet


ހދ، ނެއްލައިދޫ ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން – Maldivian Democratic Party\nހދ، ނެއްލައިދޫ ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން\nހދ، ނެއްލއިދޫ ކައުންސިލުގެ ބައި-އިލެކްޝަން\nހދ، ނެއްލައިދޫ ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން، 08 ސެޕްޓެމްބަރ 2012 ވާ ހޮނިހިރު ދުވަހު ބާއްވާ ގޮތަށް އިލެކްޝަންސް ކޮމިޝަނުން ވަނީ ހަމަޖައްސާފައެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި ހދ.ނެއްލައިދޫ ކައުންސިލުގެ މެންބަރުކަމަށް ވާދަކުރެއްވުމަށް ބޭނުންފުޅުވާ، ޝަރުޠު ފުރިހަމަވާ ފަރާތްތަކުން 31 ޖުލައި 2012 ވާ އަންގާރަ ދުވަހުގެ 15:00 ގެ ކުރިން އެޕްލިކޭޝަން ފޯމާއި ވަނަވަރުގެ އިތުރުން އިލެކްޝަންސް ކޮމިޝަނަށް ހުށަހަޅަންޖެހޭ އެންމެހައި ލިޔެކިޔުންތައް، އެމްޑީޕީގެ ޤައުމީ ސެކްރެޓޭރިއަޓް (ހ. ޝަރާޝާ، މާލެ) އަށް ހުށަހެޅުއްވުން އެދެމެވެ. ފެކްސްކުރައްވާނަމަ މި ޕާޓީގެ މައި ސެކްރެޓޭރިއަޓްގެ ފެކްސް ނަންބަރު 3322960 އަށް ފެކްސް ކުރެއްވުން އެދެމެވެ. މެއިލް ކުރައްވާނީelections@mdp.org.mv އަށެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރެއްވުމަށް، ޝަރުތުހަމަވާ އެއް ބޭފުޅަކަށް ވުރެ ގިނަ ބޭފުޅުން ކުރިމަތިލައްވައިފިނަމަ، ލޯކަލް ކައުންސިލް އިންތިޚާބުގެ ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރައްވާނޭ ކެންޑިޑޭޓަކު ކަނޑައަޅާނީ މި ޕާޓީގެ އިންތިޚާބާއި ބެހޭ ކޮމިޓީގެ ބެލުމުގެ ދަށުން 01 އޯގަސްޓް 2012 ވާ ބުދަ ދުވަހު ބާއްވާ ޕްރައިމަރީއަކުން ކަމުގައި ދެންނެވީމެވެ.


Sifainnah covid allowanve dheyne usooleh kanda'alhanee\nސިފައިންނަށް ކޮވިޑް އެލަވަންސް ދޭނެ އުސޫލެއް ކަނޑައަޅަނީ\nކޮވިޑް-19 އާ ދެކޮޅަށް ފްރަންޓްލައިނާސްގެ ގޮތުގައި މަސައްކަތްކުރާ ސިފައިންނަށް އެލަވަންސް ފައިސާ ހަމަޖެހިފައިވާ ކަމަށާ މި ފައިސާއާ ބެހޭ ކަންކަމާމެދު ގޮތެއް ނިންމުމަށް އޮންނަ އުސޫލުގެ ތެރެއިން ސިފައިންގެ ލަފާދޭ މަޖިލީހަށް ހުށަހެޅުމުން އެ މަޖިލީހުން އެކަމަށް ހާއްސަ ކޮމިޓީއެއް އެކުލަވާލައްވާފައިވާ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nއެމްއެންޑީއެފްގެ އައްޑަނަ މަޖައްލާއަށް އެކަމަނާ ލިޔުއްވި ލިޔުއްވުމެއްގައި ވިދާޅުވީ ކޮވިޑް-19 އާ ދެކޮޅަށް ސަރުކާރުން ހިންގާ އޮޕަރޭޝަންތަކުގެ އެންމެ ކުރީ ސަފުގައި ދިވެހި ސިފައިން މަސައްކަތް ކުރަމުން ދަނީ އެއްވެސް ފަސްޖެހުމެއް އަދި ވަރުބަލިކަމެއް ނެތި ރެއާއި ދުވާލު ހަރަކާތް ތެރިވަމުންދާ ކަމަށެވެ.\nފްރަންޓްލައިނާސްގެ ގޮތުގައި މަސައްކަތްކުރާ ސިފައިންނަށް އެލަވަންސް ފައިސާ ހަމަޖެހިފައިވާ ކަމަށާ މި ފައިސާއާ ބެހޭ ކަންކަމާމެދު ގޮތެއް ނިންމުމަށް އޮންނަ އުސޫލުގެ ތެރެއިން ސިފައިންގެ ލަފާދޭ މަޖިލީހަށް ހުށަހެޅުމުން އެ މަޖިލީހުން އެކަމަށް ހާއްސަ ކޮމިޓީއެއް އެކުލަވާލައްވާފައިވާ ކަމަށް މާރިޔާ ވިދާޅުވިއެވެ.\n"ކޮމިޓީގައި ހިމެނިވަޑައިގަންނަވާ ބޭފުޅުންނަކީ ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް އަބްދުއްލަތީފް އާއި ކޮމަޑާންޓް ސާވިސް ކޯ ބްރިގޭޑިއާ ޖެނެރަލް ހާމިދު ޝަފީގު އާއި ކޮމާންޑާ ނޮދަން އޭރިއާ ބްރިގޭޑިއާ ޖެނެރަލް އިސްމާއީލް ޝަރީފް އާއި ކޮމާންޑާ ސަދަން އޭރިޔާ ކާނަލް އިބްރާހީމް ރަޝީދު އާއި އެޖުޓަންޓް ޖެނެރަލް ކާނަލް މުހައްމަދު އިބްރާހީމް އާއި ކޮމާންޑާ މާލެ އޭރިއާ ކާނަލް އަހްމަދު ޣިޔާސް އާއޮ ކޮމާންޑާ ސެންޓްރަލް އޭރިއާ ކާނަލް އިބްރާހީމް ހިލްމީ އަދި ކޮމަޑާންޑް ކޯސްޓްގާޑް ކާނަލް މުހައްމަދު ސަލީމް،"\nމިނިސްޓަރު ވިދާޅުވީ މިމައްސަލަ ލަފާދޭ މަޖިލީހަށް ގެންދިޔައިރު، އެ މަޖިލީހުގައި އެކަމަނާ އެދިވަޑައިގެންނެވީ ސިފައިންގެ ހިޔާލާއި މަޝްވަރާ ހިމެނޭހެން، މުޅި އަސްކަރިއްޔާއަށް އެންމެ ފައިދާހުރި ގޮތަށް އަދި ހުރިހާ ސިފައިންގެ މަސްލަހަ ތަށް ވިސްނަވައިގެން، އިންސާފުވެރި ކަމާއެކު ދެފުށްފެންނަ ގޮތެއްގައި އެލަވަންސް ފައިސާއާ ގުޅޭ އެންމެހާ ކަންކަން ކުރިއަށް ގެންދެވުމަށެވެ.\nރައީސް އިބްރާހިމް މުހައްމަދު ސޯލިހު އެމްއެންޑީއެފް މާރިޔާ އަހުމަދު ދީދީ + ކޮވިޑް-19\nސިފައިން ތިބީ ސާބިތުކަންމަތީގައި: ރައީސް\nކޮވިޑްގައި ސިފައިން ކުރި މަސައްކަތަށް މެޑަލް ދެނީ


ހއ. އަތޮޅުގައި ''ގެމެން ޕޯޓަލް'' ބޭނުން ކުރަން ފަށައިފި ހއ. އަތޮޅުގައި ''ގެމެން ޕޯޓަލް'' ބޭނުން ކުރަން ފަށައިފި\nހއ. އަތޮޅުގައި ''ގެމެން ޕޯޓަލް'' ބޭނުން ކުރަން ފަށައިފި\nހއ އަތޮޅު ކައުންސިލް އިދާރާގަ ގެ މުވައްޒަފުންނަށް އެލްޖީއޭގެ ''ގެމެން ޕޯޓަލް'' ބޭނުން ކުރާނެ ގޮތުގެ ތަމްރީނުދެނީ\nލޯކަލް ގަވަރމަންޓް އޮތޯރިޓީ(އެލްޖީއޭ)ގެ ''ގެމެން ޕޯޓަލް'' ހއ. އަތޮޅުގެ ބައެއް ރަށްތަކުގެ ބޭނުން ކުރަންފަށައިފިއެވެ.\nހއ އަތޮޅުގައި ބޭނުން ކުރަން ފެށި އެލްޖީއޭގެ ގެމެން ޕޯޓަލްއަކީ ވިހާމަރުވާމީހުންނާއި ، އުފަންދުވަހުގެ ރަޖިސްޓަރީއާ ފޫޅުމާ ފޯމާއި އަދި މީގެ އިތުރުންވެސް އާބާދީއާއި ގުޅޭ މައުލޫމާތު ބެލެހެއްޓުމުގެ މަސައްކަތްކުރުމަށް ތައްޔާރުކޮށް، ބޭނުންކުރަމުންދާ ޕޯޓަލްއެކެވެ.\nއެލްޖީއޭއިން ވިދާޅުވީ، ހއ. އަތޮޅުގައި ''ގެމެން ޕޯޓަލް'' ބޭނުންކުރަން ފެށުމަށް މިހާރު ހއ. އަތޮޅު ކައުންސިލް، ދިއްދޫ ކައުންސިލް އަދި ހއ. އަތޮޅު ހޮސްޕިޓަލުން ކަމާބެހޭ މުވައްޒަފުން ތަމްރީނުކުރެވިފައިވާ ކަމަށެވެ. އަދި ހއ. އަތޮޅުގެ ބައެއް ރަށްތަކުގެ ބައެއް މުއައްސަސާތަކުގެ މުވައްޒަފުން ތަމްރީނުކޮށް، އެ ޕޯޓަލްގެ މެދުވެރިކޮށް ޚިދުމަތް ދޭން ފަށާފައިވާކަމަށްވެސް އެލްޖީއޭއިން ވަނީ ވިދާޅުވެފައެވެ.\nގެމެން ޕޯޓަލް މެދުވެރިކޮށް ހއ އަތޮޅުގެ ރަށްތަކަށް ޚިދުމަތް ދެވޭނޭ ގޮތް ހެދުމަށްޓަކައި ހއ އަތޮޅު ކައުންސިލުން ވަނީ ދިއްދޫގެ އިތުރުން އެއަތޮޅު ކެލާ، ވަށަފަރު، އަދި ފިއްލަދޫގެ އިތުރުން އިހަވަންދޫގެ ސިއްހީ މަރުކަޒުގެ ކަމާބެހޭ މުވައްޒަފުންނައްވެސް ޕޯޓަލް ބޭނުން ކުރާނެ ގޮތުގެ ތަމްރީނު ދީފައެވެ. މި ތަމްރީން ދީފައި ވަނީ އެންސީއައިޓީގެ އެހީތެރިކަމާއިއެކު އޮންލައިންކޮށް ކަމަށް ވެސް އެލްޖީއޭއިން ވަނީ ވިދާޅުވެފައެވެ.\nމި ޕޯޓަލް ރަސްމީކޮށް މާލެސިޓީ ކައުންސިލާއި މާލެސިޓީގައި ހިމެނޭ ހޮސްޕިޓަލްތަކުގައި މިހާރު ވަނީ ބޭނުންކުރަން ފަށާފައެވެ. އަދި މިއަހަރު ނިމުމުގެ ކުރިން މިނިޒާމު ރާއްޖޭގެ ހުރިހާ ރަށެެއްގައި ބޭނުންކުރަން ފަށާނެ ކަމަށް މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީން ވަނީ ހާމަކުރައްވާފައެވެ.\n"ގެމެން" އަކީ ލޯކަލް ގަވަރމަންޓް އޮތޯރިޓީ (އެލްޖީއޭ)ގެ އިސްނެންގެވުމުގެ ދަށުން މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީން ނޭޝަނަލް ސެންޓަރ ފޮރ އިންފޮމޭޝަން ޓެކްނޮލޮޖީ އެންސީއައިޓީ މެދުވެރިކޮށް ތަރައްޤީކޮށް، މާލެ ސިޓީ ކައުސިލާއި ޑިޕާޓްމަންޓް އޮފް ނޭޝަނަލް ރެޖިސްޓްރޭޝަން (ޑީއެންއާރު) ގުޅިގެން އެކުލަވާލަމުންދާ ނިޒާމެކެވެ. މިނިޒާމަކީ ރައްޔިތުންގެ އާބާދީއާއި ބެހޭ ހުރިހާ މައުލޫމާތެއް ޑިޖިޓައިޒްކޮށް ފޯރުކޮށްދިނުމަށް ތަރައްޤީކޮށްފައިވާ ނިޒާމެކެވެ.


Idhikolhu verikameh gai corruptionah araiganna meehunah dhevana furusatheh nudheynan: Ibu | Mihaaru\nއިބޫ މިއަދު ކޮނޑޭގައި. ކޮނޑޭ އާއި ދާންދުއަށް ވަޑައިގަތުމުން، އޭނާ އަށް އެ ރަށު ގިނަ ބަޔަކު ހޫނު މަރުހަބާއެއް ދެންނެވި. - ފޮޓޯ: އެމްޑީޕީ\nއިދިކޮޅު ވެރިކަމެއްގައި ކޮރަޕްޝަނަށް އަރައިގަންނަ މީހުންނަށް ދެވަނަ ފުރުސަތެއް ނުދޭނަން: އިބޫ\nގއ. ދާންދޫން މުހައްމަދު ޔާމީން\n02 ސެޕްޓެމްބަރ 2018 - 12:51 11 comments\nރިޔާސީ އިންތިހާބުގެ ކެމްޕެއިނަށް ގއ. އަދި ގދ. އަތޮޅުތަކަށް ކުރައްވާ ދަތުރުގައި ކޮނޑޭއަށް ވަޑައިގެން އިބޫ ވިދާޅުވީ ތަރައްގީގެ މަސައްކަތް ކުރިއަށް ގެންދަން ޖެހޭނީ ރިޝްވަތާއި ކޮރަޕްޝަނެއް ނެތި ކަމަށެވެ. ވައްކަމާ އެކީގައި ކުރެވޭ ތަރައްގީއެއް ރައްޔިތުން ބަލައިނުގަންނާނެ ކަމަށާއި ރައީސް އަބްދުﷲ ޔާމީންގެ ސަރުކާރަށް ދިމާވެފައި އޮތް އެންމެ ބޮޑު މައްސަލައަކީ އެއީ ކަމަށް އޭނާ ވިދާޅުވި އެވެ.\nއިދިކޮޅު ކެންޑިޑޭޓު އިބޫ މިއަދު ކޮނޑޭއަށް ވަޑައިގަތުމުން، އެ ރަށު ބަޔަކު މަރުހަބާ ދަންނަވަނީ. - ފޮޓޯ: އެމްޑީޕީ\n"ތަރައްގީގެ ކޮންމެ ޕްލޭނެއް ހިންގާއިރު، އޭގެ ފަހަތުގައި ވައްކަމާއި ކޮރަޕްޝަން އިންތިހާއަށް އެބަ އޮތް. އިމާރާތެއް ކުރުމަށް ބޭނުންވާ ފައިސާ އެބަ ހަރަދު ކުރޭ، ދެ ގުނައަށް. މިއީ ރައްޔިތުން ބަލައިނުގަންނަ ކަމަކީ،" އާބާދީގައި އެންމެ 250 އެއްހާ މީހުން ދިރިއުޅޭ ކޮނޑޭގައި އިބޫ ވިދާޅުވި އެވެ.\nއޭނާ ވިދާޅުވި ގޮތުގައި އިދިކޮޅު ވެރިކަމެއްގައި އެންމެ ބޮޑު އެއް އަމާޒަކީ ވައްކަމާއި ކޮރަޕްޝަނަށް އޮތް ދޮރުތައް ބަންދުކުރުމެވެ. އެފަދަ ކަމަކަށް އަރައިގަންނަ މީހުންނާ ދޭތެރޭގައި ދެވަނަ ފުރުސަތެއް ނުދީ އެމީހުންނާ މެދު ފިޔަވަޅު އަޅާނެ ކަމަށް ވެސް ވިދާޅުވި އެވެ.\nއިބޫ ވިދާޅުވީ އެ އަތޮޅުގައި އޮތް އެންމެ އާބާދީ ކުޑަ ރަށަކީ ކޮނޑޭ ކަމަށް ވިޔަސް، އެއީ ގުދުރަތީ ގޮތުން ބޮޑު ރަށެއް ކަމަށެވެ. އެހެންކަމުން އާބާދީ ކުޑަވުމަކީ ތަރައްގީއަށް އޮތް ހުރަހެއް ނޫން ކަމަށް ވިދާޅުވި އެވެ.\nލާމަރުކަޒީ ނިޒާމަކުން ރާއްޖެ ތަރައްގީ ކުރުމުގެ މުހިންމުކަން ފާހަގަކުރައްވައި އޭނާ ވިދާޅުވީ އިދިކޮޅު ވެރިކަމެއްގައި ރަށް ތަރައްގީ ކުރުމުގެ ހުރިހާ ބާރުތަކެއް ދޫކޮށްލައްވާނީ ކައުންސިލަށް ކަމަށެވެ. އެއީ ޖަޒީރާވަންތަ ގައުމެއް ތަރައްގީކުރަން އެންމެ ރަނގަޅު ގޮތް ކަމަށް ވެސް ވިދާޅުވި އެވެ.\nކޮނޑޭގެ ރައްޔިތުންނަށް އިބޫ ވެވަޑައިގެންނެވި ވައުދުތަކުގެ ތެރޭގައި ގެސްޓްހައުސް އަޅަން ބޭނުންވާ ބިން ލިބޭނެ ގޮތް ހަމަޖައްސައި ދެއްވުން ހިމެނެ އެވެ.\nގއ. ދާންދޫގައި ވާހަކަ ދައްކަވަމުން އިބޫ ވިދާޅުވީ ރައްޔިތުން ގާތަށް ވަޑައިގަތުމުން އެންމެ ގިނަ ބަޔަކު ދައްކަނީ އިންސާފު ގާއިމުކޮށްދިނުމުގެ ވާހަކަ ކަމަށެވެ. އެހެންކަމުން އިދިކޮޅު ވެރިކަމެއްގައި އިންސާފު ގާއިމު ކުރެވޭ ތަން ފެންނާނެ ކަމަށް ވިދާޅުވި އެވެ.\nއިދިކޮޅު ކެންޑިޑޭޓު އިބޫ މިއަދު ދާންދުއަށް ވަޑައިގަތުމުން، އެ ރަށު ބަޔަކު އޭނާ އަށް މަރުހަބާ ދަންނަވަނީ. - ފޮޓޯ: އެމްޑީޕީ\nދެ ރަށުގައި ވެސް އިބޫ ވިދާޅުވީ އިދިކޮޅު ފަރާތްތަކަށް ބޮޑު ތާއީދެއް އޮތް ކަމަށާއި އެ އަތޮޅު އަޣުލަބިއްޔަތު ލިބޭނެ ކަމަށެވެ.\nއިބޫގެ މި ދަތުރުގައި ކޮނޑޭ ކައުންސިލްގެ ރައީސް އަހުމަދު އަބްދުލް ހަކީމާއި ޕީޕީއެމާއި ޑީއާރުޕީގެ އިސް ބައެއް މީހުންނާއި ވިޔަފާރިވެރިންތަކެއް ވަނީ އެމްޑީޕީއާ ގުޅިފަ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް ގއ. އަތޮޅު ގއ. ދާންދޫ ކޮރަޕްޝަން ޖުމްހޫރީ ޕާޓީ ރިޝްވަތު ރައީސް އިބްރާހިމް މުހައްމަދު ސޯލިހް ރާއްޖެ ކޮރަޕްޝަން ގއ. ކޮނޑޭ


Maseeh eve, thiyabeyfulhaa democracy vaahaka dhakkavan heyo nuvaane eve! Raajje.mv | Connecting the dots...\nމަސީހު އެވެ. ތިބޭފުޅާ ޑިމޮކްރަސީގެ ވާހަކަ ދައްކަވަން ހެޔޮނުވާނެ އެވެ!\nމަޖިލިސް މެމްބަރުންނަށް މަޖިލީހަށް ވެއްނެވުމަށް ހުރަސްއަޅުއްވާ، އަނިޔާވެރިކޮށް މަޖިލީހުން ނެރުއްވި\nމެޖޯރިޓީ މެމްބަރުން ވިދާޅުވަނީ މަސީހަކީ ރައީސް ނޫންކަމަށް، އެކަމަކުވެސް ރިޔާސަތުގައި އިންނަވަނީ މަސީހު\nކ. މާލެ | މުހަމްމަދު ފަޒީން | 1 ޑިސެންބަރު 2017 | ހުކުރު 13:14 | phaxyn | ރިޕޯޓު | 5,770\nފުވައްމުލަކު ދެކުނު ދާއިރާގެ މެމްބަރު މަސީހު، މަޖިލީހުގެ ޖަލްސާއެއް ކުރިއަށް ގެންދަވަނީ -- ފޮޓޯ:ޓްވިޓަރ\nރައްޔިތުންގެ މަޖިލީހުގެ 2017 ވަނަ އަހަރުގެ ޖަލްސާތައް ނިންމާލައްވަމުން މަޖިލީހުގެ ރިޔާސަތުގައި އިންނެވި ފުވައްމުލަކު ދެކުނު ދާއިރާގެ މެމްބަރު އަބްދުﷲ މަސީހު މުހައްމަދު ވަނީ ވަރަށް ގިނައިން ޑިމޮކްރަސީގެ ވާހަކަ ދައްކަވާފަ އެވެ. މަޖިލީހުން ކަންކަން ނިންމާފައިވަނީ މަޖިލީހުގެ މެޖޯރިޓީ މެމްބަރުން ނިންމި ގޮތުގެ މައްޗަށް ކަމަށާއި މަޖިލީހުން ކަންކަން ނިންމާފައިވަނީ އިސްލާމީ މަތިވެރި އުސޫލުން މަޝްވަރާ ކޮށްގެން ކަމަށް މަސީހު ވިދާޅުވި އެވެ.\nނަމަވެސް މަސީހު އެހެއްދެވީ ކަނޑައެޅިގެން" ދޮގެއް" ކަން ދިވެހި ގިނަ ރައްޔިތުން ގަބޫލު ކުރާނެ އެވެ. ފުރަތަމަ ކަމަކަށް ފާހަގަކޮށްލަން ޖެހެނީ ރައްޔިޔުންގެ މަޖިލީހުގެ ހަޔާތުގައިވެސް މަޖިލީހުގެ ގިނަ ރައީސުން ކަންކަންކުރެއްވީ މަޝްވަރާކޮށްގެން އަދި މަޖިލީހުގެ މެޖޯރިޓީ ބޭނުންވާ ގޮތަށެވެ. އެހެން ނަމަވެސް މިހާރު ހިންގަމުންދާ 18 ވަނަ ރައްޔިތުންގެ މަޖިލީހުގައި ކަންކަން ހިނގަމުންދަނީ މަޖިލީހުގެ މެޖޯރިޓީ ބޭނުންވާ ގޮތަކަށް ނޫނެވެ. ފެންނަމުންދަނީ ސަރުކާރުން ބޭނުންވާހާކަމެއް ބޭނުންވާހާ ގޮތަކަށް ކުރުމަށް މަގު ފަހިކޮށްދޭ މަޖިލީހެއްގެ ގޮތުގައެވެ. މަޝްވަރާ ކުރުމެއް ނެތެވެ. ގައުމީ ސަލާމަތާއި ރައްޔިތުންނާ ގުޅުންހުރި ބޮޑެތި އެއްބަސްވުންތަކާއި ސަރުކާރުން ހުށަހަޅާ ކަންކަން މަޖިލީހުން ރުހުން ދިނުމުގައި މަޝްވަރާ ކުރުމަކީ މިހާރު މަޖިލީހުގެ ތެރެއިން ފެންނަ ކަންކަމެއް ނޫނެވެ. ބޭރު ގައުމުތަކާއި ބޭރުގެ ޖަމްއިއްޔާ ޖަމާއަތްތަކާއެކު ސަރުކާރުންވާ އެއްބަސްވުންތަކުގައި ސޮއިކުރުމަށް މަޖިލީހުން ރުހުން ދެނީ އެ އެއްބަސްވުންތަކުގައި އޮންނަ އެއްޗެއް ދިރާސާ ކުރުމަށްފަހުގައެއް ނޫންނެވެ. ދިރާސާކުރަން، ކީއްކުރަންތޯއެވެ. އެ ފަދަ އެއްބަސްވުންތައް ރަނގަޅަށް ބަލާވެސް ނުލާ ރުހުންދޭތަން ފެންނަމުން ދަނީ މަދެއްކޮށެއް ނޫނެވެ.\nމަޖިލީހުގެ މެޖޯރިޓީން ކަންކަން ނިންމާކަމަށް މަސީހު ވިދާޅުވާއިރު، ލަދުގެ ކަންފުޅެއް ވެސް ހަމަ ނެތީބާއޭ ހިތަށް އެރައެވެ. އެގޮތަށް ހިތަށް ނާރާންވީ ސަބަބެއްވެސް ނެތެއް ނޫންތޯ އެވެ. މަސީހުއަށް މަޖިލީހުގެ މެޖޯރިޓީ ފެނިވަޑައިގަންނަވާ ގޮތް ތަފާތީ ކަމަށް ވެސް ވެދާނެތާ އެވެ. ނުވަތަ އަދަދު ޖެހުމުގައި ހުރި މައްސަލައެއް ކަމަށް ވެސް ވެދާނެ އެވެ. ނަަމަވެސް މިއީ ރޮކެޓް ސައިންސެއްވެސް ނޫންވިއްޔާ އެވެ. މަޖިލީހުގެ ތިއްބަވަނީ 85 މެމްބަރުންނެވެ. އެހެންވީމާ މަޖިލީހުގެ މެޖޯރިޓީއަކީ 43 މެމްބަރުންކަން ކިރިޔާ ވެސް ވިސްނުމެއް ހުރި ބޭފުޅަކަށް ވެއްޖެއްޔާ އެގިވަޑައިގަންނަވާނެއެވެ. .\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ފުރަތަމަ ޖަލްސާއިން މަޖިލީހުގެ މެޖޯރިޓީން ނިންމާފައިވަނީ މަޖިލީހުގެ ރައީސަކީ މަސީހު ކަމަށެވެ. ނަމަވެސް މަޖިލީހުގެ ކަންކަން މަޖިލީހުގެ ގަވާއިދާއި އުސޫލުތަކާއި ހިލާފަށް ތަކުރާރުކޮށް ކުރިއަށް ގެންދާ ކަމަށް ފެންނާތީ ސަރުކާރަށް ނިސްބަތްވާ މެމްބަރުން ވެސް ހިމެނޭގޮތަށް މަޖިލީހުގެ 45 މެމްބަރުން ސޮއި ކުރައްވާ މަސީހުގެ އިތުބާރު ނެތްކަމަށް މަޖިލީހަށް ހުށަހެޅި ހުށަހެޅުން ވެގެން ގޮސްފައި މިވަނީ މަސީހުއަށް "ހަޖަމް" ކުރަން ދަތިފުޅުވި ކަމަކަށެވެ. އެކަން "ހަޖަމް" ކުރައްވަން މަސީހުއަށް ދަތިފުޅުވުމުން ސަރުކާރުން ދިން ފަރުވާއަކީ ސިފައިންގެ އެހީތެރި ކަމެވެ. މަސީހުގެ އިތުބާރު ނެތްކަމަށް ހުށަހެޅުމާއެކު ސިފައިންގެ އެހީތެރިކަމާއެކު މަސީހުއަށް މަޖިލިސް ކުރިއަށް އެބަގެންދެވެއެވެ.\n"އަޅުގަނޑުމެން ގަބޫލުކުރަންޖެހޭ ހަގީގަތަކީ ޑިމޮކްރެސީގައި އަބަދުވެސް ކަމެއް ދިމާވާނަމަ ވޯޓަކުން އެކަމެއް ނިންމާއިރު، ކޮންމެވެސް އެއްކޮޅަކަށް އެ ނިމޭނެ. ނިމޭނީ ގިނަ މީހުން ތާއީދު ކުރާ ގޮތަކަށް، އެއީ އަޣްލަބިއްޔަތު. އަދި ވެރިކަމަށް އަންނައިރު ވެސް، އިލެކްޝަންސްތަކުގައި ވެސް ކަންކަން ނިމިގެން ދަނީ މިގޮތަށް. އެހެންވީމާ ބައެއް ފަހަރު ވާދަވެރިވެގެންދާއިރު، އަޅުގަނޑުމެން ހިތްނޭދޭގޮތަށް އެހެންބަޔަކު ސްމާޓްކަމުން ކަމެއް ނިންމާފި ކަމަށްވަންޏާ އަޅުގަނޑު ދަންނަވާނީ އެއްވެސް އިއްޒަތްތެރި މެމްބަރަކު މާޔޫސްވެވަޑައި ނުގަންނަވާށޭ. އަމިއްލަ ނަފްސަަށް އަނިޔާގެ ގޮތަށް ބެލެވޭ ކަންކަން ލިބިދޭ ގޮތަށް އަޅުގަނޑުމެން އުޅުން އެއީ ރަނގަޅުކަމެއް ނޫނޭ. އަޅުގަނޑުމެން އަބަދުވެސް އުޅެންޖެހޭނީ ހެޔޮގޮތުގައި. އެހެންވީމާ އެއީ އަޅުގަނޑު ދެކޭގޮތުގައި އަޅުގަނޑުމެން ޑިމޮކްރެސީގައި އުޅެންޖެހޭ ގޮތަކީ. ޑިމޮކްރެސީގައި އަޅުގަނޑުމެން ކަންކަން ކާމިޔާބު ކުރަންވާނީ އާގިއުމަންޓުން. އަތްފައި އަޅުގަނޑުމެން އިސް ނުކުރާނެ. އަނގަ ކަސްރަތު އެހާވަރަށް ނުކުރާނެ އެގޮތަކަށެއް،" މިއަހަރުގެ ފަހު ޖަލްސާގައި މެމްބަރުންނާ މުހާޠަބު ކުރައްވާ މަސީހު ވިދާޅުވި އެވެ.\nމަސީހު އެވެ. ސިފައިންގެ އެހީތެރިކަން ނުލިބުނުނަމަ ތިޔަ ވިދާޅުވާ ޑިމޮކްރެސީގެ ވާހަކަ ދައްކަވަން މަސީހުއަށް މަޖިލީހުގެ ރިޔާސަތުގައި އިށީދެ ވަޑައިގަންނަވާނެ ފުރުސަތު ނުލިބުނީހެވެ. މަނިކުފާނަކީ ތިޔަވިދާޅުވާ ޑިމޮކްރެސީއަށް ހުރި ހުރަހެއް ކަމަށް މަޖިލީހުގެ މެޖޯރިޓީ މެމްބަރުން ވަނީ ވިދާޅުވެފަ އެވެ. މަޖިލީހުގައި ހިމެނޭ 85 މެމްބަރުންގެ ތެރެއިން 45 މެމްބަރުން މަނިކުފާނު މަޖިލީހުގެ ރައީސް ކަމުގެ މަގާމުގައި ހުންނަވަން ބޭނުމެއް ނުވެއެވެ.\nމަސީހު އެވެ. ނިކަން ޑިމޮކްރެސީއަށް ލޯބިކުރައްވާ އަދި ގިނަ މީހުން އެދޭ ގޮތަކަށް ކަންކަން ނިންމާ ބޭފުޅެއްކަން ރައްޔިތުންނަށް ދައްކަވާ ދެއްވާށެވެ. މަނިކުފާނުގެ މައްޗަށް ހުށަހަޅާފައިވާ އިތުބާރު ނެތްކަމުގެ މައްސަލަ މަޖިލީހަށް އެޖެންޑާ ކުރުމަށް ފުރުސަތު ދެއްވައި ނިކަން ވޯޓަށް އައްސަވާ ބައްލަވާށެވެ.\nމަސީހުއެވެ. ގުޅިފައިވާ ސިޔާސީ ޕާޓީތަކާއެކު މަސައްކަތް ކުރައްވާ މަޖިލިސް މެމްބަރުންނަށް ޒާތްޒާތުގެ ބަސްތައް ވިދާޅުވާއިރު، މަނިކުފާނު އިންނެވި ހާލަތާމެދު ވެސް ކުޑަކޮށް ވެސް ވިސްނާ ލެއްވީމުތޯއެވެ..\nދިވެހިރާއްޖޭ ގާނޫނުއަސާސީގައި ބަޔާންކޮށްފައިވާ ދައުލަތުގެ ތިންބާރުގެ ތެރެއިން އެންމެ މުހިއްމު ބާރު ކަމަށްވާ ރައްޔިތުންގެ މަޖިލިސް އާއި މެދު ދުވަހަކު ވެސް ރައްޔިތުންގެ އިތުބާރު ނުގެއްލޭ ވަރަށް ތިޔަވަނީ އިތުބާރު ގެއްލުވާލައްވައިފަ ނޫންތޯއެވެ.\nފުވައްމުލަކު ދެކުނު ދާއިރާގެ މެމްބަރު އަބްދުﷲ މަސީހު މުހައްމަދު އެވެ. މަޖިލީހުގެ މެޖޯރިޓީ އޮތީ ގުޅިފައިވާ ސިޔާސީ ޕާޓީތަކަށް ނިސްބަތްވާ މެމްބަރުންގެ އަތުގަ އެވެ. ސަރުކާރަށް ނިސްބަތްވާ މެމްބަރުންގެ އަދަދު މިހާރު އުޅެނީ 39 ގަ ނޫންތޯ އެވެ. ދެން ސިފައިން ބޭނުން ކުރައްވައި ރިޔާސަތުގައި "ކޮށި ގަނޑެއް" ޖައްސަވައިގެން ގަދަފައި ވިއްދަވާފައި އިންނެވިއެއްކަމަކު ތިޔައީ މަޖިލީހުގެ ރައީސް ނޫންކަން ރައްޔިތުން އިންތިހާބުކޮށްފައިވާ ރައްޔިތުންގެ މަޖިލީހުގެ ސާފު އަޣްލަބިއްތުން ބުނަމުންދާއިރު އެއީ ގިނަ ދިވެހި ރައްޔިތުން ވެސް ގަބޫލު ކުރާ ގޮތެވެ.


އާމިރު ޚާންގެ މަންމަ "ލާލް ސިންގް ޗައްޑާ' ގެ ޝޫޓިން ފައްޓައި ދެނީ.\n08 ނޮވެމްބަރ 2019 - 07:59\nމިދިޔަ މަހުގެ 31 ވަނަ ދުވަހު ޝޫޓިން ފެށި، އާމިރު ޚާންގެ އާ ފިލްމު "ލާލް ސިންގް ޗައްޑާ" ގެ ލޯގޯ ދައްކާލައިފި އެވެ.\nއޭގައި ފެންނަނީ އުޑުމަތި ސާފު ދުވަހެއްގައި ދޫންޏެއްގެ ހުދު ފަތެއް ވައިގެ ތެރޭގައި އެނބުރެމުން ގޮސް ފިލްމުގެ ނަމުގެ ތެރެއަށް ހުއްޓޭ ތަނެވެ. ލޯގޯ އާންމުކުރި މޯޝަން ޕޯސްޓަރުން އާމިރު ލަވައެއް ކިޔާ އަޑު ވެސް އިވެ އެވެ.\n"ލާލު ސިންގް ޗައްޑާ" އަކީ 1994 ގައި ރިލީޒްކޮށް، އޮސްކާ އެވޯޑްތަކެއް ވެސް ހޯދި ކާމިޔާބު ހޮލީވުޑްގެ ފިލްމު "ފޮރެސްޓް ގަމްޕް" އަސްލަކަށް ބަލައިގެން ހަދާ ފިލްމެކެވެ. އޭގައި ޓޮމް ހޭންކްސް ކުޅުނު ކެރެކްޓާ "ލާލް ސިންގް ޗައްޑާ" ގައި ކުޅޭނީ އާމިރެވެ. އަދި ފިލްމުގެ ބަތަލާއަކީ ކަރީނާ ކަޕޫރެވެ.\nމީގެ ކާސްޓުންގެ ތެރޭގައި ތެލެގޫ އެކްޓަރު ވިޖޭ ސެތުޕަތީ، ވިވެކް މުޝްރާން، މާނަވް ގޯހިލް، ވިވެކް ގަރްގް އަދި ވިނީތާ ތާކޫރް ހިމެނެ އެވެ.\nއަންނަ އަހަރުގެ ކްރިސްމަސްގައި ރިލީޒްކުރަން ނިންމާފައިވާ "ލާލް ސިންގް ޗައްޑާ" ގެ ޑައިރެކްޓަރަކީ 2017 ގައި ރިލީޒްކުރި އާމިރުގެ "ސީކްރެޓް ސުޕަސްޓާ" ގެ ޑައިރެކްޓަރު އަދުވައިތު ޗަންދަނެވެ.\nއަކްޝޭގެ ވީޑިއޯ ލަވައިގެ ޓީޒާއެއް\nއަކްޝޭ ކުމާރު މިހާތަނަށް ކުޅުނު ފުރަތަމަ ވީޑިއޯ ލަވަ "ފިލްހާލް" ގެ ޓީޒާއެއް ދައްކާލައިފި އެވެ.\nލަވަ މާދަމާ ބެލުންތެރިންނަށް ދޫކޮށްލަން ނިންމާފައިވާ އިރު، މީގައި އަކްޝޭއާ އެކު ބަތަލާގެ ގޮތުގައި ފެނިގެން ދާނީ ބޮލީވުޑްގެ ބަތަލާ ކްރިތީ ސެނަންގެ ކޮއްކޮ ނުޕޫރް ސެނަން އެވެ. އަދި ލަވައިން އައްމީ ވާކް ވެސް ފެންނާނެ އެވެ.\n"ފިލްހާލް" ގެ މިއުޒިކް ހަދައި، ލަވަ ކިޔާފައި ވަނީ ބީ ޕްރާކެވެ. ލަވައިގެ ޑައިރެކްޓަރަކީ އަރްވިންދު ޚައިރާ އެވެ.\nނުޕޫރްގެ ދައްތަ ކްރިތީއާ އެކު އަކްޝޭ ކުޅުނު ފުރަތަމަ ފިލްމު އަދި މިދިޔަ މަހު ރިލީޒްކުރި "ހައުސްފުލް 4" އަށް ފަހު، އަކްޝޭގެ ކުރިއަށް އޮތް ފިލްމަކީ އަންނަ މަހުގެ 27 ގައި ރިލީޒްކުރާ "ގުޑް ނިއުޒް" އެވެ.\nރަމްސޭ ބްރަދާޒްގެ ބައޮޕިކެއް\nއަށްޑިހަ އާއި ނުވަދިގައިގެ އަހަރުތަކުގެ ތެރޭގައި ވަރަށް ފާހަގަކޮށްލެވޭ ބިރުވެރު ފިލްމުތަކެއް ގެނެސްދިން ރަމްސޭ ބްރަދާޒްގެ ވާހަކަ ކިޔައިދޭ ފިލްމެއް ހަދަން ނިންމައިފި އެވެ.\n— Shyam Ramsay (@MeShyamRamsay) March 26, 2017\nމި ފިލްމު ހަދަނީ އަޖޭ ދޭވްގަން އާއި ޕްރޮޑިއުސަރު ވިނޭ ސިންހާގެ ދަރިފުޅު ޕްރިތީ ސިންހާ ގުޅިގެންނެވެ. ފިލްމާ ބެހޭ ގޮތުން ޕްރިތީ ބުނީ ރަމްސޭގެ އާއިލާ އިން ފިލްމު ހެދުމުގެ ހުއްދަ ވެސް ދީފައިވާ ކަމަށާއި އެކަމަށްޓަކައި އެ އާއިލާ އަށް ޝުކުރު ވެސް އަދާކުރާ ކަމަށެވެ.\nއޭނާ ބުނިގޮތުގައި ރަމްސޭ އާއިލާގެ ތިން ޖެނެރޭޝަކުން ބެލުންތެރިންނަށް އެތައް ބިރުވެރި ފިލްމެއް ގެނެސްދީފައިވާ އިރު، އެ މީހުންނަކީ ބިރުވެރި ޖޯންރާގެ މަގުބޫލުކަން އިންޑިއާގައި ވަކި ހިއްޕައިލިކަމުގެ ޝަރަފު ވެސް ލިބޭނެ އާއިލެކެވެ. އެ އާއިލާގެ ވާހަކަ ފިލްމެއްގެ ގޮތުގައި ކިޔައިދޭން ނިންމި ނަމަވެސް، ފިލްމާ ބެހޭ ތަފުސީލުުތަކެއް އަދި ހާމައެއްނުކުރެ އެވެ.\nއެ އާއިލާގެ ބައެއް މެމްބަރުން މިހާރު ވަނީ މަރުވެފަ އެވެ. އޭގެ ތެރޭގައި ޝާމް ރަމްސޭ އާއި ތުލްސީ ރަމްސޭ ހިމެނެ އެވެ.\nރަމްޒޭ އާއިލާ އިން ގެނެސްދިން ފިލްމުތަކުގެ ތެރޭގައި "ވީރާނާ"، "ޕުރާނާ މަންދިރު"، "ޕުރާނާ ހަވޭލީ"، "ދަރުވާޒާ" އަދި "ބަންދު ދަރުވާޒާފާ" ފަދަ އެތައް ފިލްމެއް ހިމެނެ އެވެ.\nޖޯން ވެބް ސީރީޒްތަކެއް ހަދަނީ\n"ވިކީ ޑޯނާ" އާއި ދާދި ފަހުން ރިލީޒްކުރި "ބަތުލާ ހައުސް" ވެސް ޕްރޮޑިއުސްކުރި އެކްޓަރު ޖޯން އަބްރަހަމް ވެބް ސީރީޒްތަކެއް ހަދަން ނިންމައިފި އެވެ.\nއޭނާ ބުނީ ވެބް ސީރީޒްތަކެއް ހަދަން ވިސްނާތާ މިހާރު ދެ އަހަރެއްހާ ދުވަސްވެއްޖެ ކަމަށެވެ. އެގޮތުން މިހާރު ކާމިޔާބު ދެ ވާހަކައެއްގެ ރައިޓްސް ހޯދައި، ތައްޔާރީތައް ވަމުން އަންނަ ކަމަށް ބުންޏެވެ. ނަމަވެސް ތަފުސީލެއް ނުދެ އެވެ.\nޖޯން ބުނިގޮތުގައި އޭނާ ޕްރޮޑިއުސްކުރާ ސީރީޒްތަކުގައި އަމިއްލަ އަށް އެކްޓެއްނުކުރާނެ އެވެ. އެކަމަކު ޑިޖިޓަލް ކޮންޓެންޓެއް އުފެއްދުންތަކެއް ގެނެސްދިނުމަކީ ވަރަށް ބޮޑު އުފަލެއް ކަމަށް ބުންޏެވެ. ޖޯން ބުނީ ސިނަމާތަކުގައި އަޅުވާ ފިލްމުތަކަށް ލިބޭ ތަރުހީބަށް ވުރެ މިހާރު ޑިޖިޓަލް ޕްލެޓްފޯމްތަކުން ފިލްމުތައް ހޯދާ ކާމިޔާބީތައް މިހާރު މާ ފާހަގަކޮށްލެވޭ ކަމަށެވެ.\nއޭނާގެ ކުރިއަށް އޮތް ފިލްމަކީ މި މަހުގެ 22 ގައި ރިލީޒްކުރާ "ޕާގަލްޕަންތީ" އެވެ.\nއިތުރު ލިޔުންތައް ބޮލީވުޑް އާމިރު ޚާން ކަރީނާ ކަޕޫރު ޖޯން އެބްރަހަމް އަކްޝޭ ކުމާރު


Rape ge hageegaiy hodhun noon beynumeh majileehu ge nei: Eva\nހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލައެއްގައި ކުށުގެ ތުހުމަތު ކުރެވޭ ދެ މީހަކު ފުލުހުން ދޫކޮށްލި މައްސަލަ ރައްޔިތުންގެ މަޖިލީހުގެ ތެރެއިން ބަލަން މަސައްކަތް ކުރަނީ އެ ކަމުގެ ހަގީގަތް ހޯދަން ބޭނުން ވާތީ ކަމަށާއި އެ ނޫން ބޭނުމެއް ނެތް ކަމަށް މަޖިލީހުގެ ނައިބު ރައީސް އީވާ އަބްދުﷲ ވިދާޅުވެއްޖެ އެވެ.\nއެ މައްސަލައިގެ ތެރެއަށް ސިޔާސީ ނުފޫޒު ވަދެފައިވާ ކަމަށް ދެކެވޭތީ ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) ހުށަހެޅުއްވި ކުއްލި މައްސަލައަށް ބަހުސް ކުރައްވަމުން ގަލޮޅު އުތުރު ދާއިރާގެ މެންބަރު އީވާ ވިދާޅުވީ މި މައްސަލަ އިންސާފުވެރިކަމާއެކު ހާމަކަން ބޮޑު ގޮތެއްގައި ބަލަން މަޖިލީހުގެ މެންބަރުން ބޭނުންވާ ކަމަށެވެ.\nއީވާ ވިދާޅުވި ގޮތުގައި ރައްޔިތުންގެ މަޖިލީހަށް ކުއްލި މައްސަލައަކަށް ބަހުސް ކުރަން ނިންމުމާއި، މަޖިލީހުގެ ކޮމިޓީތަކުން މައްސަލަ ބަލަން ނިންމި ސަބަބަކީ ވެސް މައްސަލައިގެ ހަގީގަތް ހޯދައި އިންސާފު ހޯދަން މަޖިލީހުގެ މެންބަރުން ބޭނުން ވާތީ ކަމަށެވެ.\n"އަނިޔާގެ ޝިކާރައަކަށްވީ އަންހެން މީހާ، އެ ވިކްޓިމް، އޭނާއަށް އިންސާފު ހޯދައިދިނުމާއި، ކަން ހިނގާދިޔަ ގޮތުގެ ހަގީގަތް ހޯދުން ނޫން އެހެން އެއްވެސް ބޭނުމެއް ހަމަގައިމު ވެސް މި ރައްޔިތުންގެ މަޖިލީހުން ނެތްކަން އަޅުގަނޑަށް ޔަގީން،" އީވާ ވިދާޅުވި އެވެ.\nޖިންސީ ގޯނާތަކުގެ މައްސަލަތަކުގައި ފުލުހުން އަމަލު ކުރަމުންދާ ގޮތާ މެދު އީވާ ވަރަށް ބޮޑަށް ފާޑުވިދާޅުވި އެވެ. އީވާ ވިދާާޅުވީ ޖިންސީ ގޯނާތަކުގެ މައްސަލަތަކުގައި މާ ގިނަ ހެކިން ނުތިބޭނެ ކަމަށާއި ހެކި ނެތް ކަމަށް ބުނެ ތުހުމަތު ކުރެވޭ މީހުން ދޫކޮށްގެން ނުވާނެ ކަމަށެވެ.\nމީގެ އިތުރުން މިފަދަ މައްސަލަތަކުގެ ތަހުގީގު ކަމާ ބެހޭ އިދާރާތަކުން ފަށަން ވާނީ ވެސް އަނިޔާ ލިބުނު މީހާގެ ވާހަކަ ގަބޫލުކޮށްގެން ކަމަށް އީވާ ވިދާޅުވި އެވެ. މައްސަލައިގެ ހަގީގަތާ ހަމައަށް ދެވެން ދެން ފުލުހުންގެ ތަހުގީގު ހިނގަން ޖެހޭނީ އެ ގޮތުގަިއ ކަމަށާއި އެހެން ނޫންނަމަ އިންސާފާ ހަމައަށް ނުދެވޭނެ ކަމަށް އީވާ ވިދާޅުވި އެވެ.\n"އެއީ ފުލުސް އޮފީހުން ކަމަށް ވިޔަސް، ޕްރޮސެކިއުޓަ ޖެނެރަލް އޮފީހުން ކަމަށްވިޔަސް، ކޯޓުން ވިޔަސް، މަޖިލިހުން ވިޔަސް އަނިޔާގެ ޝިކާރައަކަށްވި އަންހެން މީހާގެ ވާހަކަ ގަބޫލުކޮށްގެން މައްސަލަ ބަލަން ފަށަން ޖެހޭނީ ވެސް، އިންސާފު ލިބެންދެން، ހަގީގަތް އެނގެން ދެން،" އީވާ ވިދާޅުވި އެވެ.\nމި މައްސަލާގައި ހިމެނެނީ "ނުފޫޒު" ގަދަ ބައެއް ކަމަށް ބުނެ އެ މައްސަލަ ނުބަލަން ފުލުހުންގެ އިސްވެރިން އަންގާފައިވާ ކަމަށް ވާހަކަތައް ދަނީ ފަތުރަމުންނެވެ. އަނިޔާ ލިބުނު އަންހެން މީހާއާ ހަވާލާދީ ކަމަށް ބުނެ ބައެއް ނޫސްތަކުން ދަނީ ފަތުރަމުންނެވެ. އެ ގޮތުން ތުހުމަތު ކުރެވޭ އެއް ފަރާތަކީ މަޖިލީހުގެ މެންބަރެއްގެ ފިރިކަލުން ކަމަށް ދެކެވެ އެވެ.\nނަމަވެސް ފުލުހުން މި ވާހަކަތައް ދޮގު ކުރެ އެވެ. ތުހުމަތު ކުރެވޭ މީހުން ދޫކޮށްލީ އެއްވެސް ފަރާތެއްގެ ނުފޫޒުން ނޫން ކަމަށް ފުލުހުން ބުނެ އެވެ. އަދި އަނިޔާ ލިބުނު އަންހެން މީހާ އެއްވެސް ނޫހަކަށް އިންޓަވިއު ދީފައި ނުވާ ކަމަށް ފުލުހުން ވަނީ ބުނެފަ އެވެ.\nއެމްޑީޕީ ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ޖިންސީ ގޯނާ އީވާ އަބްދުﷲ ރޭޕް ސަފާރީ ރޭޕް


ސަރުކާރުގެ ކޮންމެ ވިޔާނުދާ ކަމެއް ފޮރުވަން ބޭނުންކުރަނީ ރައީސް ޔާމީން: އިދިކޮޅު\nޙުސައިން އަފްޝަން 29 ޖޫން 2020 16:30\nއިދިކޮޅު ޕްރޮގްރެސިވް ކޯލިޝަނުގެ ނޫސްވެރިން ބައްދަލުވުން\nމިސަރުކާރުން ކުރާ ކޮންމެ ވިޔާނުދާ ކަމެއް ވަންހަނާކޮށް ފޮރުވަން ސަރުކާރުން ބޭނުންކުރަނީ ރައީސް ޔާމީން ކަމުގައި އިދިކޮޅު ކޯލިޝަނުން ބުނެފިއެވެ.\nއެކޯލިޝަނުގެ ފަރާތުން ޕީޕީއެމް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި އެކޯލިޝަން ހިންގެވުމާ މިވަގުތު ހަވާލުވެ ހުންނެވި ޕީއެންސީގެ ރައީސް ޢަބްދުއްރަޙީމް ޢަބްދުﷲ ވިދާޅުވީ މިހާރުގެ ސަރުކާރުން ކުރާ ކޮންމެ ވިޔާނުދާ ކަމެއް ފޮރުވުމަށް ބޭނުންކުރަމުންދަނީ ރައީސް ޔާމީން ކަމުގައެވެ.\nއެގޮތުން މިހާރު ސަރުކާރުން ރައީސް ޔާމީނުގެ މައްޗަށް އުފުލާފައިވާ ދެ ދަޢުވާއަކީ މިހާރު ކުރިމަތިވެފައި އޮތް ރޭޕް ކޭސް އޮއްބާލުމަށާއި، ސަރުކާރު ފޭލިވަމުންދާ ކަން ވަންހަނާކުރުމަށް ކުރާ ދެ ދަޢުވާ ކަމުގައި ޢަބްދުއްރަޙީމް ވިދާޅުވިއެވެ. އޭގެ އިތުރަށް ޢަބްދުއްރަހީމް ވިދާޅުވީ ހިޔާ ފުލެޓުތަކުގެ މައްސަލައަކީވެސް މިސަރުކާރުން އެކި ގޮތްތަށް ބަދަލުކޮށްގެންވެސް ކުރިއެެރުމެއް ނުލިބުނު ކަމެއް ކަމުގައެވެ. އެހެންކަމުން އެކަންކަމުން މީހުންގެ ސަމާލުކަން އަނބުރައިލުމަށް ބޭނުންކުރަނީ ރައީސް ޔާމީން ކަމަށް އަދުރޭ ވިދާޅުވިއެވެ.\nއަދި އޭގެ އިތުރަށް ސަރުކާރަށް ރައްޔިތުންގެ ކަންބޮޑުވުމާއި ފާޑުކިޔުން އަމާޒުވާ ކޮންމެ ފަހަރަކު އެކަމުން ސަލާމަތްވުމަށް ނިވާފަތްގަނޑެއްގެ ގޮތުގައި ބޭނުންކުރަނީ ރައީސް ޔާމީން ކަމަށްވެސް އޭނާ ވިދާޅުވިއެވެ. އަދި އެއާއެކު މިއަދުވެސް އަދުރޭ ވިދާޅުވި ގޮތުގައި ރައީސް ޔާމީނަށް އިންސާފުވެރި ޝަރީޢަތެއް ލިބޭނެ ކަމުގައި ދެކެވަޑައިނުގަންނަވާ ކަމުގައެވެ. ހުރިހާ ކަމެއް ހިންގަނީ ޚުދުމުޚުތާރުކަމާއެކު އިންސާފުން ބޭރުން ކަމުގައިވެސް އޭނާ ވިދާޅުވިއެވެ.\nއަދި އޭގެ އިތުރަށް އަބްދުއްރަހީމްވަނީ ފުލުސް ކޮމިޝަނާ މުޙައްމަދު ޙަމީދު (އެމްސީ)އާއި ޕްރޮސެކިއުޓާ ޖެނެރަލް ޙުސައިން ޝަމީމަށްވެސް ފާޑުވިދާޅުވެފައެވެ. އެގޮތުން ޙަމީދު ހުންނަވަންޖެހޭނީ ސަސްޕެންޑުވެފައި ކަމަށް އޭނާ ވިދާޅުވިއެވެ. ސަބަބަކީ އެމްޑީއެންއިން އެކުލަވައިލި ރިޕޯޓު އެކުލަވައިލިއިރު އެޖަމްޢިއްޔާގެ އިސް މަގާމެއްގައި ހަމީދު ހުންނެވުމާއި، މަސްތުވާތަކެތީގެ ބޭނުންކޮށް ޕާޓީކުރާ މަންޒަރު ފެންނަ ވީޑިޔޯއެއްގައި ހަމީދު ކަމަށް ޝައްކުވާ މީހަކު ހުންނަތަން ފެނި އެއީ ހަމީދުކަމަށް ތުހުމަތުވާތީ ކަމުގައިވެސް އަބްދުއްރަޙީމް ވިދާޅުވިއެވެ. އެމައްސަލަތައް ބަލައި ނިމެންދެން ހަމީދު ހުންނަވަންވާނީ ސަސްޕެންޝަނުގައި ކަމަށް އޭނާ ވިދާޅުވިއެވެ.\nޕީޖީ ހުސައިން ޝަމީމަކީ މުސްތަޤިއްލު މިނިވަން ބޭފުޅެއް ނޫންކަމަށް އަދުރޭ ތުހުމަތުކުރެއްވިއެވެ. އަދި ޕީޖީއަށް ފާޑުވިދާޅުވަމުން ރައްޔިތުން މަޖިލިހުގެ މާވަށު ދާއިރާ މެންބަރު މުޙައްމަދު ސަޢީދު ވިދާޅުވީ ޕީޖީއަކީ އެމްއެމްޕީއާރުސީ ޚިޔާނާތުގައި ތުހުމަތުވާ ފަރާތްތައް ތަމްސީލުކޮށްފައިވާ ފަރާތެއް ކަމުގައެވެ. އަދި އެއިރު އެފަރާތްތަކުގެ އަތުން ޕީޖީއަށް ލިބިވަޑައިގެންނެވި ފައިސާއާމެދު ސަޢީދުވަނީ ސުވާލު އުފައްދަވާފައެވެ.\nޢަބްދުއްރަހީމުގެ އިތުރަށް ސަޢީދުވެސް ވިދާޅުވި ގޮތުގައި ވަކި މައްސަލަތަކެއްގައި ވަކި ބައެއްގެ މައްޗަށް ޕީޖީ ދަޢުވާނުކުރައްވައި އަނެއް ބައެއްގެ މައްޗަށް ދަޢުވާކުރައްވައެވެ. އަދުރޭ ވިދާޅުވި ގޮތުގައި ޕީޖީ އެގޮތަށް ދަޢުވާކުރައްވަނީ ގުޅާފައި އެންގުމުންނެވެ.\nސިޔާސީ އެމްއެމްޕީއާރުސީ ރައީސް ޔާމީން\nMay 30, 2020 18:04:41\nރައީސް ޔާމީން ޖަލަށްލެވުނީމަ އިންސާފުގެ ދަތުރު ނިމުނީތޯ؟: ޣައްސާން\nNovember 27, 2019 10:45:26\nFebruary 27, 2020 19:27:03\nރައީސް ޔާމީނު ހުންނެވީ ސާބިތުކަންމަތީ، ކުރަނީ އަސްލެއް ނެތް ތުހުމަތު: ޑރ.ޖަމީލު


Europa League: Shakhtar kolhah lan'du goanyeh ossaalumahfahu Inter final ah - AO News\nޔުރޮޕާ ލީގު: ޝަހުތަރު ކޮޅަށް ލަނޑު ގޯންޏެއް އޮއްސާލުމަށްފަހު އިންޓަ ފައިނަލަށް\nޝަހުތަރު ޑޮނެސްކް ކޮޅަށް ލަނޑުޖެހުމަށްފަހު އިންޓަ މިލާންގެ ކުޅުންތެރިން އުފާ ފާޅުކުރަނީ. --ފޮޓޯ: އިންޓަ\nޔުއެފާ ޔުރޮޕާ ލީގުގެ ސެމީ ފައިނަލްގައި ރޭ ކުޅުނު މެޗުގައި ޔުކްރޭންގެ ޝަހުތަރު ޑޮނެސްކް ކޮޅަށް އިޓަލީގެ އިންޓަ މިލާނުން ލަނޑު ގޯންޏެއް އޮއްސާލުމަށްފަހު އެ މުބާރާތުގެ ފައިނަލްގެ ފަހު ޖާގަ ކަށަވަރުކޮށްފިއެވެ. ރޭގެ މެޗުން އިންޓަ މޮޅުވީ 5-0 އިންނެވެ.\nމިއީ މި މުބާރާތުގެ ފައިނަލަށް އިންޓަ ދަތުރުކުރި ފަސްވަނަ ފަހަރެވެ. އެ ޓީމަށް ވުރެ ގިނައިން މި މުބާރާތުގެ ފައިނަލްގައި ކުޅެފައިވަނީ މި ފަހަރުގެ މުބާރާތުގެ ފައިނަލްގެ އެ ޓީމާ ދެކޮޅަށް ކުޅޭ ސެވިއްޔާ އެވެ. އަދި ޔުއެފާ ކަޕްގެ ނަމުގައި ކުޅުނު ދުވަސްވަރު އިންޓަ ވަނީ މި މުބާރާތް ތިން ފަހަރު ކާމިޔާބުކޮށްފައެވެ. މީގެއިތުރުން، ރޭގެ މެޗަކީ މި މުބާރާތުގެ ތާރީޚުގައި ސެމީ ފައިނަލްގައި މިހާތަނަށް އެންމެ ބޮޑު ތަފާތަކުން މޮޅުވި މެޗެވެ.\nއިޓަލީގެ އެންޓޯނިއޯ ކޮންޓޭގެ އިރުޝާދުގެ ދަށުން ކުޅެމުން އަންނަ އިންޓަ ރޭގެ މެޗަށް ނިކުތްއިރު، މި މުބާރާތުގެ ކުއާޓާ ފައިނަލްގައި ޖަރުމަނުގެ ބަޔާ ލެވަކޫސަންއާ ދެކޮޅަށް ކުޅުނު މެޗުގެ ފުރަތަމަ އެގާރައަށް ބަދަލެއް ގެނެސްފައެއްނުވެއެވެ. އެހެންނަމަވެސް، ޝަހުތަރުން ރޭގެ މެޗަށް ނިކުތީ ކުއާޓާގައި ސްވިޓްޒަލޭންޑްގެ ބަސެލް އަތުން މޮޅުވި މެޗުގެ ފުރަތަމަ އެގާރައަށް ބަދަލެއް ގެނެސްގެންނެވެ.\nޖަރުމަނުގެ ޑުސެލްޑޯފްގައި ރޭ ކުޅުނު މި މެޗުގެ 19 ވަނަ މިނެޓުގައި އިންޓަ އަށް ލީޑްނަގައިދިނީ އާޖެންޓީނާގެ ފޯވާޑް ލޮޓާރޯ މާޓިނޭޒް އެވެ. މިއީ ޝަހުތަރުގެ ގޯލްކީޕަރު އަންދްރޭ ޕިޔަޓޯވް އަށް ހެދުނު ގޯހެއްގެ ފައިދާނަގައި، އިންޓަގެ ނިކޮލޯ ބަރެއްލާ ނަގައިދިން ހުރަހަކުން ލިބުނު ބޯޅައެއް ބޮލުން ގޯލްގެ ތެރެއަށް ފޮނުވާލައިގެން މާޓިނޭޒް ކާމިޔާބުކުރި ގޯލެކެވެ.\nޝަހުތަރު ޑޮނެސްކާ ދެކޮޅަށް އިންޓަ މިލާން ކުޅުނު މެޗުގެ ތެރެއިން. –ފޮޓޯ: އިންޓަ\nރޭގެ މެޗުގައި އިންޓަ އިން ޖެހި ދެވަނަ ލަނޑު، މެޗުގެ 64 ވަނަ މިނެޓުގައި މާސެލޯ ބްރޮޒޮވިޗް ނަގައިދިން ކޯނަރަކުން ލިބުނު ބޯޅައެއް ބޮލުން ފޮނުވާލައިގެން ކާމިޔާބުކޮށްދިނީ ޑަނީލޯ ޑިއަމްބްރޯސިއޯ އެވެ. އޭގެ 10 މިނެޓުފަހުން، މާޓިނޭޒް ވަނީ އިތުރު ލަނޑެއްޖަހައި ނަތީޖާ 3-0 އަށް ބަދަލުކޮށްލާފައެވެ.\nއޭގެފަހުން، މެޗުގެ 78 ވަނަ މިނެޓުގައި އިންޓަގެ ހަތަރުވަނަ ލަނޑު، ބެލްޖިއަމް ފޯވާޑް ރޮމެލޫ ލުކާކޫ ޖަހައިދިންއިރު، މެޗު ނިމެން ހަތް މިނެޓަށްވެފައިވަނިކޮށް އެ ޓީމުގެ ފަހު ލަނޑުޖެހީވެސް މިވަގުތު ރަނގަޅު ފޯމެއްގައި ހުރި ލުކާކޫ އެވެ. މި ގޯލް ތަކާއެކު ލުކާކޫ ވަނީ މި މުބާރާތުގައި އެންމެފަހުން ކުޅުނު 10 މެޗުގައިވެސް ލަނޑުޖަހާފައެވެ. މިއާއެކު، އޭނާ ވަނީ މި ސީޒަނުގައި އިންޓަ އަށް 33 ލަނޑުޖަހައިދީފައެވެ.\nމުޅި މެޗުގައިވެސް ޝަހުތަރަށް ލަނޑުޖެހުމަށް ލިބުނު ހަމައެކަނި ފުރުޞަތުގައި އިންޓަ 1-0 އިން ކުރީގައި އޮއްވާ، ނަތީޖާ ހަމަހަމަކުރުމަށް އެ ޓީމުގެ ޖޫނިއާ މޮރައެސް ފޮނުވާލި ހަމަލާ އިންޓަގެ ކީޕަރު ސާމިރް ހެންޑަނޮވިޗް މަތަކުރިއެވެ.\nމި މުބާރާތުގެ ފައިނަލްގައި އަންނަ ހުކުރު ދުވަހުގެ ރޭ ސެވިއްޔާއާ ދެކޮޅަށް އިންޓަ ކުޅޭ މެޗު ފަށާނީ ރާއްޖޭގަޑިން ދަންވަރު 00:00 ގައެވެ.\nކުޅިވަރުއިންޓަ މިލާންދުނިޔެޝަހުތަރު ޑޮނެސްކްޔުރޮޕާ ލީގު ފައިނަލްޔުއެފާ ޔުރޮޕާ ލީގު


ކޮވިޑް19: ފައްސިވި ބަޔަކާއެކު ތުލުސްދޫގެ އެއް ކޮޓަރިއެއްގައި ތިބި ބިދޭސީންތަކެއް ގުޅީފަޅަށް ގެންގޮސްފި! – Dhen.mv\nކޮވިޑް19: ފައްސިވި ބަޔަކާއެކު ތުލުސްދޫގެ އެއް ކޮޓަރިއެއްގައި ތިބި ބިދޭސީންތަކެއް ގުޅީފަޅަށް ގެންގޮސްފި!\nMay 9, 2020 - 5:21 pm\nކޮވިޑް-19 އަށް ފައްސިވި ބިދޭސީންތަކަކާއެކު ކ. ތުލުސްދޫގައި، އެއް ކޮޓަރިއެއްގެ ތެރޭގައި ދިރިއުޅެމުންދިޔަ ބިދޭސީން ކ. ގުޅީފަޅަށް ގެންގޮސްފިއެވެ.\n"ތުލުސްދޫގަ ކޮވިޑް-19 އަށް ޕޮޒިޓިވްވާ މީހުން ބައިތިއްބާފަ ތިބި ކުޑަކުޑަ ކޮޓަރި" ކަމަށް ބުނެ މީސްމީޑިއާގައި ދައުރުވަމުންދާ މިފޮޓޯތަކާއި ބެެހޭގޮތުން "ދެން" އަށް މައުލޫމާތު ދެއްވަމުން އެރަށު ކައުންސިލު ރައީސް އަޙުމަދު އަނީސް ވިދާޅުވީ އެއީ ތުލުސްދޫގައި ހުރި ދެ ކޮޓަރީގެ ގެއެއްގައި ތިބި ބައެއް ކަމަށެވެ. އޭގެ ތެރެއިން އެއް ކޮޓަރިއެއްގެ ތެރޭގައި 15 ބިދޭސީން ތިބިއިރު، ކޮވިޑް އަށް ފައްސިވީ ހަ މީހަކު ތިބި ކަމަށް ވެސް އަނީސް ވިދާޅުވިއެވެ.\n"15 ބިދޭސީން ތިބީ އެކޮޓަރީގައި. އޭގެ ތެރެއިން ހަ މީހަކު މިބައްޔަށް ފައްސިވެފައިވޭ. ނަމަވެސް މިހާރު އެއެންމެން ވެސްވީ ގުޅީފަޅުގައި ހުރި ކަރަންޓީނު ފެސިލިޓީއަށް ގެންގޮސްފައި" ކައުންސިލު ރައީސް އަނީސް ވިދާޅުވިއެވެ.\nއެމީހުންނަކީ ކޮންޓްރެކްޓް މަސައްކަތްކުރާ ގްރޫޕެއް ކަމަށާއި ތުލުސްދޫ އަށް އެމީހުން ދިޔައީ ސްޓެލްކޯގެ މަސައްކަތެއް ކުރަން ކަމަށް ވެސް އަނީސް ވިދާޅުވިއެވެ.\n"އެއީ ކޮންޓްރެކްޓް ގްރޫޕެއް. މިކޮޅަށް އެމީހުން އައީ މަސައްކަތެއް ކުރަން. ސްޓެލްކޯގެ މަސައްކަތެއް ކުރަން ގެނައި ކޮންޓްރެކްޓް ގްރޫޕެއް އެއީ. އެމީހުން ނެގި ގެއެއް އެއީ. އެގޭގަ ހުންނަ ދެކޮޓަރީގަ މީހުން ތިބީ. އޭގެ ތެރެއިން އެއް ކޮޓަރީގައި ހުންނަނީ ދިވެހި ސަރުދާރު މީހާ، ދެން ތިބި ހުރިހާ ބިދޭސީން ތިބެނީ އަނެއް ކޮޓަރީގައި،ގާތްގަނޑަކަށް 15 ވަރަކަށް މީހުން ތިބީ. ދިވެހި ސަރުދާރަކަށް ފުރަތަމަ ހުރި މީހާ މާލެގައި މިދިޔަ މަހު 15ގަ ހުއްޓާ ފައްސިކަން އެނގުނީ. ދެން އަސްލު އެކަމުގަ ބަލަމުން ދިޔައީ. ބަލަމުން ގޮސް ފަހަރަކު ދެމީހުން އެގޮތަށް ފައްސިވަމުން ގޮސް ހަ މީހުން ކޮވިޑަށް ފައްސިވީ. ހަ މީހުން ފައްސިވީ ފަހުން އަދި ކިރިޔާ އެބަދަލުކުރީ. މިހާރު ހުރިހާ އެންމެން ގެންގޮސްފި. މިއަދު 15:00 ހާއިރު ގެންދިޔައީ ގުޅީފަޅަށް. ފަހުން ހުރި ދިވެހި ސަރުދާރު ގެންދިޔައީ ރޭގަ، ހުދުރަންފުށި ރިސޯޓަށް" ވަރަށް ތަފްސީލުކޮށް ތުލުސްދޫ ކައުންސިލު ރައީސް މައުލޫމާތު ދެއްވިއެވެ.\nމޮނީޓަރިންގެ ހާލަތުގައި އޮތް ނަމަވެސް ތުލުސްދޫގެ އާންމު ސިއްޙީ ހާލަތު އެހާ ގޯސް ނޫން ކަމަށާއި ނަމަވެސް މިހާރު މޮނީޓަރިންގައި އޮތުމާއެކު ބައެއް ދަތިކަން ފޯރާކަން އަނީސް ފާހަގަ ކޮށްފައިވެއެވެ.\n"ކޮންމެވެސް ވަރަކަށް ދަތިކަން ހުރޭ ތަކެތި ހޯދުމުގައި. އަޅުގަނޑުމެން މާލެއަށް ދަތުރު މިކުރަނީވެސް ވަރަށް ބަލައިގެން. ކޮންމެހެން ރަށަށް ގެންނަން ޖެހޭ އެއްޗެހި ގެންނަން ދަނީ. މިރަށަކީ ގާތްގަނޑަކަށް 2500 އެއްހާ މީހުން އުޅޭ ރަށަކަށްވާތީ. ހަފްތާއަކު ދެ ފަހަރު ވަރަކަށް މުދާ ގެންނަން. އެކަމަކުވެސް މަދުވޭ އެއީ މިތާ ކައިރީގަ އެބަހަދާ ރިސޯޓެއް، އެތާވެސް އެބަ އުޅޭ 300 ނުވަތަ 400 އެއްހާ ބަންގްލަދޭޝް މީހުންނާއި އެހެން މީހުން ވެސް މަސައްކަތް ކުރަން. އެތަނުން ވެސް ވިޔަފާރި ކުރާނީ މިރަށުން. އެހެންވެ މުދާ ލިބިފަ ހުންނަވަރު މަދު" އަނީސް ވިދާޅުވިއެވެ.


Dinasaur biss thakeh Argentina inn fenijje\nޑައިނަސޯގެ ބިސްތަކެއް ލަފާކުރެވޭ ބިސްތަކެއް އާޖެންޓީނާގެ ޑައިނަސޯ ގްރޭވްޔާޑަކުން ފެނިއްޖެ އެވެ. އެ ބިސްތައް މިހާރު ނަގާ އިތުރަށް ޓެސްޓް ކުރަމުން ގެންދާއިރު ކޮށްފައިވާ ބައެއް ސްކޭންތަކަށް ބިނާކޮށް ސައިންސްވެރިން ބުނީ އެ ބިސްތައް ނިސްބަތްވަނީ ދިގު ކަރެއްލާފައި ހުންނަ ޑައިނަސޯގެ ވައްތަރެއްކަމަށްވާ މުސޯރަސް ޕެޓަގޮނިކަސް އަށެވެ.\nއިންޑިޕެންޑެންޓް ނޫހުން ރިޕޯޓް ކޮށްފައިވާ ގޮތުގައި ބިސްތަކުގެ ތެރޭގައި އެމްބްރިއޯސް އަދިވެސް އެބަ އޮތް ކަމަށާއި ބެލެވޭ ގޮތުގައި ބިސްތައް އަޅާފައިވަނީ 193 މިލިއަން އަހަރު ކުރިން ކަމަށްވެސް ސައިންޓިސްޓުން ހާމަކުރާކަމަށެވެ. ހުރިހާ ބިސްތަކެއްވެސް ފެނިފައިވަނީ އެއް ސަރަހައްސަކުންނެވެ.\nމި ވައްތަރުގެ ޑައިނަސޯއަކީ އެއްކޮށް ބައިގަނޑުތަކަށް އުޅޭ އެއްޗެއްކަމަށާއި އެހެންކަމުން ބިސްވެސް އަޅަނީ އެއްކޮށްކަމަށް ސައިންސްވެރިން ހާމަކުރެއެވެ. ބިސްތަކުގެ ސައިޒް އާދައިގެ ކުކުޅެއްވަރު ވާކަމަށާއި އެކްސްރޭގެ އެހީގައި ބިސްތައް ހަލާކުކޮށްނުލާ ސްކޭންކޮށް އިތުރަށް ދަސްކުރަމުންދަކަމަށް ޖިއޮލޮޖިސްޓް ޑރ ޖަހަންދަރް ރަމެޒާނީ ބުންޏެވެ.\nއެގޮތުން މި ބިސްތައް ނިސްބަތްވަނީ މުސޯރަސް ޕެޓަގޮނިކަސް ކަން ކަށަވަރުވީވެސް ހެދި ސްކޭންތަކަކުން ކަމަށް ޑރ ޖަހަންދަރް ބުންޏެވެ. މި ވައްތަރުގެ ޑައިނަސޯ 20 ފޫޓަށް ދިގުވެއެވެ. އަދި ބަރުދަނުގައި 900 އެއްހާ ކިލޯ ހުރެއެވެ.


PSG athun Bayern badhaluhifaifi | Mihaaru\n06 ޑިސެމްބަރ 2017 - 07:47 11 comments\nސެޕްޓެމްބަރު މަހު މި ދެ ޓީމު ކުޅުނު މެޗުން ބަޔާން ވަނީ ޕީއެސްޖީ އަތުން 3-0 އިން ބަލިވެފަ އެވެ. އެ މެޗަށް ފަހު އޭރު ހުރި ބަޔާނުގެ ކޯޗު ކާލޯ އަންޗެލޮޓީ ވަނީ މަގާމުން ދުރުކޮށްފަ އެވެ. ދެން އެ ބަޔާނާ ހަވާލުވީ ކުރިން އެ ޓީމަށް ކޯޗުކޮށްދިން ޔުޕް ހެއިންކެސް އެވެ. ރޭގެ މެޗަށް ނުކުތުމުގެ ކުރިން ހެއިންކެސް ވަނީ ޕީއެސްޖީ ބަލިކޮށް ބަޔާނުގެ ފެންވަރު ސާބިތުކޮށްދޭން ބޭނުންވާ ކަމަށް ބުނެފަ އެވެ.\nބަޔާނުގެ ތިން ގޯލުގެ ތެރެއިން ދެ ލަނޑު ޖެހީ ފްރާންސްގެ މިޑްފީލްޑަރު ކޮރެންޓިން ޓޮލީސޯ އެވެ. އަނެއް ގޯލު ކާމިޔާބުކުރީ ރޮބަޓް ލެވަންޑޯސްކީ އެވެ. ޕީއެސްޖީގެ ހަމައެކަނި ލަނޑު ޖެހީ ކިލިއަން އެމްބާޕޭ އެވެ.\nމި މެޗުން ޕީއެސްޖީ ބަލިވުމާ އެކު އެ ޓީމަށް ވަނީ އުނދަގޫތަކާ ކުރިމަތިލާން ޖެހިފަ އެވެ. އެއީ އެއް ހަފްތާ ތެރޭގައި ދެ މުބާރާތެއްގައި އެ ޓީމުން ބަލިނުވެ ދަމަަހައްޓަމުން އައި ރެކޯޑަށް ނިމުމެއް އައުމުންނެވެ. އެ ޓީމު ވަނީ މި ހަފްތާގައި ފްރެންޗް ލީގުގައި ކުޅުނު މެޗުން ރެލިގޭޝަނުގައި އޮތް ސްޓްރޯސްބާގް އަތުން ބަލިވެފަ އެވެ.\nރޭގެ މެޗުގައި ޕީއެސްޖީ އަށް ކުޅޭ ބްރެޒިލްގެ ތަރި ނޭމާގެ ފަރާތުން ފެނުނީ އާދައިގެ ކުޅުމެކެވެ. ޕީއެސްޖީގެ ކޯޗު އުނާއި އެމެރީ ބުނީ މި ވަގުތު ނޭމާގެ ފޯމު ދަށްވެފައި ހުރި ނަމަވެސް ވަރަށް އަވަހަށް އޭނާގެ މޮޅު ކުޅުން އަލުން ފެންނާނެ ކަމަށެވެ.\nބަޔާނުގެ ކޯޗު ހެއިންކެސް ބުނީ މިއީ ފަހުރުވެރިވާންޖެހޭ މޮޅެއް ކަމަށާއި ގްރޫޕްގައި އޮތް ހުރިހާ ޓީމެއް އަތުން މޮޅުވެގެން އަނެއް ބުރަށް ދެވުމަކީ ހިތްހަމަ ޖެހުމެއް ކަމަށެވެ.\nރޭގެ މެޗުން ބަޔާން މޮޅުވި ނަމަވެސް ގްރޫޕްގެ އެއް ވަނަ ލިބުނީ ޕީއެސްޖީ އަށެވެ. އެއީ ހެޑް ޓު ހެޑަށް ބަލާއިރު މި ދެ ޓީމު އެއްވަރުވާއިރު، ފައިދާ ގޯލުން ކުރި ލިބެނީ ޕީއެސްޖީ އަށް ކަމަށްވުމުންނެވެ. ދެ ޓީމަށް ވެސް ލިބިފައިވަނީ 15 ޕޮއިންޓެވެ. ރޭ މި ގްރޫޕްގެ އަނެއް މެޗުން އެންޑަލެކްޓް ވަނީ 1-0 އިން ސެލްޓިކް ބަލިކޮށްފަ އެވެ. މި ގްރޫޕުން ޔޫރޮޕާ ލީގުގެ ޖާގަ ހޯދީ ސެލްޓިކް އެވެ.\nމެންޗެސްޓާ ޔުނައިޓެޑުން ވަނީ ރޭ ފަހަތުން އަރައި ސީއެސްކޭ މޮސްކޯ 2-1 އިން ބަލިކޮށް ގްރޫޕްގެ އެއް ވަނަ ހޯދައިފަ އެވެ. ފުރަތަމަ ހާފުގައި ވިޓީނިއޯގެ ގޯލުން ސީއެސްކޭއޭ ލީޑުނަގާފައި އޮއްވައި ޔުނައިޓެޑް މޮޅުވީ ދެ ވަނަ ހާފުގައި ރޮމެލޫ ލުކާކޫ އާއި މާކަސް ރެޝްފޯޑް ޖެހި ގޯލުތަކުންނެވެ.\nމި މެޗުން މޮޅުވެ ޔުނައިޓެޑުން ވަނީ އަމިއްލަ ދަނޑުގައި ބަލިނުވެ 40 މެޗު ހަމަކޮށްފަ އެވެ. މިއީ އެ ކްލަބްގެ ރެކޯޑެކެވެ.\nމި މޮޅާ އެކު ގްރޫޕްގެ އެއް ވަަނަ އަށް ޔުނައިޓެޑް ދިޔައީ 15 ޕޮއިންޓާ އެކު އެވެ. ދެ ވަނަ ދިޔައީ ރޭ ބެންފީކާ އަތުން 2-0 އިން މޮޅުވި ސްވިޒަލެންޑުގެ ބަސެލް އެވެ. އެ ޓީމަށް ލިބުނީ 12 ޕޮއިންޓެވެ. ސީއެސްކޭ ތިން ވަނަ ދިޔައީ ނުވަ ޕޮއިންޓާ އެކު އެވެ. އެންމެ ފުލުގައި އޮތް ބެންފީކާ އަށް ޕޮއިންޓެއް ނުލިބެ އެވެ.\nއިތުރު ލިޔުންތައް ބަޔާން މިއުނިކް ޕީއެސްޖީ ޗެމްޕިއަންސް ލީގު މެންޗެސްޓާ ޔުނައިޓެޑް\nޕީއެސްޖީ ދެ ވަނަ ބުރުގެ އުއްމީދު އާކޮށްފި


Furathama faharah Veterans League ah nukuih Da Grande furathama match in molhu vejje - vNews.mv\nދަ ގްރާންޑޭ އާއި ދިވެހި ސިފައިންގެ ކްލަބް ބައްދަލުކުރި މެޗުގެ ތެރެއިން- ފޮޓޯ:- އަދަދު\nފުރަތަމަ ފަހަރަށް ވެޓެރަންސް ލީގަށް ނުކުތް ދަ ގްރާންޑޭ ފުރަތަމަ މެޗުން މޮޅުވެއްޖެ\nއައްފާން މުހައްމަދު 05 April 2022, 20:11\nރަމަޟާން މަހަށް ހާއްސަކޮށް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން އިންތިޒާމު ކޮށްގެން ބާއްވާ، މައިލޯ އެފްއޭއެމް ވެޓެރަންސް ލީގު 2022 ގައި ކުޅުނު ދެވަނަ މެޗުގައި ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް ކުލަބު (ޑީޖީއެސްސީ) އިން ދިވެހި ސިފައިންގެ ކުލަބުގެ މައްޗަށް ކުރިހޯދައިފިއެވެ.\nމިއީ ދަ ގްރާންޑޭ އިން ވެޓެރަންސް ލީގުގައި ކުޅޭ ފުރަތަމަ ފަހަރެވެ. މުބާރާތުގެ ތާރީހުގައިވެސް ކުޅުނު ފުރަތަމަ މެޗުގައި ޑަ ގްރާންޑޭ އިން ވަނީ ސިފައިންގެ ކުލަބުގެ މައްޗަށް 0-1 އިން ކުރިހޯދާފައެވެ.\nދަ ގްރާންޑޭ އަށްވަނި މެޗުގައި ލަނޑުޖަހާނެ ގިނަ ފުރުސަތުތަކެއް ލިބިފައެވެ. އެގޮތުން އެޓީމުގެ ފަހަތަށް ކުޅޭ އިބްރާހިމް ސާމިރު ފޮމިވާލި ހަމަލާ ގޯލުގެ ދަނޑިއަށް އަމާޒުވިއިރު، އޭގެކުރިން ޝުއައިބު ޒާހިރު ފޮނުވާލި ހަމަލާ ދިޔައީ ހުރަސް ދަނޑިމަތިން ބޭރަށެވެ\nފުރަތަމަ ހާފުގައި ގްރާންޑޭ އިން ލަނޑެއް ޖެހުމަށް ކުރި މަސައްކަތް ނާކާމިޔާބުވިއިރު މިހާފު ނިމުނީ ދެޓީމުންކުރެ ޓީމަކަށް ލަނޑެއް ކާމިޔާބު ނުކުރެވިއެވެ.\nގްރާންޑޭ މެޗުން މޮޅުވި ލަނޑު ކާމިޔާބު ކޮށްފައިވަނީ މެޗުގެ 56 ވަނަ މިނެޓުގައެވެ. ލިބުނު ޕެނަލްޓީއެއް ގޯލުގެ ތެރެއަށް ވައްދާލައިގެން މިލަނޑު އެޓީމަށް ކާމިޔާބު ކޮށްދިނީ ހަސަން ޝަރީފް އެވެ. މެޗުގެ މޮޅު ކުޅުންތެރިއަކަށް ހޮވުނީވެސް އޭނާއެވެ. މި ޕެނަލްޓީއަކީ އޭރިއާ ތެރެއިން ދިވެހި ސިފައިންގެ ކްލަބްގެ ކުޅުންތެރިއަކު އަތުގައި ބޯޅަ ޖެހުމުން ލިބުނު ޕެނަލްޓީއެކެވެ.\nމެދުކެނޑުމަކަށްފަހު ކުޅޭ މި ފޯރިގަދަ މުބާރާތުގެ މިފަހަރުގެ މުބާރާތުގައި ޖުމްލަ ހަތް ޓީމެއް ވާދަކުރެއެވެ. އެއީ މުބާރާތުގެ ފުރަތަމަ މެޗުގައި ވާދަކުރި ހުޅުމާލެ ވެޓެރަންސް އާއި ގްރީން ސްޓްރީޓްސްގެ އިތުރުން ދިވެހި ސިފައިންގެ ކުލަބާއި މޯލްޑިވްސް ސޮކަރ މޭޓްސް، ޕޮލިސް ކުލަބު އަދި އީގަލްސް ވެޓެރަންސް އާއި ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް ކުލަބު (ޑީޖީއެސްސީ) އެވެ.\nމި ފަހަރުގެ މުބާރާތުގެ ގަވާއިދުގައިވާ ގޮތުން ކޮންމެ ޓީމު ލިސްޓެއްގައި ވެސް 35 އަހަރުން މަތީގެ ދެ ކުޅުންތެރިއަކު ހިމެނޭނެ އެވެ. އަދި ބާކީ ކުޅުންތެރިން ވާން ޖެހޭނީ 40 އަހަރުން މަތީގެ ކުޅުންތެރިންނަށެވެ. މީގެ އިތުރުން 2019 ވަނަ އަހަރުން ފެށިގެން ނިމިދިޔަ މުއްދަތުގައި އެފްއޭއެމުން ބޭއްވި ރަސްމީ އެއްވެސް މުބާރާތެއްގައި ބައިވެރިވި ކުޅުންތެރިއަކަށް ވެޓްރަންސް މުބާރާތުގައި ނުކުޅެވޭނެ އެވެ.\nމުބާރާތުގައި މާދަމާ ކުޅޭނީ ޕޮލިސް ކުލަބާއި މޯލްޑިވްސް ސޮކަރ މޭޓްސް އެވެ. މިމެޗުވެސް ފަށާނީ ހަވިީރު 16:30 ގައެވެ.\nއެފްއޭއެމް ވެޓެރަންސް ލީގު 2022 އެފްއޭއެމް ކުޅިވަރު


LGA in kandaelhi thaareehuga R. Atoll in tharaggee plan nufonuvanee Ungoofaaraai Dhuvaafarun | Fainu Online\nދުވާފަރު ބީޗް - ފޮޓޯ: ދޯއެމްވީ\n9 ޑިސެމްބަރު 2021, ބުރާސްފަތި, 19:12\nކުރިޔަށް އޮތް5އަހަރުގެ ތަރައްގީ ޕްލޭނާއި ފައިނޭންޝަލް ޕްލޭން، ލޯކަލް ގަވަރމަންޓް އޮތޯރިޓީ (އެލްޖީއޭ) އިން ކަނޑައެޅި މުއްދަތުގައި ރ. އަތޮޅުގެ ދެ ކައުންސިލަކުން ފޮނުވާފައި ނުވާކަމަށް އަތޮޅު ކައުންސިލުން ބުނެފިއެވެ.\nފައިނު އޮންލައިން އިން ކުރި ސުވާލަކަށް ޖަވާބު ދެއްވަމުން ރ. އަތޮޅު ކައުންސިލްގެ ޑިރެކްޓަރ ޖެނެރަލް ފަތުހުﷲ އިސްމާއީލް ވިދާޅުވީ، އެލްޖީއޭއިން ކަނޑައެޅި މުއްދަތުގައި ރ. އަތޮޅުން ޕްލޭންތައް ފޮނުވާފައި ނުވަނީ އުނގޫފާރު ކައުންސިލާ ދުވާފަރު ކައުންސިލުން ކަަމަށެވެ.\nއޭގެ ތެރެއިން ދުވާފަރުން އަދިވެސް ޕްލޭންތައް ފޮނުވާފައި ނުވާކަމަށާއި އުނގޫފާރުން މިމަހުގެ 1 ވަނަ ދުވަހު ޕްލޭންތައް ފޮނުވާފައިވާ ކަމަށް އޭނާ ވިދާޅުވިއެވެ.\nލާމަރުކަޒީ ގާނޫނަށް ގެނައި އިސްލާހުގައި ވާގޮތުން، އަލަށް އިންތިހާބުވި ކައުންސިލްތަކުން މަގާމާއި ހަވާލުވާތާ3މަސް ތެރޭ ޕްލޭންތައް ނިންމާ އަތޮޅު ކައުންސިލަށް ހުށަހަޅަންޖެހެއެވެ.\nނަމަވެސް، ކޮވިޑާއި ގުޅިގެން އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތާއި ގުޅިގެން އެލްޖީއޭއިން ވަނީ އެ މުއްދަތު ނޮވެންބަރު 30 އަށް އިތުރު ކޮށްދީފައެވެ.\nމިކަމާ ގުޅޭގޮތުން ދުވާފަރު ކައުންސިލްގެ ރައީސް ޙަސަން ހަކީމް ފައިނު އޮންލައިންއަށް ވިދާޅުވީ، ކޮވިޑާއި ގުޅިގެން ރަށް މޮނީޓަރިންގައި އޮތުމާއި ގުޅިގެން ޕްލޭންތައް އެކުލަވާލުމުގެ މަސައްކަތް ލަސްވަމުން ދާތީ އެލްޖީއޭގެ ސަމާލުކަމަަށް އެކަން ގެނެސްފައިވާކަމަށެވެ. އަދި4މަހެއްހާ ދުވަހު ރަށް ލޮކްޑައުންގައި އޮތުމުން ޕްލޭންތައް ހުށަހަޅަންޖެހޭ މުއްދަތު މި ހިނގާ ޑިސެމްބަރު މަހުގެ ނިޔަލަށް އިތުރު ކޮށްދިނުމަށް އެލްޖީއޭގައި އެދިފައިވާނޭ ކަމަށްވެސް އޭނާ ވިދާޅުވިއެވެ.\nއަދި ޕްލޭންތައް މިހާރު ހުރީ ނިމުމަކާ ހަމައަށް ގޮސްފައި ކަމަށް ވެސް އޭނާ ވިދާޅުވިއެވެ.\nކޮވިޑްގެ ކޭސްތަކެއް ފެނި ދުވާފަރު މޮނީޓަރިން އަށް ލީ މެއި މަހުގެ 25 ވަނަ ދުވަހުއެވެ. އަދި މޮނީޓަރިންގ އިން ނަގާފައިވަނީ 23 ސެޕްޓެމްބަރުގައެވެ.\nމުއްދަތުގައި ޕްލޭންތައް ފޮނުވިފައި ނުވާ ދެވަނަ ކައުންސިލް ކަމަށްވާ އުނގޫފާރު ކައުންސިލްގެ ރައީސް ޢަބްދުﷲ ރަޝީދު ފައިނު އޮންލައިންއަށް ވިދާޅުވީ، ޕްލޭންތައް ފޮނުވަން އޮތް ތާރީހަކީ ނޮވެންބަރު 30 ގެ 10 ގެ ކުރިކަމަށާ އޭގެ ފަހުން ވެސް ބައެއް ކައުންސިލްތަކުން ފޮނުވާފައި އެބަހުރި ކަމަަށެވެ.\nއަދި ނޮވެންބަރު 30 ވަނަ ދުވަހު ޕްލޭންތައް ފޮނުވާ ނުލެވުނީ އެ ޕްލޭން ތައްޔާރު ކުރެއްވި އިދާރީ މުވައްޒަފު އެ ދުވަހު ސަލާމުގައި ހުންނެވުމުން ކަމަށް ވެސް އޭނާ ވިދާޅުވިއެވެ. އަދި ޖެހިގެންއައި ދުވަހު ޕްލޭންތައް ފޮނުވާލާފައިވާ ކަމަށް އޭނާ ވިދާޅުވިއެވެ.\nއުނގޫފާރާ ދުވާފަރު ކައުންސިލްގެ އިތުރުން ރ. އަތޮޅުގައި ދެން އޮތް ރަށްރަށުގެ ކައުންސިލްތަކުން ވަނީ މުއްދަތުގައި ޕްލޭންތައް ފޮނުވާފައެވެ.\nއިތުރު ލިޔުންތައް އުނގޫފާރު ކައުންސިލް ރ. ދުވާފަރު ރ. އަތޮޅު ކައުންސިލް\nކެޓްރީނާ 1 month ago\nއަތޮޅު ކައުންސިލުން މަޢުލޫމާތު ދޭންވާނީ ރަނގަޅަށް ބަލާފާ. ޒިންމާދާރު ވޭ\nއަހުމަދު 1 month ago\nއުނގޫފާރު ކައުންސިލަރުން ގޮނޑި ހޫނު ކުރުމުގައި\nއަތޮޅު ކައުންސިލުން މުއްދަތުގަ ފޮނުވިބާ\nޝައުނީ 1 month ago\nޙަބަރު ގެނެސްދީފަ ހުންނަލެއް ހާދަ ފުރިހަމައޭ. ސާބަހޭ ކުދިންނޭ. ކިޔާލަން ފަސޭހަ މި ނޫސް ހިންގާ އެންމެހާ ބޭފުޅުންނަށް ރ އަތޮޅުގެ ރައްޔިތެއްގެ ހައިސިއްޔަތުން ޝުކުރު އަދާކުރަން. ކުރިމަގު އުޖާލާ ވާނެ ނޫހެއް. އިންޝާﷲ\n40ރައްދު


Shangri la hulhuvun avas kurumah, gaanoonu badhalu kuran vanee hushahalhaifai: Mausoom - One Online\n16 މެއި 2022 ރައްޔިތުންގެ މަޖިލިހުގެ ޖަލްސާގައި ޓޫރިޒަމް މިނިސްތަރު ޑރ. މައުސޫމު، މެންބަރުންގެ ސުވާލުތަކަށް ޖަވާބު ދެއްވަނީ --- ފޮޓޯ: މަޖިލިސް އިދާރާ\nޝަންގަރިއްލާ އަވަހަށް ހުޅުވުމަށްޓަކައި، ރިސޯޓުތަކުގެ ސަރުކަރުގެ ހިއްސާ ބަދަލު ކުރުމުގެ ފޯމިއުލާ ބަދަލު ކުރުމަށް ގާނޫނު އިސްލާހު ކުރަން ހުށަހަޅާފައިވާ ކަމަށް ޓޫރިޒަމް މިނިސްޓަރު ޑރ.އަބުދުﷲ މައުސޫމު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި، އައްޑޫ ރައްޔިތުންގެ އެންމެ ބޮޑޫ އުއްމީދުތަކާ ގުޅިފައިވާ ޝަންގަރިއްލާ ރިސޯޓު ހުޅުވުމާބެހޭގޮތުން، ހިތަދޫ ދެކުނު ދާއިރާގެ މެންބަރު އިބްރާހިމް ނާޒިލް ކުރެއްވި ސުވާލަކަށް ޖަވާބު ދެއްވަމުން މިނިސްޓަރު މައުސޫމު ވިދާޅުވީ، އެންމެ އުފާ ލިބޭނެކަމަކީ، ޝަންގަރިއްލާ ހުޅުވުން ކަމަށެވެ.\nބައެއް ކަންކަމުގައި އެކްރީމެންޓުގައި ލިޔެފައި ހުންނަ ގޮތުން ނިހާޔަތަށް ގެއްލުންވަމުންދާ ކަމަށާއި، ޝަންގަރިއްލާ ކުންފުންޏާއެކު ސަރުކާރުން ހަދާފައިވާ އެގްރީމެންޓަކީވެސް އެފަދަ އެގްރީމެންޓެއްކަމަށް މައުސޫމު ވިދާޅުވިއެވެ.\nއެ އެގްރީމެންޓް ލިޔެވިފައި އޮތްގޮތުން ޝަންގަރިއްލާ ކުންފުންޏަށް 68 މިލިޔަން ޑޮލަރަށްވުރެގިނަ ޑޮލަރު ސަރުކާރުން ދޭން ޖެހޭ ކަމަށް މިނިސްޓަރު ވިދާޅުވިއެވެ. އެއީ އެފަރާތުން ނަގާފައިވާ ލޯނުގެ 30 ޕަސެންޓްގެ ހިއްސާދާރެއްގެ ގޮތުން ދައްކަންޖެހޭ އަދަދެއް ކަމަށްވެސް މިނިސްޓަރު ވިދާޅުވިއެވެ.\nއެތަން އަވަހަށް ހުޅުވުމަށް ބާރު އެޅުމުގެ ގޮތްގޮތުން އެކިއެކި މަސައްކަތްކޮށް ދެން އޮތް ގޮތަކީ، އެތަނުގެ ހިސާދާރުގެ ހައިސިއްޔަތުން ހިއްސާ ގަތުން ކަމަށެވެ. ނަމަވެސް ގާނޫނު މިހާރު އޮތް ގޮތުން އެ ރަށުގެ ސައިޒާހެދި ވަރަށްބޮޑޫ އަދަދެއް ދަައްކަން ޖެހޭ ކަމަށްވެސް ވިދާޅުވިއެވެ.\nއެހެންކަމުން ގާނޫނަށް އެބަދަލު ގެންނަން މަޖިލީހަށް ހުށަހަޅާފައިވާނެކަމަށްވެސް ވިދާޅުވިއެވެ.\nސަރުކާރުން ގާނޫނު ބަދަލު ކުރަން ހުށަހަޅާފައި ވަނީ، ސަރުކާރުގެ ހިއްސާ ބަދަލު ކުރުމަށް ގެންގުޅޭ ފޯމިއުލާއަށް ބަދަލުގެނެވޭ ގޮތް ހެދުމަށް ކަމަށްވެސް މައުސޫމު ވިދާޅުވިއެވެ. އެގޮތުން ގެނެވޭ ބަދަލާއެކު ޝަންގަރިއްލާ ހުޅުވިގެން ދިއުން ވެގެންދާނީ އައްޑޫ ސިޓީއަށް އަންނަ ބޮޑޫ ބަދަލަކަށް ކަމަށްވެސް މައުސޫމު ވިދާޅުވިއެވެ.\nނަމަވެސް މައުސޫމު ވިދާޅުވީ އެ ރިސޯޓު ހުޅުވޭނެ ވަކި ތާރީހެއް ކަނޑައަޅައި ވިދާޅުވާން އެނގިވަޑައިނުގަންނަވަ ކަމަށެވެ.\nގުޅޭ ޓެގު ރައްޔިތުންގެ މަޖިލިސް ޓުއަރިޒަމް މިނިސްޓްރީ އޮފް ޓުއަރިޒަމް ޓޫރިޒަމް މިނިސްޓަރު ޑރ. އަބްދުﷲ މައުސޫމް


Fulus isaalaahu kurumuge fahu maruhalaaah dhevumun ufaavey: Raee Nasheed\nރައީސް މުހައްމަދު ނަޝީދު: ފުުލުސް އިސްލާހު ކުރުމުގެ މަސައްކަތް ނިންމާ ލެއްވެތީ އުފާ ކުރައްވާ ކަމަށް ވިދާޅުވި -- އަވަސް އާކައިވްގެ ފޮޓޯއެއް\nފުލުހުންނާއި އެ މުއައްސަސާ އިސްލާހު ކުރުމުގެ މަސައްކަތުގައި މިހާރު އޮތް އަދި ލިބި ވަޑައިގަންނަވާ އުފަލަކީ އެ މަސައްކަތް ނިންމުމުގެ މަރުހަލާއަށް ވަޑައިގެންނެވިފައިވުން ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަހަރު ރައްޔިތުންގެ މަޖިލީހުގެ ރަސްމީ މަސައްކަތުގެ ފުރަތަމަ ޖަލްސާ ފައްޓަވައި ރިޔާސަތުން ވާހަކަފުޅު ދައްކަވަމުން ރައީސް ނަޝީދު ވަނީ ޕޮލިސް ބޯޑަށް އާންމުންގެ ތެރެއިން އައްޔަން ކުރަންޖެހޭ ދެ މެމްބަރުން ނަގަން ކުރިމަތިލާން ފުރުސަތު ހުޅުވާލެއްވި ކަން އިއުލާންކޮށް ދެއްވާފަ އެވެ.\nއެކަމާ ގުޅުވައި ރައީސް ނަޝީދު ދެއްކެވި ވާހަކަފުޅުގައި ނުވަ އަހަރު ކުރީން އައި7ފެބުރުއަރީގައި އެމަނިކުފާނުގެ ވެރިކަން ވެއްޓުނު ހާދިސާގެ ތެރެއަށް ވެސް ވަޑައިގެންނެވި އެވެ.\nއަދި ވިދާޅުވީ ޕޮލިސް ބޯޑަށް އާންމުން މެންބަރުން ކުރިމަތިލާން ހުޅުވާލީ7ފެބުރުއަތީ އާއި 8 ފެބުރުއަރީއަށް ނުވަ އަހަރު ފަހުން ކަމަށާއި ފުލުހުންގެ ގާނޫނު އިސްލާހު ކުރުމުގެ މަސައްކަތް މަޖިލީހުން ކުރީ އެ ސަބަބަށްޓަކައި ކަމަށެވެ. މަޖިލީހުގެ އަޣުލަބިއްޔަތު ރީނދޫ ކުލައަށް ދިނީ އެބަދަލު ގެނައުމަށް ރައްޔިތުން އެދޭތީ ކަމަށް ވެސް ވިދާޅުވި އެވެ.\n"ފުލުހުންގެ ބޯޑަށް ރައްޔިތުންގެ މަޖިލީހުން އައްޔަނު ކުރާނީ ބަޣާވާތުގެ އަމަލުތައް، މިޔުޓިނީގެ މަސައްކަތްތައް ހިންގި މީހުންނާ ގުޅޭގޮތުން ފިޔަވަޅު އެޅި އަދި ހަމައެއާއެކު ފުލުހުންގެ މަސައްކަތަކީ ޕްރޮފެޝަނަލް، ފަންނީ ރާއްޖޭގެ ތަރައްގީއަށް ދިވެހިންގެ އާންމު ހާލަތަށް ދިވެހިންގެ މަސްލަހަތަށް ދިވެހިންގެ ކުރިއެރުމަށް އޮތް ދިވެހިން ލޯބިވާ ދިވެހިން އިހުތިރާމްކުރާ ހިދުމަތަކަށް އެ ހިދުމަތް ވުމުން،"\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ޕޮލިޓިކްސް ފެބްރުއަރީ 7


India gai hoonu gadhave ethah bayaku maru vejje\nއިންޑިއާގައި ހޫނުގަދަވެ އެތައް ބަޔަކު މަރުވެއްޖެ\nހޫނުގަދަވުމުން ގިނަ ހިސާބުތަކުގެ ފެންގަނޑުތަކާއި ކޯރުތައް ހިކޭ ގޮތް މެދުވެރިވޭ\nއިންޑިއާގައި ހޫނުގަދަވެ ދިގުދެމިގެން ދިއުމުގެ ސަބަބުން 36 މީހުން މަރުވެއްޖެ ކަމަށް އިންޑިއާގެ ނެޝަނަލް ޑިސާސްޓާ މެނޭޖްމަންޓް އޮތީރިޓީ (އެންޑީއެމްއޭ)ގެ ތަރުޖަމާން ސީއެންއެން އަށް ހާމަކޮށްފި އެވެ.\nމި ފަހުން އިންޑިއާގެ މެދުތެރެއާއި އުތުރަށް މެދުކެނޑުމެއް ނެތި ވަރުގަދައަށް ހޫނުވަމުންދާތާ މިއަދާ ހަމައަށް 30 ދުވަސް ވެފައިވާއިރު ވެރިރަށް ނިއުދިއްލީގައި ހޫނުމިން އެންމެ މައްޗަށް ގޮސްފައިވަނީ 48 ޑިގްރީ ޗެލްސިއަސްއަށް ކަމަށް އެންޑީއެމްއޭގެ ތަރުޖަމާނު އަންޝޫ ޕްރިޔާ ވިދާޅުވި އެވެ. އެއީ އަހަރުގެ މިހާތަނުގައި ދުވަހަކުވެސް ނިއުދިއްލީގައި ހޫނު މައްޗަށް ގޮސްފައި ނުވާ ވަރެއްކަމަށް ވެސް އެފަރާތުން ހާމަ ކުރެއެވެ.\nރާޖަސްތާނުގައި ހޫނުމިން ފަންސާސް ޑިގްރީއަށް އަރާާފައި ވާއިރު އިންޑިއަން އިންސްޓިޓިއުޓް އޮފް ޓްރޮޕިކަލް މީޓިއޮރޮލޮޖީގެ އޮފިޝަލެއްކަމަށްވާ ރާގަވާން ކްރިޝްނަން ވިދާޅުވަނީ މިހާރު ހޫނުގަދަވާ ދުވަސްވަރު ކައިރިވެ ހޫނުގަދަވާއިރު މާ ބޮޑަށް ވެސް ހޫނު އިިހުސާސް ކުރެވޭ ކަމަށެވެ.\nހޫނު ގަދަވުމުގެ ސަބަބުން މީހުންނަށް ކުރާ ނޭދެވޭ އަސަރު ދިރާސާ އެކަމުން ރައްކާތެރި ކޮށްދިނުމަށްޓަކައި އެންޑީއެމްއޭ އިން 2016 ގައި ގިނަ މަސައްކަތްތަކެއް ކޮށްފައި ވެއެވެ.\nއޭގެ ތެރޭގައި އުޅޭނެތަނެއް ނެތް މީހުންނަށް ބޯ ހިޔާވަހިކަން ހޯދައި ދިނުމާއި ހޫނުގަދަ ވަގުތުތަކުގައި ވަޒީފާާއަށް ދިއުމަށް ބަދަލުތަކެއް ގެނެސްދިނުމާއި ފަސޭހައިން ބޯފެން ލިބޭނެ ވަސީލަތްތައް ގާއިމް ކޮށްދިނުމުގެ އިތުރުން ހޫނު މަޑުކުރުމަށްޓަކައި ގޭގޭ ފުރާޅުތަކުގައި ހުދުކުލަ ލައިދިނުން ފަދަ ކަންތައްތައް ހިމެނެ އެވެ.\nނަތީޖާއެއްގެ ގޮތުން އެ ގައުމުގައި ހޫނު ގަދަވުމުގެ ސަބަބުން މަރުވާާ މީހުންގެ އަދަދު ވަރަށް ބޮޑަށް ވަނީ ތިރިކުރެވިފަ އެވެ. އިންޑިއާގައި 2015 ގައި ހޫނުގަދަވެ 2400 މީހުން މަރުވި އެވެ. ނަމަވެސް އެ ގައުމުގެ ސަރުކާރުން އަޅަންފަށާފައިވާ ފިޔަވަޅުތަކުގެ ސަބަބުން ޖެހިގެން އައި އަހަރު އެ އަދަދު ވަނީ 250 އަށް ތިރިކުރެވިފަ އެވެ.


"Kethi Araa Mas Race" Mi Aharuves, Baiverivumah Hulhuvaalaifi - Vaguthu\n"ކެތިއަރާ މަސްރޭސް" މިއަހަރުވެސް، ބައިވެރިވުމަށް ހުޅުވާލައިފި\nފިތުރު ޢީދުގެ މުނާސަބަތުގައި ހދ.ހަނިމާދޫ ކެތިއަރާ ޖަމިއްޔާގެ ފަރާތުން ކޮންމެ އަހަރަކުވެސް ބާއްވާ "ކެތިއަރާ މަސްރޭސް" މިއަހަރުވެސް ކުރިއަށް ގެންދާ ގޮތަށް ނިންމައިފިއެވެ.\nމިއަހަރުގެ މުބާރާތްވެސް ކުރިއަށްގެންދަން ނިންމާފައިވަނީ ދެ ޖިންސަށް ނިސްބަތްވާ މީހުންނަށް އަމާޒުކޮށްގެންނެވެ.\nކެތިއަރާ ޖަމްއިއްޔާގެ ފަރާތުން މިހާރު ވަނީ މި މުބާރާތުގައި ބައިވެރިވުމަށް ހުޅުވާލާފައެވެ. މި މުބާރާތުގައި ބައިވެރިވުމަށް އެދޭ ފަރާތްތަކުން އަންނަ އާދިއްތަ ދުވަހުގެ 18:00 ގެ ކުރިން ކެތިއަރާ ފޭސްބުކް ގްރޫޕްގައި ވާ ލިންކް މެދުވެރިކޮށް ފޯމް ހުށަހަޅައިގެން ކުރިއަށް ގެންދެވޭނެއެވެ.\nމިފަހަރު މުބާރާތުގެ މެއިން ސްޕޮންސާރއަކީ ހަނިމާދޫ ދާއިރާގެ މެންބަރ އަބްދުލް ޣަފޫރު މޫސާއެވެ.\nމި މުބާރާތަކީ 2015 އިން ފެށިގެން ކުރިއަށް ގެންދާ މުބާރާތެކެވެ. 2017 ވަނަ އަހަރުން ފެށިގެން މި މުބާރާތުގައި އަންހެން ޓީމްތަށްވެސް ބައިވެރިވަމުންދާކަން ފާހަގަ ކޮށްލަން ޖެހެއެވެ. އެގޮތުން އެ އަހަރުން ފެށިގެން އަންހެން ހަތް ވަރަކަށްޓީމް މި މުބާރާތުގައި ބައިވެރިވެއެވެ.\nކެތިއަރާ ޖަމިއްޔާއިން މައުލޫމަތު ދިން ގޮތުގައި މި މުބާރާތުގައި އާއްމުކޮށް މިހާރު 14 ޓީމް ބައިވެރިވިއެވެ. އެއީ އަންހެން ހަތް ޓީމް އަދި ފިރިހެން ހަތް ޓީމެވެ.\nމީ އާއްމުކޮށް ވަރަށް ފޯރީގައި ކުރިއަށް ގެންދާ މުބާރާތެކެވެ. މި މުބާރާތުގައި ރަށުގެ ކުދި ބޮޑު އެންމެން ވަރަށް ފޯރީގައި ބައިވެރިވަކަން ފާހަގަކޮށްލަން ޖެހެއެވެ.\nމި މުބާރާތުގެ ވަނަތަކަށް ދާ ފަރާތްތަކަށް އިނާމު ދޭނީ ދެޖިންސު ވަކިންނެވެ. އެގޮތުން އެއްވަނައަށް ދާ ޓީމަކަށް 7000 ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާއިރު، ދެވަނައަށް ދާ ޓީމަކަށް 3000 ރުފިޔާގެ ފައިސާގެ އިނާމެއް ލިބޭނެއެވެ. މީގެ އިތުރުން އެންމެ ބޮޑު މަސް ބާނާ މީހަކަށް ގިފްޓް ޕެކެއް އަދި އެންމެ ގިނަ ބަސް ބާނާ ޓީމަކަށް ގިފްޓް ޕެކެއް ދިނުމަށްވަނީ ހަމަޖެހިފައެވެ.\nހަނިމާދޫ ބަނދަރު ތަރައްޤީކުރަން ބޭނުންވާ ބޮޑުހިލައިގެ ބާޖެއް ގެންގޮސްފި\nހަނިމާދޫގައި ތިބި އިންޑިއާ ސިފައިންގެ އާއިލާގެ ތިން މީހަކު ފައްސިވެއްޖެ


Dollar jamaakuri massala Raees hayyarukoggen balaidheyn edhefi | Mihaaru\nރައީސް ހައްޔަރުކޮށްގެން މައްސަަލަތައް ބަަލައިދިނުމަށް އެދި ފުލުހުންނަށް ހުށަހެޅުމަށްފަހު އިއްތިހާދުގެ ސްޕޯކްސްޕާސަން ނޫސްވެރިންނާ ވާހަކަދައްކަވަނީ.--މިހާރު ފޮޓޯ\nއިސްލާމިކް ބޭންކަށް ޑޮލަރު ޖަމާކުރި މައްސަލަ ރައީސް ހައްޔަރުކޮށްގެން ބަލައިދޭން އިއްތިހާދުން އެދެފި\n20 ޖޫން 2016 - 16:43 26 comments\nމޯލްޑިވްސް އިސްލާމިކް ބޭންކްގައި އޮންނަ ރައީސް އަބްދުﷲ ޔާމީންގެ އެކައުންޓަށް ފަސް ލައްކަ ޑޮލަރުގެ ޗެކެއް ޖަމާކުރި ކަމަށް ބުނާ މައްސަލަ، އެމަނިކުފާނު ހައްޔަރުކޮށްގެން ބަލައިދިނުމަށް އިދިކޮޅު އިއްތިހާދުން ރަސްމީކޮށް މިއަދު ފުލުހުންނަށް ހުށަހަޅައިފި އެވެ.\nމޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ)ގެ ނަމުގައި އުފައްދާފައިވާ އިއްތިހާދުގެ ފަރާތުން އެ މައްސަލަ ހުށަހެޅުއްވީ ސްޕޯކްސްޕާސަން އަހުމަދު މަހުލޫފެވެ. މައްސަލަ ހުށަހެޅުމަށްފަހު ޝަހީދު ހުސެއިން އާދަމް ބިލްޑިން ކައިރީގައި ނޫސްވެރިންނާ ވާހަކަދައްކަވަމުން އޭނާ ވިދާޅުވީ ރައީސް ހައްޔަރުކޮށްގެން ބަލަންޖެހޭ ވަރަށް ގިނަ މައްސަލަތައް އެބަހުރި ކަމަށާއި އެކަންކަމުގައި ހަގީގަތް ހޯދައިދޭން ފަހަތަށް ޖެހިވަޑައިނުގަންނަވާނެ ކަމަށެވެ. އޭގެ ތެރެއިން މިއަދު ހުށަހެޅީ އެންމެ މަައްސަލައެކެވެ.\n"އެކަމާ ގުޅިގެން [އެމްއައިބީ އަށް ޗެކް ޖަމާކުރި މައްސަލައަށް] އަށް މިހާތަނަށް އެއްވެސް ފިޔަވަޅެއް އެޅިފައެއް ނުވޭ. އަދި ގިނަ އަދަދެއްގެ ފައިސާ އެކައުންޓަށް ޖަމާވުމަކީ ރައީސް މަނީ ލޯންޑަރިންގެ ހަރަކާތެއްގައި ނުވަތަ ގާނޫނުލް އުގޫބާތުގެ 721 ވަނަ މާއްދާގައި ބަޔާންކޮށްފައިވާ ގޮތަށް ވައްކަން ކޮށްގެން ހޯދާ ފައިސާ ބޭނުންކުރުމާ ބެހޭ ކުށެއް ކުރުން. ނުވަތަ ކުށެއް ކުރަން އުޅުން ކަމަށް ވާތީ އަޅުގަނޑުމެން މައްސަލަ ހުށަހެޅީ،" މަހުލޫފު ވިދާޅުވި އެވެ.\nމަހުލޫފު ވިދާޅުވީ އެމްއެމްއޭގެ އިންޓެލިޖެންސް ޔުނިޓަށް އެފަދަ ރިޕޯޓުތަކެއް ބޭންކުން ހުށަހެޅުމުން، ގަވަރުނަރު އަޒީމާ އާދަމް އެ މައްސަލަ ރައީސާ ހަމައަށް ގެންދެވި ކަމަށެވެ. ޖަވާބެއްގެ ގޮތުން ރައީސް އަދި އެމަނިކުފާނާ ގާތް ބޭފުޅުންގެ އެފަދަ މައްސަލަތަކާ އަޅާނުލެއްވުމަށް ރައީސް ވިދާޅުވި ކަމަށާއި އެކަމުގެ ހެކި އިއްތިހާދަށް ލިބިފައިވާކަން މަހުލޫފު ފާހަގަކުރެއްވި އެވެ.\nއޭނާ ވިދާޅުވީ ގަވަރުނަރު އަޒީމާ އަށް ގުޅުއްވައި ވަކި ގޮތްތަކަކަށް އަމަލުކުރަން ރައީސް އެންގެވުމަކީ އެމަނިކުފާނު މަގާމުގެ ނުފޫޒު ބޭނުންކޮށްގެން ކުރައްވާފައިވާ ކަމެއް ކަމަށެވެ. އެހެން ކަމުން އެ މައްސަލަ ވެސް ބަލަން ހުށަހަޅުއްވާނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް ފުލުހުން މޯލްޑިވްސް އިސްލާމިކް ބޭންކް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކޮރަޕްޝަން ރައީސް އަބްދުﷲ ޔާމީން މޯލްޑިވްސް ޔުނައިޓެޑް އޮޕޮޒިޝަން